Dhangadey ge photo thakun thafaathu3vaahaka eh!\nދަގަނޑޭގެ ފޮޓޯތަކުން ތަފާތު ތިން ވާހަކައެއް\nއަލީ އަޝްފާގް 'ދަގަނޑޭ' ފުޓްބޯޅައިގެ ދަނޑުގައި މަޝްހޫރުވީ ކުލަބު ވެލެންސިއާގެ 12 ނަންބަރު ޖޯޒީގައި، 2001 ވަނަ އަހަރު ގަލޮޅު ދަނޑަށް ފުންމާލި ހިސާބުންނެވެ.\nވެލެންސިއާގެ އެ ޓީމަށް ދަގަނޑޭ ހިމެނުމުން، އޭރު ވެލެންސިއާގެ ފޯވަޑްލައިންގައި ކުޅުނު ތިން އަލީ. ވެގެންދިޔައީ ރާއްޖޭގެ ފުޓްބޯޅައިގެ ތާރީހުގައި އުފެދުނު އެންމެ މޮޅު އެޓޭކިން ޓްރިއޯ ކަމަށެވެ. އެއީ އަނެއް ދެ އަލީ، ކަމަށްވާ، މަޝްހޫރު އަލީ ޝިހާމް 'ހުރާ އައްޔަ' އާއި އަލީ އުމަރު ހިމަނައިގެންނެވެ. ގިނަ ބަޔަކަށް އަޝްފާގު އެނގެން ފެށީވެސް އެހިސާބުންނެވެ. އޭނާގެ ކެރިއަރުގެ އޭގެ ކުރީގެ ވާހަކަތައް ގިނަ ބަޔަކަށް އޮތީ ނޭންގި އެވެ. ދިވެހިންގެ ހިތުގައި އޭނާގެ މައްޗަށް ބަންޑުންކޮށްލި ލޯއްބާއި ސަޕޯޓުން އުތުރި އަރަމުން ދާއިރުވެސް، އޭނާގެ ސީނިއާ ކެރިއަރުގެ ކުރިން އޮތް ބާބެއް އާންމުންނަކަށް ނޭންގެ އެވެ.\nއިއްޔަ އަޝްފާގު ކުރި ޓްވީޓުން، އޭނާގެ ފުޓްބޯޅަ ކެރިއަރުގެ އެންމެ ކުރީގެ ވާހަކަތައް ބުނެ ދެއެވެ. ޖަމާލުއްދީން ސުކޫލުގައި އަޝްފާގް ކިޔަވަމުން ދިޔަ ދުވަސްވަރު އެސުކޫލުގެ ޓީމަށް އިންޓަ ސްކޫލު ފުޓްބޯޅަ މުބާރާތުގެ ޗެމްޕިއަންކަން ހޯދައިދިން ދެ ފޮޓޯ ޓްވީޓް ކޮށް، އެ ފަހުރުވެރި ކާމިޔާބުގެ ހަނދާންތައް އާކޮށްފައި ވެއެވެ. އެއީ އޭނާގެ ފުޓްބޯޅަ ކެރިއަރުގެ ފުރަތަމަ މެޑަލް ކަރުގައި އަޅާލި ތާރީހީ ވަގުތު ކޮޅުގެ ފޮޓޯއަކާ އެކު އެވެ.\nއަޝްފާގްގެ މި ޓްވީޓަށް ފުން ނަޒަރެއް ހިންގާލުމުން، ސިކުނޑި ވަދެގެންދާނީ އެތައްބައިވަރު ވާހަކަތަކެއް ކިޔައިދޭ ޕޯސްޓެއްގެ ގޮތުގަ އެވެ. ނިއު ރޭޑިއަންޓްގެ ކުރީގެ ޗެއާމަން އަލީ ވަހީދު 'ބަލަކު' ގެ ވާހަކަ އެންމެ ފުރަތަމަވެސް ގިނަ ބަޔަކު އަޑު އަހާފައި ވާނީ ސިޔާސީ ދާއިރާއިންނެވެ.\nއަޝްފާގްގެ ޓްވީޓުން، އޭނާ އާއި ބަލަކުގެ ކުރީގެ ވާހަކަތައްވެސް ކިޔައި ދެއެވެ. ޖަމާލުއްދީން ސުކޫލަށް، އިންޓަ ސުކޫލު ފުޓްބޯޅަ މުބާރާތް ހޯދައިދިން އިރު އެ ޓީމުގެ ކެޕްޓަނަކީ ބަލަކެވެ. ބަލަކު އާއި ދަގަނޑޭގެ ފުޓްބޯޅަ ކެރިއަރަށް ފައްކާ ކުރަމުން އައީ އިންޓަ ސުކޫލުގެ ތެރެއިންނެވެ. ސުކޫލު ނިންމައި، ކެރިއާއެއްގެ ގޮތުގައި ފުޓްބޯޅަ ކުޅެން އިހުތިޔާރު ކުރީ ދަގަނޑޭ އެވެ. ކިޔަވައި ނިންމައިގެން އައިސް ބަލަކު ދިޔައީ ސިޔާސީ ދާއިރާއަށެވެ.\nޖަމާލުއްދީން ސުކޫލްގެ ފުޓްބޯޅަ ޓީމުގެ ކެޕްޓަން އަލީ ވަހީދު 'ބަލަކު' (15) މެޗުގެ ޝަރަފުވެރި މެހެމާން އަބްދުﷲ ޝާހިދު އާ ސަލާމް ކުރައްވަނީ، ބަލަކު ކައިރީގައި ކުޑަކުޑަ ދަގަނޑޭ (12) -- ފޮޓޯ: ޓުވިޓާ | އަލީ އަޝްފާގް\nކުރީގެ ރައީސް މައުމޫން އަބްދުލް ގައްޔޫމު، 2008 ގެ ރިޔާސީ އިންތިހާބަށް ކުރެއްވި ކެމްޕޭންގައި، އަލީ ވަހީދު ވަނީ ރައީސް މައުމޫންގެ އަރިހުގައި މަސައްކަތް ކުރައްވާފަ އެވެ. އެއީ ސިޔާސީ ދާއިރާގައި އޭނާގެ ފެށުމެވެ. އެއަށްފަހު ރައްޔިތުންގެ މަޖީލީހަށް ކުރިމަތިލައްވައި ތޮއްޑޫ ދާއިރާގެ ގޮނޑި ކާމިޔާބު ކުރެއްވި އެވެ. އޭގެ މާފަހުން ގައުމީ ޓީމުގެ މެނޭޖަރު ކަމަށް ވަޑައިގެން ހިސާބުން ނޫނީ، އޭނާއާ ދިވެހި ފުޓްބޯޅައާ ގުޅުން އޮތްކަން ގިނަ ބަޔަކަށް ނޭންގެނެ އެވެ.\nފުޓްބޯޅައިގައި، ބަލަކާއި ދަގަނޑޭގެ ގުޅުމުގެ ހާއްސަކަން އެނގިގެން ދެއެވެ. ދަގަނޑޭގެ ފުޓްބޯޅައިގެ ފުރަތަމަ ކާމިޔާބުގައި އޭނާގެ ކެޕްޓަނަކީ، ބަލަކެވެ. ގައުމީ ޓީމުގައި ދަގަނޑޭގެ މެނޭޖަރުކަންވެސް ބަލަކު ކުރެއްވި އެވެ. އެއީ ގައުމީ ކެޕްޓަންގެ ގޮތުގައި ދަގަނޑޭގެވެސް ކުރީކޮޅުގެ އަހަރުތަކުގަ އެވެ. ގައުމީ ޓީމުގެ މެނޭޖަރު ކަމުން، ދުރައް ޖެހިލުމަށް ފަހު ދުވަސް ކޮޅަކަށް ފުޓްބޯޅައާ ދުރައް ބަލަކު ޖެހިވަޑައިގެންނެވި ނަމަވެސް އޭނާގެ ހިތް ފުޓްބޯޅަ އާ ދުރު ނުވާކަން އެނގެނީ 2012 ވަނަ އަހަރު ނިއު ރޭޑިއަންޓްގެ ޗެއާމަންކަމަށް ވަޑައިގެންނެވުމުންނެވެ.\nއޭރު ދަގަނޑޭ ކުޅެމުން ދިޔައީ، ވީބީ ސުޕޯޓްސް ކުލަބަށެވެ. އެ ޓީމުގައި އޭނާ ހުއްޓައި ބޮޑު އަގެއް ހުށަހަޅައި، ދަގަނޑޭ އަލުން ނިއު ރޭޑިއަންޓަށް ގެނައީ ބަލަކެވެ. އެ ޓްރާންސުފާގެ އަގު ރަސްމީކޮށް ހާމަ ނުކުރިނަމަވެސް އެއީ ކުޅުންތެރިޔަކުގެ ސޮއި ހޯދުމަށް، ދިވެހި ދެ ކުލަބެއްގެ ދެމެދުގައި ހެދުނު އެންމެ އަގު ބޮޑު ޓްރާންސްފާގެ ޑީލް އެވެ. އަނެއްކާވެސް ދަގަނޑޭ ގޮވައިގެން ލީޑް ކުރައްވަން ބަލަކު ނިކުންނެވި އެވެ. މިފަހަރު ދަގަނޑޭގެ ޗެއާމަންއަކީ ބަލަކެވެ.\nނިއުރޭޑިއަންޓްގައި، އޭރުގެ ޗެއާމަން ބަލަކު (ކ) އާއި އަލީ އަޝްފާގް (ވ)\nފޮޓޯގައި، ދަގަނޑޭ އާއި ބަލަކަށް އިނާމު ދެއްވުމަށް އެ ހުންނެވީ، ރައްޔިތުންގެ މަޖިލީހުގެ ހެންވޭރު އުތުރު ދާއިރާގެ މެންބަރު އަބްދުﷲ ޝާހީދެވެ. ރައީސުލްޖުމްހޫރިއްޔާ އޮފީހުގެ އޭރުގެ މިނިސްޓަރެވެ. ކުޅިވަރު ގައި ޝާހީދު މަސްއޫލުވެ ނޫޅުއްވި ނަމަވެސް އޭނާއަކީ، ރައީސް މައުމޫންގެ އަރިހުގައި ކިރިކެޓް ކުޅުއްވި ބޭފުޅެކެވެ. މަޖީދިއްޔާ ސުކޫލަށް 75 އަހަރު ފުރިގެން ބޭއްވި ހާއްސަ ފުޓްބޯޅަ މެޗުގައި ޝާހިދު ގަލޮޅު ދަނޑަށް ވަޑައިގެންނެވި އެވެ. ސިޔާސީ ދާއިރާގައި އެބަ އުޅުއްވަ އެވެ.\nޝާހިދު އާއި ބަލަކުގެ ގުޅުން، މިއޮތީ މާ ކުރިން ގުޅިފަ އެވެ. ސިޔާސީ ދާއިރާއަށް ވަޑައިގެންނެވީ ވެސް ޝާހީދު ވެސް އެ ޕާޓީގައި ހިމެނުނު ޕާޓީންނެވެ. އޭރުގެ ޑީއާރްޕީގެ ސްޕޯކްޕާސަންގެ މަގާމު އަލީ ވަހީދު އަދާ ކުރެއްވިއިރު، ޝާހީދަކީ އެ ޕާޓީގެ އެލީޓް މެންބަރެކެވެ. އޭގެ ފަހުން އޮތް މަލްޓި ޕާޓީ ނިޒާމުގެ ފުރަތަމަ ރައްޔިތުންގެ މަޖިލީހުގެ އިންތިހާބުގައި ދެ ބޭފުޅުންވެސް ނިކުމެވަޑައިގެންނެވީ، ޑީއާރްޕީގެ ޓިކެޓްގަ އެވެ. ބަލަކު އަކީ ތޮއްޑޫ ދާއިރާގެ މެންބަރެވެ. ޝާހިދުއަކީ ކެޔޮދޫ ދާއިރާގެ މެންބަރެވެ.\nޖަމާލުއްދީން ސުކޫލްގެ ފުޓްބޯޅަ ޓީމުގެ ކެޕްޓަން އަލީ ވަހީދު 'ބަލަކު' އަށް މެޗުގެ ޝަރަފުވެރި މެހެމާން އަބްދުﷲ ޝާހިދު ތަށި ހަވާލު ކޮށްދެއްވަނީ --- ފޮޓޯ: ޓުވިޓާ | އަލީ އަޝްފާގް\nރާއްޔިތުންގެ މަޖިލީހުގައި އެކުގައި މަސައްކަތް ކުރެއްވި އެވެ. ޑީއާރްޕީގެ ޕާލިމެންޓް ގުރޫޕުގައި ދެ ބޭފުޅުންވެސް ވަރަށް އިސްކޮށް އުޅުއްވި އެވެ. ޑީއާރްޕީ ރޫޅި ފަޅައިގެންދާން ކައިރިވެފައި ވަނިކޮށް، 2011 ވަނަ އަހަރު އަލީ ވަހީދު އެމްޑީޕީއަށް ބަދަލު ވި އެވެ. ދެހާސް ތޭރައިގެ ރިޔާސީ އިންތިހާބު ކައިރިވެފައި ވަނިކޮށް ޝާހިދުވެސް އެމްޑީޕީއަށް ބަދަލުވި އެވެ. އެމްޑީޕީގެ ޕާލިމެންޓް ގުރޫޕުގައި ދެ ބޭފުޅުން އެކުގައި މަސައްކަތް ކުރެއްވި އެވެ.\nޑީއާރްޕީއަށް ބަލަކު ވަޑައިގެންނެވިއިރު، ޝާހީދު ހުންނެވީ އެ ޕާޓީގެ އެލީޓް މެންބަރެއްގެ ގޮތުގަ އެވެ. އެމްޑީޕީއަށް ޝާހިދު ވަޑައިގެންނެވިއިރު، ބަލަކު ހުންނެވީ އެމްޑީޕީގެ އެލީޓް މެންބަރެއްގެ ގޮތުގަ އެވެ. އެ ޕާޓީގެ ޗެއާ ޕާސަންގެ މަގާމު ފުރުއްވަމުން ގެންދެވީ ބަލަކެވެ. އުސޫލެއްގެ ގޮތުން ޝާހީދުވެސް މަސައްކަތް ކުރައްވަން ޖެހުނީ ބަލަކުގެ ދަށުންނެވެ. ހާލަތު ބަދަލުވެ ފުރޮޅިގެންދާ މިންވަރު މި ވާހަކަތަކުން އެނގިގެންދެ އެވެ.\nދަގަނޑޭގެ ޓްވީޓްގައި ހިމަނާފައިވާ ފޮޓޯތަކުގެ ކުަލަ އެންމެ ސާފު ނުވިޔަސް، އެ ފޮޓޯތަކުގައިވާ ތިން ޝަހުސިއްޔަތުގެ ކެރިއާގެ ކުލަ ކިތަންމެހާވެސް ގަދަ އެވެ. ދަގަނޑޭ އަކީ ރާއްޖޭގެ ފުޓްބޯޅަ ދަނޑުގައި، އެންމެ އަލިގަދަ ޝަހުއްސިއްޔަތެވެ. ސިޔާސީ ދަނޑުގައި ބަލަކު އާއި ޝާހިދު އަކީ އަލިގަދަ ދެ ޝަހުސިއްޔަތުންނެވެ. މިހާރުވެސް ސިޔާސީ ދާއިރާގައި ވަރަށް ހަރަކާތްތެރިކޮށް ދެ ބޭފުޅުންވެސް އެބަ އުޅުއްވަ އެވެ. ސިޔާސީ ދާއިރާގައި ނެތީ ދަގަނޑޭ އެވެ.\nއެހެންނަމަވެސް، އޭނާވެސް ސިޔާސީ ދާއިރާއަށް ނުނިކުންނަވާނެ ކަމަށް ބުނެވޭކަށް ނެތެވެ. ރައްޔިތުންގެ މަޖިލީހަށް އޭނާވެސް ވާދަ ކުރައްވަން އުޅުވާ ކަމުގެ އަޑުތައް މި ދޭތެރެއަކުން ގަދަވެގެން ދިޔަ އެވެ. މޮޅަށް ކުޅިވަރު ކުޅުއްވި ތަރިން، ސިޔާސީ ދާއިރާއަށް ނިކުތުމަކީ ދުނިޔޭގައި ހިނގަމުންދާ އަދި އާންމުންވެސް ބަލައިގަންނަ ކަމެކެވެ. އޭގެ ހެކި، ލައިބިރިއާ އާއި ޕާކިސްތާނުން މިހާރު އެދަނީ ފެންނަނަމުންނެވެ. ލައިބީރިގައި، އެގައުމުގެ ކުރީގެ ކެޕްޓަން ޖޯޖު ވިއާ އެވެ. ޕާކިސްތާންގެ ކުރީގެ ކެޕްޓަން އިމްރާން ހާން އެވެ.\nއަބްދުﷲ ޝާހިދު އަލީ އަޝްފާގު (ދަގަނޑޭ) އަލީ ވަހީދު\nސަސްގެ ފްރެންޑްލީ މެޗްް


ވާލޯބި ދެންނޭނގޭހޭ (23) | Feshun.mv\nވާލޯބި ދެންނޭނގޭހޭ (23)\n23 ނޮވެމްބަރ 2021 - 19:24\nބާވިސްވަނަ އަދަދާއި ގުޅޭ\nނަޒަރު ވަކިކޮށްލުމާއެކު އީވާންގެ އަތުން އީކްއަށް ދޫކޮށްލެވުނީ ކުއްލިއަކަށެވެ. ކުރިންވެސް ހުރިގޮތަށް ބޭރަށް ދެލޯ އަމާޒުކޮށްލަމުން އަވަސްވެފައިވި ހިތުގެ ހިނގުން ހަމައަކަށް އެޅުވޭތޯ އޭނާ މަސައްކަތް ކުރިއެވެ. ހިންދިރުވައިލުމާއެކު އީކްއާ އެއްފިޔަވަޅު ފަހަތަށް އީވާން ޖެހިލިއެވެ. ކައިވެނީގެ ކުރިން އީކްއަށް ދިން ޔަގީންކަންމަތީގައި ދެމިހުންނަން އޭނާ ބޭނުންވެއެވެ. ފަހަރެއްގައިވެސް އޭނާގެ ވާހަކަތަކަކީ އޮޅުވައިލުމެއް ކަމުގައި އީކް ވިސްނާކަށް އޭނާ ނޭދެއެވެ. އެހެނީ އެއިން ކޮންމެ ބަހެއް އޭނާ ބުނީ ހިތުގެ އަޑިން ކަމުގައި ވީތީއެވެ. އަމިއްލައަށް ބޭނުންވެގެން އޭނާގެ ދެއަތުގެ ހިޔާމަތުގެ ތެރަށް އީކް އަންނަންދެން އިންތިޒާރު ކުރުމުގައި އޭނާ ދެމިހުންނާނެއެވެ.\nއެރޭގެ ކެއުން އީވާން ތައްޔާރުކުރީ އޭނާގެ ދެއަތުންނެވެ. ހައިރާންކަމާއެކު އީވާންގެ ހަރަކާތްތަކަށް ބެލުމުގައި އީކް ހުއްޓެވެ. ދެމެދުގައި މަދުމަދުން ނަމަވެސް ވާހަކަ ދެކެވުނެވެ. ކެއުން ނިންމައިލުމަށްފަހު ނިދަން ކޮޓަރިއަށް ވަނުމުން އިހުއޮތް ހިމޭންކަން އަނެއްކާވެސް ދެމެދަށް ވެރިވީއެވެ. އުނދަގޫ ގޮތެއް އެހިމޭންކަމުން އީވާނަށް އިހުސާސުވިއެވެ. އެހެނަސް ހިތުގެ ހާލު ސިއްރުކޮށްލުމަށްފަހު ފާޚާނާއަށް ވަދެ ލައިގެންހުރި އަންނައުނު ބަދަލުކޮށްލަމުން އީވާން ނުކުތެވެ. އޭރު އީކްވެސް ނިދަން ތައްޔާރުވަނީއެވެ. އެއްފަރާތުގައިހުރި ހެދުން އަލަމާރި ކައިރިއަށް ޖެހިލަމުން އޭގެ ތެރެއިން ބޯ ރަޖާގަނޑެއް ނެގުމަށްފަހު އީވާން މިސްރާބުޖެހީ ކޮޓަރީގެ އެއްފަރާތުގައި ހުރި ސޯފާއާ ދިމާއަށެވެ. އެތަން ފެނުމުން އީކްގެ ހިތަށް ތަދުވީ ކީއްވެކަމެއް ނޭނގެއެވެ. އެނދު ކައިރިން ލައިފައި އީވާން ދަނިކޮށް އެއަތުގައި އީކްއަށް ހިފައިލެވުނެވެ. ޖެހިލުންވިއަސް އަތުގެ އިޝާރާތުން އޭނާ އެނދު ދައްކައިލަމުން އެތަނުގައި އޮށޯތުމަށް އެދުނެވެ. ގަބޫލުކުރަން ދަތިވެފައި އީވާނަށް ބަލަން ހުރެވުނީއެވެ. އީވާންގެ އެތޫނު ނަޒަރުން ލަދުގަތްވަރުން އަވަސް އަވަހަށް އީކް އިސްޖަހައިލަމުން އޭނާއަށް ފުރަގަސްދިނެވެ.\n"އީ އަށް އުނދަގޫ ނުވާނެކަން ޔަގީންތަ؟" ގާތްގޮތަކަށް އީވާން އަހައިލީ އަދިވެސް ގަބޫލުނުކުރެވިފައި ހުރެއެވެ. އެނދުގައި އޭނާ ނިދަން ބޭނުންނުވަނީ އެކަމުން ކުޑަވިއަސް އުނދަގުލެއް އީކްއަށް ފޯރައިފާނެހެން ހީވާވަރުންނެވެ. ނޭނގުމެއްގެ ތެރޭގައިވިއަސް އޭނާގެ ފުށުން އީކްއަށް ދަތިވާނެކަމެއް މެދުވެރިވާން އޭނާ ނޭދެއެވެ. ފުރަގަސްދީގެން ހުރި އީކް އީވާންގެ ސުވާލާއެކު މަޑުމަޑުން ބޯޖަހައިލީއެވެ. ބުނާނެ ވަކި އެއްޗެއް ނުވިސްނުނު މީހަކު ފަދައިން އީވާން އައިސް އެނދުގެ އެއްފަރާތުގައި އިނށީނެވެ. އެތަން ބަލަން ހުރުމަށްފަހު ލަސްހިނގުމެއްގައި އީކްވެސް އައިސް އެނދުގެ އަނެއްފަރާތުގައި އިނށީދެލިއެވެ. ކޮޓަރީގައި ދިއްލައިފައިހުރި ނިދާ ބޮކީގެ އަލި ފަނޑުކޮށްލުމާއެކު ރޭގަނޑުގެ ސަލާމް ކުރަމުން އެނދުގައި އީވާން އޮށޯވެލިއެވެ. ހިނިތުންވެލަމުން އީކްވެސް އޮށޯވެ ހަމަޖެހިލިއެވެ. އީވާނަށް ފުރަގަސްދިނުމާއެކު އޭނާ ދެލޯމަރައި ބާރުކޮށްލިއެވެ. އީވާން ގާތުގައިވުމުން ބަޔާންކުރަން ދަތި އެތައް ޝުޢޫރެއް ހިތާއި ނަފުސަށް ވެރިވަމުންދިޔައެވެ. ތުންފަތުގައި ދަތްއަޅައިލުމާއެކު އީކްއަށް ބާލީހުގައި ބާރަށް ބައްދައިލެވުނެވެ.\nއެއްހަފުތާއަށް ދެމިގެންދިޔަ އެކުރު ދަތުރު ނިންމައިލުމަށްފަހު އީވާނާއި އީކް އެނބުރި އައި އިރު އެދެމެދުގައިވީ އެކުވެރިކަން އިހުނަށްވުރެ ވަރުގަދަ ވެފައިވިއެވެ. އެހެނަސް ދޭތެރަކުން އަދިވެސް ހިތަށް އުނދަގޫވާފަދަ ހިމޭންކަމެއް އެދެމެދަށް ވެރިވެއެވެ. އެކަން ހައްލުކުރާނެ ގޮތެއް ދެމީހުންކުރެ އެކަކަށްވެސް ނޭނގޭ ކަހަލައެވެ. ނުވަތަ އެހިމޭންކަން ފުނޑުކޮށްލަން ދެމީހުންވެސް ޖެހިލުންވަނީއެވެ. އީކްގެ ހިތުގައި އީވާންގެ މައްޗަށް އޮތް ޤަދަރު އެތައް ތަނެއް އުފުލިފައި ވީއިރު މަދުމަދުން ނަމަވެސް އެތުންފަތަށް ވެރިވަމުންދިޔަ ހިނިތުންވުން އައީ އިތުރުވަމުންނެވެ. މީހާގެ ރޫފަ އިހުނަށްވުރެ ރަނގަޅުވެ، ދެލޯ ކައިރީގައި ލެވިފައިވި ކަޅު ފަށަލަ ފަނޑުވެފައިވިއެވެ. އެހަށިގަނޑަށް ބޭނުންވާ ވަރަށް އަރާމު ލިބެމުން ދިޔަކަމުގެ ނިޝާނެކެވެ. މޫނުގައި އިހު ހުންނަ ޖަންބުކުލަ ފާއްދައިލައިފައި ވީއިރު، ދެލޮލުގެ ވިދުން ގަދަވެފައިވިއެވެ.\nއީކް ފެނުމުން އެހުރިހައިކަމެއް ހައިތަމްގެ ދެލޮލުން ކަސިޔާރުވެ ނުދިޔައެވެ. ހިތަށް ލިބިގެންދިޔަ އުފަލުގައި އޭނާއަށް ހިތުގެ އަޑިން އީވާނަށް ޝުކުރުވެރި ވެވުނެވެ. ލޯބިން ދަރިފުޅުގެނެސް އަތުގެ ތެރެއަށް ލެވުނީ ކުރުވި އަސަރަކުންނެވެ. ހިނިއައިސްފައި އެތަން ބަލަން ނާއިފް ހުއްޓެވެ.\nދަތުރުގެ ދުވަސްތައް އެދެމަފިރިން ހޭދަކުރީ ވަށައިގެންވި ޤުދުރަތުގެ ޗާލު އެކި ތަންތަން ބެލުމުގައެވެ. ކޮންމެ ދުވަހަކަށްވެސް ކުރާނެ ވަކިކަމެއް އީވާން ކުރީބައިގައި ރާވައިފައިވުމުން ބޭކާރު ޚިޔާލުތަކާއި ފިކުރުތަކާ އީކް ދުރުވާގޮތްވިއެވެ. އެކަނިވެފައި ހުންނާނެ މާގިނަ ވަގުތެއް އޭނާއަކަށް ނުވެއެވެ. އެހެންކަމުން ދަތުރު ނިންމައިފައި އައިއިރު އެމޫނުމަތިން ތާޒާކަން ފައުޅުވާން ހުއްޓެވެ. ނަފުސަށް އުނދަގޫކަން ގެނުވާ އެކި ޚިޔާލުތަކާއި ކުޑަ ދުވަސްކޮޅަކަށްވިއަސް ދުރުވެވުމުން އީކްގެ މުޅި ރޫޙަށްވެސް އެކަމުގެ ހެޔޮ އަސަރުވަނީ ކޮށްފައެވެ.\nއީވާންގެ ގާތުގައި ހުރެ ކްލިނިކަށް އީކް ވަދެގެން ދިޔައިރު ވަށައިގެން އޭނާގެ ނަޒަރު އެކިދިމަދިމާއަށް އަމާޒުވަމުން ދިޔައެވެ. ސްޕީޗް ތެރަޕިސްޓަށް ދައްކަން ވުމުން ހިސާބެއްގެ ހާސްކަމެއް އޭނާގެ ހިތުގައި ވިއެވެ. ތަކުރާރުކޮށް އޭނާއަށް އެކަމުން އަރައިގަނެވިދާނެތޯ އަމިއްލަ ނަފުސާއި އީކް ސުވާލުކުރަމުން ދިޔައެވެ. ރިސެޕްޝަނުގައި ތިބި ކުދިންގެ ތެރެއިން ކުއްޖަކު ހިނިތުންވެލަމުން ކުރީގައިހުރެ އީވާނާއި އީކް ގޮވައިގެން އައިސް ކެބިން އެއްގެ ކުރިމަތީގައި ހުއްޓުނެވެ. އެތެރެ ނުފެންނާނެހެން ފުސްކޮށްހުރި ބިއްލޫރި ދޮރުގައި ޓަކި ޖަހައިލަމުން އެކުއްޖާ ހުޅުވައިލިއެވެ. އަދި އެތެރަށް ބޯދިއްކޮށްލަމުން ކޮންމެވެސް ވާހަކައެއް ދެއްކުމަށްފަހު ފަހަތުގައި ހުއްޓިހުރި އީވާނަށް އަތުން އިޝާރާތް ކޮށްލިއެވެ. އީވާންގެ ފަހަތުންކަހަލަ ގޮތަކަށް އީކްވެސް އެތެރަށް ވަނެވެ. އެތަނަވަސް ކެބިންއަށް ނަޒަރު ހިންގައިލުމާއެކު އީކް އިސްޖަހައިލިއެވެ. ކުރިމަތީހުރި މޭޒު ދޮށުގައި ހިނިތުންވެފައިއިން ފިރިހެންމީހާއަށް ބަލައިލުމާއެކު އީކްގެ އަތުގައި ހިފައިގެން އައިސް އީވާން އެތަނުން ގޮނޑިއެއްގައި އިނށީނެވެ.\nއެކަކު އަނެކަކަށް ތަޢާރަފު ވެލުމާއެކު އީކްގެ ހާލަތު އީވާން އޮޅުންފިލުވައި ދިނެވެ. އެފަދައިން އީކްއަށް މެދުވެރިވި ސަބަބު އޭނާ ޑޮކްޓަރ ޖޯންއަށް ކިޔައިދިނީ ވަރަށް ވިސްނައިގެން އިނދެއެވެ. ބުނެވޭ އެއްޗަކުން އީކްއަށް އަސަރުކޮށްފާނެތީ އީވާން އިނީ ކޮންމެވެސް ވަރަކަށް ކަންބޮޑުވެފައެވެ. އެހެނަސް ފަރުވާއާއިގެން ކުރިއަށް ދެވޭނީ އީކްގެ ހާލަތު ރަނގަޅަށް ޑޮކްޓަރަށް އޮޅުންފިލައިފައި އޮތުމުންކަން އެނގޭތީ ޖެހިލުންވިއަސް އެހުރިހައި ކަމެއް އޭނާ ހިއްސާކުރިއެވެ.\nތަފާތު އެކި ގޮތްގޮތަށް ޑޮކްޓަރ އީކް ޗެކްކުރިއެވެ. އެކިވައްތަރުގެ ކުދި ޓެސްޓްތައް އޭނާ ހެދީ ސެޝަންތައް ފެށުމުގެ ކުރިން އީކްގެ ހާލަތު އެންމެ ފުރިހަމައަށް ދެނެގަންނަން ބޭނުންވެފައި ވުމުންނެވެ. ހާސްވެފައިއިން އީކްއަށް ކުޑަވިއަސް ހަމަޖެހުމެއް ލިބުނީ ގާތުގައި އީވާން އިނުމުންނެވެ. ހިތްހަމަޖެހޭވަރަށް ބެލުމަށްފަހު ޖެހިގެން އަންނަ ދުވަހުން ފެށިގެން ފަރުވާގެ ސެޝަންސްތައް ފެށުމަށް ޖޯން ނިންމިއެވެ. އަދި ކޮންމެވެސް ވަރަކަށް އެސެޝަންސްތައް އޭނާ ކުރިއަށް ގެންދާ ގޮތް ހިއްސާކުރިއެވެ. ޝައުގުވެރިވެފައި އެވާހަކަތައް އަޑުއަހަން އީކް އިނެވެ. ޖޯންގެ ވާހަކަތަކުން ހިތުގައިވި އުއްމީދުގެ ވާފަށް ވަރުގަދަވިއެވެ. އޭނާފަދަ އެތައް ބައަކަށް އެކަމުން އަރައިގަނެވިފައި ވާނަމަ އޭނާއަށް ވެސް ﷲ ގެ އިރާދަފުޅާއެކު އެކަން ވާނެ ކަމުގައި ޟަމީރު ބުނެލިއެވެ. ހިނިތުންވެލަމުން ގާތުގައިއިން އީވާނަށް އީކް ބަލައިލިއިރު އެދެލޮލުގައި ވިދަމުންދިޔައީ އުފައުވެރިކަމުގެ ކަރުނައެވެ. ނާއުއްމީދުން ފުރިފައިވި ދިރިއުޅުމާއި މެދު އޭނާގެ ނަޒަރިއްޔާތު ބަދަލުވެދިޔައީ ހީވެސްނުކޮށް ހުއްޓައެވެ. އެންމެ ބޭނުންވި ވަގުތު އީވާން އޭނާގެ ޙަޔާތަށް ނައިނަމަ ދެން ކަންތައްވެދާނެ ގޮތް ހިތަށް އަރުވައިލަންވެސް އީކްއަށް ދައްޗެވެ. ހިނިއައިސްފައި އީވާން ބަލަން އިނުމުން އެކަމުން އީކްގެ ތުންފަތުގައިވި ހިނިތުންވުން އިތުރަށް ފުޅާވެލިއެވެ.\n"ހަވީރު ބޭރަށް ދާގޮތަށް ރެޑީވެގެން ހުންނައްޗޭ.. އައި ހޭވް އަ ސަޕްރައިޒް ފޯރ ޔޫ.." ކްލިނިކުން އެނބުރި އައިސް ގެއަށް ވަންނަމުން އީވާން ބުނެލިއެވެ. އަވަސް އަވަހަށް ބޯޖަހައިލަމުން އީކް އެތެރަށް ވަދެ ހައިތަމްގެ ކޮޓަރިއާއި ދިމާއަށް މިސްރާބުޖެހިއެވެ. އީކްއަށް ބަލަންހުރި އީވާނަށް ފުންނޭވާއެއް ދޫކޮށްލެވުނެވެ. ފާއިތުވެދިޔަ ކުޑަ ދުވަސްކޮޅު އީކްއަށް އައިސްފައިވި ހެޔޮ ބަދަލުފެނި ހިތާހިތުން ހެއްދެވި ފަރާތަށް ޙަމްދުކޮށްލެވުނެވެ.\nލައިގެންހުރި ގަމީހުގެ އަތްކުރި އުޅަނބޮއްޓާއި ހަމައަށް އޮޅައިލަމުން އަވަސް އަރުވައިލައިފައި ސިޑިން އީވާން ފޭބިއިރު އޭނާގެ އިންތިޒާރުގައި އީކްގެ އިތުރުން ހައިތަމާއި ނާއިފްވެސް ބޮޑުކޮޓަރީގައި ތިއްބެވެ. ދާން އުޅެނީ ކޮންތަނަކަށްކަން ހައިތަމްއާއި ނާއިފަށް އެނގުނަސް އީކް ހުރީ ސުވާލުއުފެދޭ ގޮތްވެފައެވެ. އެހެނަސް އާއިލާ އެއްކޮށް ތަނަކަށް ދާން އުޅޭކަން އެނގުމުން އޭނާ ހުރީ ނުހަނު ހިތްހަމަޖެހިފައެވެ.\nހަވީރުގެ ހިތްފަސޭހަ ވަގުތު މަގުތަކުގައި ހަރަކާތްތެރިވަމުންދިޔަ މީހުން އިތުރުވެފައިވިއެވެ. ރޭގައި ފޭބި ގަނޑުފެނުގެ އަސަރު ކޮންމެވެސް ވަރަކަށް މަގުތަކުގައި ހުއްޓެވެ. މަގަށް ސަމާލުވެ އިނދެ ކާރުގައި އައިސް އީވާން މަޑުކޮށްލީ ބޮޑު އިމާރާތެއްގެ ކުރިމައްޗަށެވެ. އެތަނުގެ ޕާރކިންގް އޭރިއާގައި ކާރު ޕާރކްކޮށްލުމުން އެންމެން ކާރުން ފައިބައި ކުރިމަތިން ފެންނަންހުރި އިމާރާތަށް ނަޒަރު ހުއްޓައިލިއެވެ. ބަލާބެލުމަށް ވައްތަރީ އެކި ކްލާސްތައް ހިންގާފަދަ ކޮލެޖަކާއެވެ. މެދަށް ބޮޑު ހުސްތަންގަނޑެއް ދޫކޮށްލުމަށްފަހު ވަށައިގެން އެކި އުސްމިނުގެ އިމާރާތްތައް ހަދައިފައި ހުއްޓެވެ. ގޯތި ތެރޭގެ އެކި ހިސާބުގައި ބެންޗް ޖަހައިފައި ހުރިއިރު ބައެއް ބެންޗް ތަކުގައި އެކި އުމުރުގެ ކުދިން އިނށީދެ ތިއްބެވެ. ސުވާލުގެ ނަޒަރަކުން އީވާނަށް އީކް ބަލައިލުމާއެކު އޭނާގެ ތުންފަތް ދެފަރާތަށް ދެމިލިއެވެ. އަންނާށޭ ބުނަމުން އީވާން ހިނގައިގަތީ އެއްފަރާތުގައި ހުރި އިމާރާތާއި ދިމާއަށެވެ.\nއިމާރާތު ތެރެއަށް ވަދެގެން އައިސް ރިސެޕްޝަނުގައި އިން ކުއްޖާއަށް ފޯނުން ކޮންމެވެސް އެއްޗެއް އީވާން ދައްކައިލުމާއެކު ހިނިތުންވެލަމުން ދާންވީ ތަން އެކުއްޖާ ކުޑަ ގޮތަކަށް ކިޔައިދިނެވެ. ބޯޖަހައިލަމުން އައިސް ލިފްޓަށް އެރުމަށްފަހު ހަތްވަނަ ނަމްބަރަށް އީވާން އޮބައިލިއެވެ. އޭރުވެސް ސުވާލުއުފެދިފައި އީކް ހުއްޓެވެ. އޭނާގެ ސުވާލަށް އީވާން ޖަވާބު ދޭން ބޭނުންނުވާ ކަހަލައެވެ. އީކް އަށް ބަލައިލައިފައިވެސް އެއްވެސް އެއްޗެއް ބުނާކަށް އީވާން ނޫޅުނެވެ. ކެތްތެރިކަން ކުޑަވެފައި އީވާން ކުރަން އެއުޅޭ ކަމަކާއި މެދުގައި ވިސްނުން ހިންގަމުން އީކް ދިޔައެވެ.\nއީކްމެން ގޮވައިގެން އީވާން އައިސް ވަނީ ބޮޑު ކްލާސް ރޫމަކަށެވެ. ކްލާހުގެ މެދަކާއި ހިސާބުން ފެށިގެން ބަހައްޓައިފައިހުރި މޭޒުތައް ދޮށުގައި އެކި އުމުރު ފުރައިގެ މީހުން ތިއްބެވެ. އެމީހުނާއި ކުރިމަތިވާނެހެން ހުއްޓިހުރި އަންހެންމީހާ އީވާންމެން ފެނުމުން ހިނިތުންވެލީ ހިތްހެޔޮ ގޮތަކަށެވެ. އަދި އަވަހަށް އިނށީނުމަށް ބުނަމުން ފަސްމިނިޓް ތެރޭގައި ކްލާސް ފެށޭނެ ވާހަކަ ބުނެލިއެވެ. ހައިރާންވެފައި އީވާންގެ އަތުގައި ހިފައި އީކް ދަމައިލިއެވެ. ބޮލުގެ އިޝާރާތުން މިއީ ކޮންކަމެއްތޯ އޭނާ އަހައިލީ އިތުރަށް ކެތްނުވުމުންނެވެ.\n"ހަނދާންވޭތަ ތަންކޮޅެއް ކުރިން އީ ބުނީމެއްނު ސައިން ލެންގްއޭޖް ދަސްކުރަން ވަރަށް ބޭނުންވާ ވާހަކަ.. މިއީ ސައިން ލެންގްއޭޖް ދަސްކޮށްދޭ ތަނެއް.. ވީ އޯލް ކޭމް ޓް ލާން ވިތް ޔޫ.." ހައިތަމްއާ ނާއިފަށް އިޝާރާތް ކޮށްލަމުން އީވާން މަޑުމަޑުން ބުނެލިއެވެ. ހުއްޓުން އަރައިފައި އީވާންގެ މޫނަށް ބަލަން އީކްއަށް ހުރެވުނީއެވެ. ފުރާވަރުގައި އޭނާ އަބަދުވެސް ދުށް ހުވަފެނެއްގެ ވާހަކަ އީވާން ބުނުމުން އޭނާ ހައިރާންވާގޮތް ވީއެވެ. އެކަން އީވާން ހަނދާން ހުރެފާނެކަމަށް އީކް ހިއެއްނުކުރެއެވެ. ތުންފަތަށް ވެރިވި ލުއި ހިނިތުންވުމާއެކު އީކްއަށް ދެފަރާތަށް ބޯހޫރައިލެވުނެވެ.\n"އީއަށް އަލުން ވާހަކަދެއްކެއްދެން.. މިކަން ދަސްކުރީމަ ދެމެދުގަ މުޢާމަލާތްކުރަން ފަސޭހަވާނު.. ބައްޕަމެންނާ މިޚިޔާލު އަހަރެން ހިއްސާކުރީ އެހެންވެ.. ސްޕީޗް ތެރަޕިސްޓެއް ހޯދަން މަސައްކަތްކުރި އިރު އަހަންނަށް ފެނުނު ތަނެއް މީ.. ވަގުތުން ހަނދާންވީ އީ އޭރު އަހަރެން ގާތު ދައްކާފަ ހުރި ވާހަކަތައް މަތިން.. އެހެންވެ ހިތަށްއެރީ މި ކްލާހުގަ އެންމެން ބައިވެރިވާނީއޭ.." ލައިގެންހުރި ޖިންސްގެ ޖީބަށް އަތްޖަހައިލަމުން ހަމަޖެހިލައިފައި އީވާން ބުނެލިއެވެ. ހިނިއައިސްފައި ބޯޖަހައިލުމާއެކު އީކް އެ ކްލާސްތެރަށް ބަލައިލިއެވެ.\nއެންމެ ކުރީ ސަފުގައިހުރި ހުސް ދެމޭޒު ދޮށުގައި ހައިތަމްއާއި އީކް އިނށީނުމުން އެއާއި ޖެހިގެންހުރި ސަފުން ދެމޭޒު ދޮށުގައި ނާއިފާއި އީވާން ވެސް އިނށީދެ ހަމަޖެހިލިއެވެ. ކުޑައިރުކޮޅެއްފަހުން އެތަނުގައި ހަރަކާތްތެރިވަމުންދިޔަ ޓީޗަރ ކްލާސް ފަށައިގަތެވެ. އޭނާގެ ކުޑަ ތަޢާރަފެއް އެތަނުގައިތިބި މީހުނާއި ހިއްސާކޮށްލަމުން ކްލާސް ކުރިއަށްދާނެގޮތް ކިޔައިދިނެވެ. ފުރަތަމަ ދުވަސްކަމުން ކިޔައިދިނީ ކުދިކުދި ބަސްތައް އަތުގެ އިޝާރާތުން ކިޔާނެ ގޮތްތަކެވެ. ޝައުގުންފުރިފައި އަޑުއަހަންއިން އީކް، ލިބުނު ކުޑަ ހުސްވަގުތުކޮޅުގައި ފަސްއެނބުރި އީވާނަށް ބަލައިލިއެވެ. އެދެލޮލުން ފައުޅުވަމުންދިޔައީ އާދަޔާ ޚިލާފު ޖޯޝެކެވެ. ތުންފަތުގައި ރީތި ހިނިތުންވުމެއްވީއިރު އެކަމުން އީކްގެ މައުސޫމުކަން އެތައް ގުނައެއް އިތުރުކަމުގައި އީވާނަށް ފާހަގަކުރެވުނެވެ. ފެންކަޅިވެފައި އޭނާއަށް ބަލަންއިން އީކްއަށް ކަނައަތުގެ ބޮޑުވައި އިނގިލި އުފުލައިލަމުން ގުޑް ލަކްއޭ އީވާން ބުނެލީ މަޑުމަޑުންނެވެ. އީވާންގެ އެއަމަލުން އީކްގެ ހިނިތުންވުން ފުންވެލިއެވެ. ބޯޖަހައިލުމާއެކު އިސްޖަހައިލަމުން އަތުގެ ނުފުށުން ލޮލަށް ބޮނޑިވެފައިވި ކަރުނަތައް އޭނާ ފުހެލިއެވެ.\nދެއަތުގައިހުރި ކޮތަޅުތަކަށް ބަލައިލަމުން ހިތްހަމަޖެހިފައި މާހާ ޝޮޕިންގްމޯލް ތެރެއިން ނުކުންނަން ހިނގައިގަތެވެ. ވިޔަފާރި ކޮށްލުމުގައި ވަގުތު ހޭދަކޮށްލެވުމުން އޭނާގެ ސިކުނޑިއަށް ލުއިކަން އިހުސާސުވެގެން ދިޔައެވެ. މޯލްއިން ނުކުމެ ޕާރކިން ސަރަހައްދާއި ދިމާއަށް މިސްރާބުޖެހި ވަގުތު ކުރިމަތީގައިހުރި ކޮލެޖްތެރެއިން ނުކުތް އީވާން އޭނާގެ ލޮލުގައި އަޅައިގަތެވެ. އޭނާއަށް ފުރަގަސްދީގެން އީވާނާ ކުރިމައްޗަށް ވާގޮތަށްހުރި އަންހެންކުއްޖާއަށް ފޫހި ނަޒަރަކުން ބަލައިލި މާހާގެ ޚިޔާލު ބަދަލުވިކަހަލައެވެ. އެދިމާއަށް އޭނާގެ މިސްރާބު ބަދަލުކޮށްލީ ކުއްލިއަކަށެވެ. އަވަސް ފިޔަވަޅުތަކެއްގައި އެތަނަށް އައިސް ހުއްޓެމުން އޭނާ ސަރ އޭ ކިޔައި އީވާނަށް ގޮވައިލިއެވެ. މާހާގެ އަޑަށް އީވާންގެ އިތުރުން އޭނާގެ ކުރިމަތީގައި ހުރި އަންހެންކުއްޖާވެސް އެނބުރި ބަލައިލިއެވެ. ކުރިމަތިން ފެނުނު ސޫރައާއެކު މާހާއަށް ހީވީ އޭނާގެ ދެފައި ދަށުން ބިންގަނޑު ދެމިގަތްހެނެވެ. ވަށައިގެންވި މާޙައުލު އެނބުރިގަތްކަހަލަ އިހުސާސެއް ކުރެވުމާއެކު ދެފަރާތަށް އޭނާއަށް ބޯހޫރުވައިލެވުނެވެ. ދެލޯބޮޑުވުމާއެކު ބޭއިޚުތިޔާރުގައި ފަހަތަށް އޭނާއަށް ފިޔަވަޅެއް އަޅައިލެވުނެވެ.\nޞޯލިހު ކިޔާ ފުލުހަކު ނޫސްވެރިންނަށް ބިރުދެއްކި މައްސަލަ ބެލުމަށް އައިއެފްޖޭއިން ގޮވާލައިފި


"Kesari" Ge Shooting Thah Parineeti Chopra Fashaifi - Vaguthu\n"ކެސާރީ"ގެ ޝޫޓިންތައް ޕަރިނީތި ޗޯޕްރާ ފަށައިފި\nޕަރިނީތި ޗޯޕްރާ އޭނާގެ ފިލްމް "ކެސާރީ" ގެ ޝޫޓިންތައް ފަށައިފިއެވެ.\nޕަރިނީތި ޗޯޕްރާ ވަނީ އޭނާ ފިލްމް ކުޅެން ދިޔަކަން އޭނާގެ އިންސްޓަގްރާމްގައި ހިއްސާކޮށްފައެވެ. ޕަރިނީތި ވަނީ މަތިންދާ ބޯޓެއްކައިރީ ހުއްޓި ހުރެ ފޮޓޯއެއް ނަގައި އިންސްޓަގްރާމް ކުރުމަށްފަހު "މިނައްޓާލީ "ކެސާރީ" ކުޅުމަށް" ކަމަށް ބުނެފައެވެ.\nއަދި އޭގެ ކުޑަ އިރުކޮޅެއް ކުރިން އޭނާ އިންސްޓަގްރާމްގައި ޝެއާ ކޯށްފައިވާ ވީޑިއޯ އެއްގައި ވަނީ އެފޮޓޯ ނަގާފައިވަނީ އަކްޝޭ ކުމާރު ކަމަށާއި "ކެޝާރީ" ޓީމް އެންމެނަށް މަރުހަބާ ކިޔާކަމަށް ބުނެފައެވެ.\nކަރަން ޖޯހަރު ޕްރޮޑިއުސް ކުރާ މި ފިލްމް ޑައިރެކްޓް ކޮށްދޭނީ އަނޫރާގް ސިންގް އެވެ. މި ފިލްމް 22 މާޗް 2019 ގައި ރިލީޒް ކުރުމަށް ހަމަޖެހިފައިވާއިރު ފިލްމްގެ ލީޑް ރޯލް ގައި ހަރަކާތްތެރިވާނީ ޕަރިނީތި ކަޕޫރު އާއި އަކްޝޭ ކުމާރެވެ. މި ފިލްމްގައި ދައްކުވައިދޭނީ ސަރާގެރީގައި ހިނގައިދިޔަ ހަނގުރާމައެކެވެ.\nމި ފިލްމްގައި އަކްޝޭ ފެންނާނެގޮތް ދައްކުވައިދޭ މަންޒަރަކާ އެކީ އަކްޝޭ ކުމާރު ކުރި ޓްވީޓެއްގައި ވަނީ "މި ފޮޓޯ އެންމެނަށް ޝެއާ މިކުރަނީ އުފަލާއި ހިތްހަމަ ޖެހުމާއި އެކުގައި. އަހަރެން 2018 މި ފަށާނީ "ކެޝާރީ" އަކީ އަހަރެން ވަރަށް އުންމީދުކުރާ އަދި އިންތިޒާރު ކުރި ފިލްމަކާއެކު. އެންމެންގެ ހެއޮ ދުވާ އަހަރެން ބޭނުން" އެވެ.\nމި ފިލްމަކީ ގިނަ ދުވަސްތަކެއްގެ އިންތިޒާރަކަށްފަހު އަކްޝޭ ކުމާރާއި ޕްރިނީތި ޗޯޕްރާ އެކުގައި ފެނިގެންދާ ފިލްމެކެވެ. މި ފިލްމާ ބެހޭ މާ ގިނަ މައުލޫމާތެއް އަދި އެއްވެސް ފަރާތަކުން ދީފައި ނުވާއިރު އަކްޝޭ ކުމާރާއި ޕަރިނީތި ޗޯޕްރާގެ ސަޕޯޓަރުން ތިބީ މި ފިލްމް އަޅުވާނެ ދުވަހަކަށް އިންތިޒާރުގައެވެ.\nމާޗް 2, 2018 14:56\nރީތިވެސް މީހެއްނަމަތާ ދޯ


Vaahaka; Barudhaas (part-1) - vNews.mv\nވާހަކަ: ބަރުދާސް (ޕާޓް-1)\nއައިޝަތު އިބްރާހީމް 13 March 2021, 17:14\n"ނާއިލް ޝާލިނީއާއި ކައިވެނި ކުރަން އުޅުނު ހަބަރަކީ ނިޒާމަށް ކެއްކުރަން ދަތިވި ހަބަރެކެވެ. އެހެންކަމުން ނިޒާމްބެލީ ނާއިލްގެ ދުވަސް ދުއްވާލުމަށެވެ. އެގޮތުން ނިޒާމްގެ ޑީލަރުންގެ ތެރެއިން މީހަކު މެދުވެރިކޮށް ނާއިލް އެކްސިޑެންޓްކޮށްލީއެވެ. މިކަން އަދި އެކަކަށްވެސް ނޭނގޭނެއެވެ. މިއީ ނިޒާމްގެ ބޮޑު ސިއްރެވެ. މިސިއްރު ކޮންމެވެސް ދުވަހަކުން އެނގޭނެއެވެ."\nމަޑު ފިނި ވައިރޯޅީގެ ބީހިލުމާއެކު ޝާލިނީ ލޯމަރާލިއެވެ. ޝާލިނީ އޮށޯވެލައިގެން އޮތީ ގޭގެ ކުރިމަތީ އިން ޖޯޔެއްގައެވެ. ދުރުގައި ހުރި ގަހެއްގައި ރީނދޫ ކުލައިގެ ކޮކާލެއް ޖައްސައިފިއެވެ. އެ ކޮކާ ފަހަރަކު މަލެއްގައި އިށީނަމުން، މަލުގެ ފޮނިބޮމުންދާ މަންޒަރު ދެކެން ޝާލިނީ އިންއިރު ޝާލިނީގެ ހިޔާލުތަކުގެ މިސްރާބު ހުރީ މީގެ އެއް އަހަރު ކުރިއަށެވެ.\nދުވަހަކީ ހޮނިހިރުު ދުވަސްކަމުން ޝާލިނީ އާއި އޭނާގެ ރައްޓެހިން ދިޔައީ މޫދަށް އެރޭށެވެ. މޫދުން އެރިގެން ގެއަށް ދިޔައިރު ގޭގެ ކުރިމަތީ އިން ޖޯލިފަތީގައި އިށީނދެލައިގެން ނާއިލް އިނެވެ. ނާއިލަށް ޝާލިނީ ފެނުމާއެކު ހިނިތުންވެލިއެވެ. އެއީ ސްކޫލު ދައުރުން ފެށިގެންވެސް ނާއިލް އިންތިހާއަށް ޝާޒިލީ ދެކެ ލޯބިވާތީއެވެ. ނަމަވެސް އެކަން ޝާލިނީއަކަށް ހާމަކުރާކަށް ނުކެރެއެވެ. ލިބިދާނެ ޖަވާބަކަށްޓަކައެވެ. އެފަދަ ފުރުސަތެއްވެސް ނާއިލަކަށް ނުލިބޭތީވެސް މެއެވެ.\nނާއިލް ފެނުމާއެކު ޝާލިނީ ނާއިލްގެ ކައިރިއަށް މަޑުކޮށްލިއެވެ. އަދި ރަކި ހިނިތުންވުމަކައެކު ނާއިލްއާއި ވާހަކަ ދައްކަމުން ގެންދިޔައެވެ.\nނާއިލް ވަރަށް އުފަލުން އިނދެ ޝާލިނީއާއި ވާހަކަ ދައްކަން ފެށިއެވެ. ނާއިލް ވާހަކަ ދައްކަން ފެށުމުން ޝާލިނީ ހިނިތުން ވެލިއެވެ. މޫދަށް އެރިގެން ފެންވަރަން ގެއަށްދަމުން ނާއިލް ފެނުމުން މަޑުކޮށްލާ ހިތްވީކަމަށް ޝާލިނީ ބުންޏެވެ.\nޝާލިނީއަކީ ރަށުގެ ނިކަމެތި އާއިލާއަކަށް ލިބިފައިހުރި ހަމައެކަނި ދަރިފުޅެވެ. އޭނާއަކީ ރަށުގެ އެންމެ ނަން ހިނގާ ރަށުގައި އެފަދަ ދެވަނައެއް ނުވާހާ ރީތިކަން ލިބިފައިވާ ޒުވާން އަންހެން ކުއްޖެކެވެ. ރަށުގެ ނޫކަށި ފުރައިގެ ޒުވާނުންގެ ލޯތަށް އެންމެ ބޮޑަށް ކަޅި އަޅަމުންދަނީ ޝާލިނީގެ ފަރި ހަރަކާތްތަކަށެވެ. އެ ލޯތްބަށް ފެންބޮވައިގަތްފައިވާ އެތައް ކުދިންނެއް ރަށުގައި އުޅެއެވެ. ނަމަވެސް އެއިން އެއްވެސް ކުއްޖަކަށް ޝާލިނީގެ ހިތެއް ނުދެއެވެ.\nނާއިލަކީ ރަށުގެ ޤަދަރުވެރި އާއިލާއެއްގެ ދެމަފިރިއަކަށް ލިބިފައިވާ ދަރިއެކެވެ. ސާދާ މިޒާޖެއްގެ އެންމެނާ ގުޅޭ ހިތްހެޔޮ ނާއިލްއަކީ އަކީ މަޑުމައިތިރިކަމަށް ލޯބިކުރާ ޒުވާނެކެވެ. ރަށުގެ އެތައް އަންހެން ކުދިންނެއް ނާއިލްއަށް ލޯބި ހުށަހެޅި ނަމަވެސް ނާއިލް އެކަމަށް ދެނީ ބީރު ކަންފަތެކެވެ. އެއީ ނާއިލްގެ ހިތުން ހަމައެކަނި ޖާގަ ދޭން ބޭނުންވަނީ ޝާލިނީއަށް ކަމަށް ވާތީއެވެ. ޝާލިނީ ފެންނަ ދުވަހެއްނަމަ އެރޭގެ ހުވަފެނުން ޝާލިނީގެ ފޮނި ހުވަފެންތައް ނާއިލްއަށް ފެންނަމުންދާ ކަހަލައެވެ. އެރީތކަމާއި މޫރިތިކަމުގެ ޖަޒުބާތުގައި ޖެހި ނާއިލް ބެހިގެންދާ ކަހަލައެވެ. މި ގޮތުން ކޮންމެ ދުވަހަކުހެން ޝާލިނީއާއި ވާހަކަ ދެއްކޭތޯ ނާއިލް މަސައްކަތް ކުރަމުންދެއެވެ. ޝާލިނީގެ ވާހަކަތަކުން އޭނާވެސް ނާއިލް އާއި ގަޔާވާކަން އެނގެއެވެ. އެހެންކަމުން ނާއިލް ޝާލިނީއަށް ލޯބި ހުށަހެޅިއެވެ. ޝާލިނީ އުފަލުން އެ ލޯބި ޤަބޫލުކުރިއެވެ. މުޅި އުމުރަށް އެކީވުމަށެވެ.\nދުވަސްތައް މަސްތަކަށްވެ މަސްތައް އަހަރުތަކަށް ބަދަލުވެގެން ގޮސް ޝާލިނީ އާއި ނާއިލްގެ ގުޅުމަށް ހަތަރު އަހަރު ފާއިތުވެގެން ހިގައްޖެއެވެ. މިއަދަކީ ނާއިލް ޝާލިނީ އާއި އިންނަން އަހާ ދުވަހެވެ. ނާއިލް އުޅުނީ ޝާލިނީ އާއި އިންނަން އެހުމުގެ ކުރިންެ ޝާލިނީއަށް ދޭނެ ހަދިޔާއެއް ގަންނަންދާށެވެ. ނާއިލް ހަދިޔާގަނެގެން އައިސް ކޮޓަރީގައި އަޅުވާފައި އޮތް އޭނާގެ ތުވާލި ނަގައި ފާހާނާއަށްވަދެ ފެންވަރައިގެން ނިކުތެވެ. ނިކުމެ ރީތިވެގެން ނާއިލް އެ ހަދިޔާ އޭނަގެ ޖީބަށްލިއެވެ.\nނާއިލްގެ މިސްރާބުހުރީ ޝާލިނީގެ ގެއާދިމާލަށެވެ. އެގެއަށް ދިޔަގޮތަށްގޮސް ނާއިލް ޝާލިނީއާއި ދިމާއަށް އޭނާގަތް އަގޮނޑި ދިއްކޮއްގެން ހުރެ ޝާލިނީ ގާތު އިންނަން އެހިއެވެ. ޝާލިނީ ވަގުތުން އެކަމަށް އެއްބަސް ވިއެވެ. ދެފަރާތުގެ އާއިލާ ގުޅިގެން ދެމީހުންގެ ކައިވެނީގެ ތާރީހު ހަމަޖެއްސިއެވެ.\nއޭގެ ހަފުތާއެއް ފަހެވެ. މިރެޔަކީ ދެމީހުންގެ ކައިވެނި ކުރެވޭރެޔެވެ. ނާއިލް ތައްޔާރުވެގެން މަގުމައްޗަަށް ނިކުތެވެ. އަދި ޝާލިނީގެ ގެއަށް ދިއުމަށް ހިނގައިގަތެވެ. ކުއްލިއަކަށް ބާރުސްޕީޑެއްގައި ދުއްވާފައި އައި ސައިކަލެއްްގައި ޖެހި ނާއިލް އެކްސިޑެންޑްވިއެވެ. އެކްސިޑެންޓް ވުމާއެކު ސައިކަލްގައި އިންމީހާ ފިލަން ދުއްވައިގަތެވެ.\nމިހާތަނަށްވެސް ނޭގިފައިވާ ކަމަކީ ނާއިލްގެ ފުރާނަ ދުއްވާލަން އުޅުނީ ކާކުކަމެވެ. މިކަމުގެ ހަޤީޤަތެވެ. ނާއިލްގެ ކޮއްކޮ ފިރާޒުއަށް މިމަންޒަރު ފެނުމާއެކު ނާއިލް ގޮވައިގެން ވަގުތުން ހޮސްޕިޓަލަށް ގެންދެވުނެވެ. ގެންދެވުނުތާ މާކަގިނަ ވަގުތެއްނުވަނީސް ނާއިލް މަރުގެ ޚަބަރު ލިބުނެވެ.\nސައިކަލް ދުއްވި މީހާ ލައިގެންހުރީ ކަޅު ހެދުމެކެވެ. މޫނެއް ނުފެނެއެވެ. މި މަންޒަރު ދުށް ނާއިލްގެ ކޮއްކޮ ފިރާޒު ކިޔައިދިނެވެ. މި ހިޔާލުތަކުގެތެރޭގައި އޮއްްވާ ކުއްލިއަކަށް ގޭތެރެއިން މީހަކު ގޮވާލި އަޑު އިވުނެވެ. ''ދަރިފުޅާ'' ޝާލިނީ' ބައްޕަ އެބަ ގޮވާ'' ޝާލިނީގެ މަންމަ މިހެން ބުނުމައެކު ޖޯލިން ތެދުވެގެން ގޭތެރެއަށް ވަނެވެ.\nޝާލިނީގެ މަންމައާއި ބައްޕައަކީ އާދައިގެ ދިރިއުޅުމެއް އުޅެމުންދާ ދެމަފިރިން ނަމަވެސް ރަށުގެ އެންމެނަށްވެސް ވަރަށް ގަދަރު ކުރާ އަހުލާގު ރަނގަޅު ދެމަފިރިންނެވެ. މި ދެމަފިރިން ޝާލިނީ ދެކެ އިންތިހާ ލޯބިވެއެވެ. ނާއިލް ނިޔާވިފަހުން ޝާލިނީގެ މޫނު މައްޗަށް ވެރިވެފައި ހުންނަ މާޔޫސްކަން ފެނި ހަމްދަރުދީވެއެވެ. ޝާލިނީއަށް ރަނގަޅު ދިރިއުޅުމެއް ލިބޭތޯ ޝާލިނީގެ މައިންބަފައިން އަބަދުވެސް ދުޢާކުރެއެވެ. (ނުނިމޭ)\nއެޑިޓަރުގެ ނޯޓު: މި ވާހަކައިގެ ދެވަނަބައި ޝާއިއު ކުރެވޭނީ އަންނަ ބުރާސްފަތި ދުވަހުއެވެ.


ދޭނަން ހިތާ ޖާނާ. (2) – Esfiya\n“ޑޭމް އިޓް! ބަލައިގެން އުޅެބަލަ!” ލޫތްގެ އަޑުގައި ހުރި ހަރުކަށިކަން އިވިމުން އައިފާ ސިހުނެވެ. “މިހެންނޭ ވާނީ ރާއްޖެތެރޭގެ ނުފޯރާ މީހުން މިކަހަލަ ތަންތަނަށް ގެންނަންޏާ!” ކަރުގައި އޮތް ޓައީ ނައްޓަމުން ލޫތް ބުނެލި ބަހުން އައިފާ ހައިރާންވިއެވެ. އެގޮތަށް އައިފާއާއި ދިމާކުރުމުން އޭނާ ހިތުގައިޖެހުނެވެ. ރުޅިވެސް އައެވެ. ރީތި ސިފައެއްގައި ހުރި ކަމަކު އެފަދަ އެއްޗެއް ބުނާކަށް ލަދެއް ނުގަނޭ ބާއޭ އައިފާ ހިތަށް އެރިއެވެ. އެއްޗެއް ބުނަން ހިތަށްއެރި ނަމަވެސް އެ ދުލުގައި ތަޅެއް ލެވިފައިވާފަދައެވެ.\n“ކިހިނެއްވެފަ ތި ހުންނަނީ. ގެޓް އައުޓް! އައި ސެއިޑް ގެޓްއައުޓް!” ލޫތްގެ އަޑު މުޅި ކޮޓަރީގައި ގުގުމާލުމުން ކުޑަކުޑަ ލޫލު ބިރުން ރޮވެން ފެށުނެވެ. “ޑެޑީ.. ޑޭޑީ..” ލޫލުގެ ރުއިމުގެ އަޑު ކަންފަތުގައި ޖެހުމާއި އެކީ ލޫތްގެ މޫނުމަތީގެ ކުލަވަރު މުޅިން ބަދަލުވެގެން ދިޔަ މަންޒަރު އައިފާއަށް ފެނުނެވެ. ގޮށްޖެހިފައި ވީ ދެބުމަ ދުރުވެ މޫނުމަތިން ރުޅިވެރިކަން ފިލައިގެން ދިޔައިރު އޭނާ ދެކަކޫމައްޗަށް ތިރިވެ ލޫލުގެ ގެނެސް އެ މޭގައި ފޮރުވާލިއެވެ. “ޝޫޝް.. ސޮރީ ބެބީ.. ސޮރީ.. އިޓްސް އޯކޭ..” ލޫލުގެ ބުޅި އިސްތަށި ކޮޅުގައި ފިރުމާލަމުން ލޫތް ބުނެލިއެވެ.\nއޭރުވެސް އައިފާ ޖަހާފައި ހުރި ބުދެއްހެން އެތަނުގައި ހުރުމުން ލޫތް އޭނައަށް ބަލާލަމުން އެ ތޫނު ނަޒަރުން ނިކުތުމަށް އެންގިއެވެ. އައިފާ ވަގުތުން ދަބަސް ކޮނޑުގައި އަޅުވާލަމުން ދުވެފައި ކަހަލަ ގޮތަކަށް ނިކުއިން އިރު އެކޮޓަރިއަށް ލީނާ އައިސް ވަންނަނީއެވެ. “ކިހިނެތްވީ މާ އަޑުގަދަ ވެގެން މިއުޅެނީ.. ވައި އިޒް ޝީ ކްރައިން؟” ލޫލުގެ ރުއިމުގެ އަޑު އިވުމުން ލީނާ ލޫތް ކައިރިއަށް ޖެހިލަމުން ބުނެލިއެވެ.\nލީނާ ގޮސް ލޫލު އުރާލަން އުޅުމުން ރުއިމުގެ އަޑު އިތުރަށް ގަދަވިއެވެ. ލޫލު އޭނާގެ ކުޑަކުޑަ އަތުން ލޫތްގެ ކަރުގައި ބައްދާލައިގެން ހުރެ ދޫނުކުރާން ދެފައި ތަޅަންފެށިއެވެ. އެވަގުތު އާޒިމާ އެކޮޓަރިއަށް ވަދެގެން އައެވެ. “ކިހިނެތްތަ ވީ؟ ކޮންކަމަކާ އެ މަންޖެ ދުވެފައި ނިކުމެގެން އެދިޔައީ؟” ލީނާ ކައިރިއަށް ނުދާން ލޫލު އުޅޭތަން ފެނުމުން އާޒިމާ އޭނާ އުރާލަމުން އަހާލިއެވެ.\n“މިއީ ވީގޮތަކީ.. ތަންކޮޅެއް ބާރަށް ވާހަކަ ދެއްކުނީމަ ލޫލު ރޯންފެށީ.. އެހާ ބިޒީކޮން އުޅެފައި ގެއަށް އަންނައިރަށް ހައްތަހާ ވެސް މިޖެހެނީ ރުޅިއަންނަ ކަހަލަ ކަންތައް.” ލޫތް އޭނާގެ ގަމީހުގައި ޖެހިފައި ހުރި ލަށްގަނޑު ދައްކާލަމުން ބުނެލިއެވެ. އޭރުވެސް ލޫތްގެ މޫނުމަތިން ނުރުހުންވުން ފާޅުވާން ހުއްޓެވެ.\n“ތި ފިލާނެއޭ.. އެހެންނުން ވާނީ ފާޑުފާޑުގެ މީހުން ގެންނަންޏާ.. ދަރި ރަނގަޅަށް ބެލޭކަމަކަށް ވަނީކީއެއް ނޫން، އަދިވެސް އެހެން މީހުން ގެންނާތި..” އާޒިމާ ނުސީދާ ގޮތުން ލީނާއަށް އަމާޒުކޮށް އެވާހަކަ ބުނުމަށްފަހު ލޫލު ގޮވައިގެން އެކޮޓަރިން ނިކުތެވެ. “ކީއްވެތަ ކަމެއްވާއިރަށް މަންމަ އަހަރެންނާއި ދިމާކުރަނީ.. އަބަދުވެސް އަހަރެންގެ ގޯސް ވާހަކަ ދެއްކިފަ އޮންނާނީ.” ލީނާ ރުޅި އައިސްފައި ހުރެ ލޫތްއާއި ދިމާއަށް ބުންޏެވެ.\nލޫލުގެ އެނދުގައި އިށީނދެ ކަކުލުގައި ދެ އުޅަނބޮށި ވިއްދާލައިގެން ބޮލުގައި ހިފައްޓާލައިގެން ލޫތް އިނެވެ. އަނެއްކާވެސް ލީނާގެ ޝަކުވާތަކެވެ. ގެއަށް ވަނުން އޮންނާނީ ލަސްވެފައެވެ. އަބަދުވެސް މަންމަ ނޫނީ ލީނާގެ ހުއްޓުމެއްނެތް ވާހަކަތަކެވެ. އެ ދެމީހުންގެ ކޯޅުމެވެ. “ލޫތް މަންމައާއި ވާހަކަ ދައްކަބަލަ.. އައި އެމް ޔުއާ ވައިފް.. ކޮންމެ ވެސް ވަރެއްގެ ރެސްޕެކްޓެއް މަންމަ ވެސް ކުރަން ޖެހޭނެ.” ލީނާގެ އަޑު އިވުނު ވަރަކަށް ލޫތްގެ ބޮލުގެ ރިހުން އިތުރިވިއެވެ. އޭނާ ކުއްލިއަކަށް ތެދުވެ ލީނާއާއި ހަތަރުކަޅި ހަމަކޮށްލިއިރު އެ ދެލޮލުން އިންތިހާ ރުޅިވެރިކަން ފާޅުވާން ހުއްޓެވެ.\n“ޝަޓް އަޕް! ޖަސްޓް ޝަޓް އަޕް.” ލީނާ އާއި ދިމާއަށް އިނގިލި ދިއްކޮއްލަމުން މަޑުން މިހެން ބުނި ނަމަވެސް އެ އަޑުގައި ހުރި ހަރުކަށިކަން އިވުމުން ލީނާ ވަގުތުން މައިތިރި ވިއެވެ. ލޫތްގެ މޫނުމަތިން އިންތިހާއަށް ވަރުބަލިކަން ފާޅުވާން ހުރި ނަމަވެސް އަޑުގައިވަނީ ނުރުހުމެވެ.\n“މީގެ ފަހުން މަންމައޭ ކިޔައިގެން އެންމެ ބަހެއް ވެސް ބުނެގެން ނުވާނެ. އެހެން ނޫނަސް މަންމަ ދޮގު ވާހަކައެއް ނޫނޭ އެދައްކަނީ ކީއެއް. ތެދެއް އެބުނީ، ލޫލު ލީނާއާއި އެހާ ދުރީ ލީނާ އަމިއްލައަށް އޭނައާއި ދުރުވީމަ. އަހަރެންވެސް ބުނިން ދޯ މީހަކު ގެންނާނެ ކަމެއް ނެތޭ. ބޭކާރު ކަމެކޭއެއީ. އެކަމަކުވެސް ގެނައީ.. ލީނާއަށް އަހަރެންގެ ބަސް އެއްވެސް އެއްޗަކަށް ނުވޭ. އައި އެމް ޔުއާ ހަޒްބަންޑް.” ލޫތް ރުޅިވެރި ކަމާއިއެކު ވާހަކަ ދެއްކިއިރު ލީނާގެ ލޮލުން ކަރުނަ ނިރާލިއެވެ.\n“އެކަމަކު..” ލީނާގެ ޖުމްލަ ހުއްޓުމަކަށް އައީ ލޫތްގެ ހަރުކަށި އަޑު އިވުމުންނެވެ. “އިނަފް! އިތުރު އެއްވެސް ވާހަކައެއް އަޑުއަހާކަށް ބޭނުމެއް ނޫން. އަހަރެން މިދަނީ ބޭރުން ކާން. މަންމަ ކައިރި ބުނާތި” މިހެން ބުނެފައި ލޫތް އެތަނުން ނިކުމެގެން ދިޔައެވެ. އޭރު ރޮވިފައި ހުރި ލީނާ މަޑުމަޑުން އެނދުގައި އިށީނދެ ފޯނުން މީހަކަށް ގުޅާލިއެވެ.\nޓެކްސީގައި އިން އައިފާ ސީޓުގައި ލެނގިލައިގެން އިންއިރު ހިތުގައި ވަނީ ހައިޖާނު ގަނޑެއް އުފެދިފައެވެ. ކުޑަ ސިކުންތުކޮޅެއްގެ ތެރޭ ހިނގައިދިޔަ ކަންތަކުން އައިފާ ލޫތް ދެކެ އިންތިހާއަށް ފޫހިވިއެވެ. އަލުން ގޮސް ލޫތްއާއި ދިމާއަށް އެއްޗެއްކޭ ބުނަން ވެސް ހިތަށް އެރިއެވެ. މުއްސަނދިން ހަމަ ހިތް މޮޅީއެވެ. އެގެއަށް ދެން ނުދާން ހިތަށް އެރި ނަމަވެސް އޭނާއަކީ އެހައި ފިނޑި ކުއްޖެއް ނޫނެވެ.\nރާއްޖެތެރޭގެ މީހެކޭ ބުނުމަކުން އަދި އޭނާގެ އަގެއް ނުވައްޓާލެވޭނެއެވެ. އައިފާ އަޒުމް ކަނޑައެޅީ ލޫތްއަށް އޭނާގެ ހުރި ފެންވަރު އަންގައި ދިނުމަށްށެވެ. ދެވަނަ ފަހަރަށް އޭނާއާއި ދިމާއަށް އެފަދަ ބަހެއް ބުނަން ޖެހިލުނަވާވަރު ކޮއްލަން އައިފާ ބޭނުން ވިއެވެ. ފެންވަރު މަތިވާނީ ހަމައެކަނި ލޫތް ކަހަލަ މީހުން ނޫންކަން އޭނާ ދައްކައިދޭނެއެވެ.\nޓެކްސީއިން ފޭބި އައިފާ އަވަސް ފިޔަވަޅުތަކެއް އަޅަމުން އޭނާ އުޅޭ ގެއަށް ވަނެވެ. ސިޓިން ރޫމަށް ވައިން އައިފާ ފެނި ކާ މޭޒުކައިރީގައި އިން އަޒުރާ ތެދުވިއެވެ. “ދަރިފުޅާ. އާދެ ކާން އަވަހަށް.. ދޮންބެ އެ ދިޔައީ ކައިގެން.. މިރޭ ކުލާސް އެބައޮތްތަ؟” ތަށްޓަށް ބަތް އަޅާދެމުން އޭނާ ވާހަކަދެއްކިއެވެ. ދަބަސް ސޯފާ މައްޗަށް އެއްލާލަމުން އައިފާ ކާމޭޒު ކައިރިން ގޮނޑިއެއް ދަމާލުމަށްފަހު އިށީނެވެ.\n“ނޫން.. މިރެއަކު ނެތް. މަންމާ އޯކޭތަ އަޅުގަނޑު ހޮޓެލްއަކަށް ވޯކް ކުރަން ޖޮއިން ކުރިއަސް؟” އައިފާ ބަތް ތަށްޓަށް ރިހަ އަޅަމުން އަހާލިއެވެ. “މަންމައަށް މައްސައެއް ނެތް.. އެއްކަލަ އަތް ނުދޮވެ ތިއައީ.. ދޭ.” އަޒުރާ އޭނާގެ ދަރިފުޅުގެ އަތުން ރިހަ ސަމްސާ އަތުލަމުން ބުނެލިއެވެ. އަޒުރާއަކީ އޭނާގެ ދަރިންގެ އެންމެ ކުދިކުދި ކަންތައްތައް ވެސް ހަނދާން ހުންނަ މައެކެވެ.\nއަޒުރާގެ ފިރިމީހާ ނާޒިމްވަނީ އައިފާ ވަރަށް ކުޑައިރު ނިޔާވެފައެވެ. އޭރުން ސުރެ އައިފާއާއި އޭނާގެ ދޮންބެ އާލިމް ބަލާބޮޑު ކުރީ އަޒުރާގެ ބުރަ މަސައްކަތުންނެވެ. ރަށުގައި ކިޔެވުނު އެންމެ މައްޗަކަށް ކިޔަވާދިނުމަށްފަހު މާލެއައީ ވެސް އެކުދިންނަށް ރަނގަޅު މުސްތަޤްބަލެއް ހޯދައި ދިނުމަށްށެވެ. އާލިމްއަކީ މިހާރު ފަންސަވީސް އަހަރުފުރި ހަރުދަނާ ވަޒީފާއަކަށް ދާ މީހަކަށް ވާއިރު އައިފާ މިހާރު ދަނީ އޭ ލެވެލް މީގެ އަހަރެއް ކުރިން ނިއްމުމަށްފަހު މާކެޓިން އިން ޑިގްރީ ހަދަމުންނެވެ. ރަނގަޅު ވަޒީފާއެއް ލިބެންދެން ގެއަކަށް ކިޔަވެދޭން ދާންފެށީ މިދުވަސްކޮޅު ވެސް ފައިސާ ހޯދުމަށްށެވެ.\n“ކީއްކުރާ ހޮޓަލެއްއެއީ؟ ކައްކާ ހޮޓަލެއްތަ؟” އައިފާ އައިސް އިށީނުމުން އޭނާގެ ކުރު އިސްތަށި ކޮޅު ވޫލް ކޮޅަކުން އައްސަދެމުން އަޒުރާ އަހާލިއެވެ. “ވަޓް؟. ނޫން.. އެއީ ގެސްޓުން ތިބޭ ކަހަލަ ހޮޓެލްއެއް.. ވޮރެން ހޮޓެލް އިން ބަލަން މިއުޅެނީ.. މަންމަވެސް ދޯ..” އައިފާ ހެމުން ބުނެލިއެވެ. “އަނހާ.. މަންމައަކަށް ނޭނގޭނެ އެއްނުން.. ދަރިފުޅު ކީއްކުރަން ބޯ ކޮށާލީ.. އެއްސެނީ ކީވެސް ނޫން.” އައިފާގެ ފަން އިސްތަށިކޮޅު ކުރުކަމުން ނުއެއްސުމުން އަޒުރާ އެކަން ހުއްޓާލުމަށްފަހު ކައިރީގައި އިށީދެލިއެވެ.\n“ދެން ބޯ ފަންވެފަ ދިގުވީމަ އުނދަގޫވާތީ.. މިހާރު ކިހާ ފަސޭހަ.. މަންމަހެން ބުޅި ބޮލެއް ލިބުން ނަމައެއްނުން.” އައިފާ ޖޫސްބޮމުން ބުނެލިއެވެ. “ނޫނޭ. ދަރިފުޅުގެ ތި ހުންނަނީ ހަމަ ބައްޕަގެ އިސްތަށިކޮޅު.. ބައްޕަވެސް ނިކަން ފަން ބޮލެއް ހުންނާނީ.. ހަމަ ތިހެން.” އައިފާގެ ފަން އިސްތަށިކޮޅުގައި އަތް ހާކާލަމުން އަޒުރާ ބުނެލިއިރު އެ ލޮލުން ކަރުނަ ވިދާލިއެވެ.\n“މަންމާ.. ދެން ނުރޯނެ. ބޭނުންތަ ހަގްއެއް.” އައިފާ ނިކަން ލޯބިކޮން އެއްއަތުން އަޒުރާގެ ކަރުގައި ބައްދާލަމުން ބުނެލިއެވެ. އަޒުރާއަށް އުފަލުން ރޮވުނެވެ. މިހާ ހިތްހެޔޮ ލޯބިވާ ދަރިން ދެއްވީތީ މާތްﷲ އަށް ޝުކުރުކުރިއެވެ. މިކުދިންނަކީ އޭނާގެ ދިރިހުރުމުގެ މަޤްސަދެވެ. މިއިން ދަރިއަކަށް ކަމެއް ވެއްޖެއްޔާ އޭނާގެ އެ މައިލަނގޮޑިއަށް ކެތެއް ނުވާނެއެވެ.\nގަޑިން މެންދަމު ބާރަޖެހިއިރު އަދިވެސް ތުނިތުނި ކޮން ވާރޭ ކަނިތައް ޖަހަމުންދެއެވެ. ކާރުން ނިކުއިން ލޫތް މަޑު ހިނގުމެއްގައި ގެއާއި ދިމާއަށް މިސްރާބުޖެހި އިރު ޖެހެމުންދިޔަ ފިނި ވައިރޯޅިތަކުން ގައިގެ ލޯލިތަށް ކޮޅަށްޖެހެއެވެ. މަގުގެ އެއްކޮޅުން އަނެއްކޮޅަށް ފެންގަނޑު ހެދިފައި އޮތުމުން ލޫތް ކުޑަކޮން ފައިކުރި އޮޅާލުމަށްފަހު މަގު ހުރަސް ކުރިއެވެ.\nލިފްޓައަރައި މީހާ ހަމަޖެހިލަމުން ލޫތް ލޯ މަރާލިއެވެ. އޭރު ލިފްޓް އޭގެ މަންޒިލަށް މައްޗަށް އަރަމުން ދިޔައެވެ. ދުވާލު ހަތަރުދަމު އެއްތަނުން އަނެއްތަނަށް ބައްދަލުވުން ތަކަށް ގޮސް ގައިގެ ރިއްސަމުން ދިޔައެވެ. ބޮލުގައި ހަރުލާފައި ހުރި ފެންތިކިތަށް ފޮޅާލަމުން އޭނާ ލިފްޓުން ނިކުމެގެން ގޭތެރެއަށް ވެނެވެ.\nގޭގެ އެންމެން ނިދާފާއި ވުމުން ލޫތް މަޑުމަޑުން ގޮސް ލޫލުގެ ކޮޓަރިއަށް ވަނެވެ. ކޮޓަރީގައި ހުރި އެނބުރޭ ނިދާ ބޮކީގެ ފަނޑު އަލި ކޮޓަރިތެރެއަށް ވެރިވެފައި ވީއިރު އެއިން އިވެމުންދިޔަ މަޑު ހިތްގައިމު އަޑުން ފަޅުކަން ފިލުވާލައެވެ. ލޫތް އެނދުކައިރީގައި ހުއްޓެލަމުން ނިދިފައި އޮތް ލޫލުއަށް ނަޒަރު ހުއްޓާލިއެވެ.\nމަޑުމަޑުން އެނދުގައި އިށީނދެ ލޫލުގެ މޫނުމައްޗަށް ވެއްޓިފައި އޮތް އިސްތަށި ކޮޅު ދުރުކޮށްލަމުން އެ ކޯތާފަތުގައި ފިރުމާލިއެވެ. އޭރު ލޫލު ގެންގުޅޭ ބެއާ އޭނާގެ ގަޔާއި ލައި ބައްދާލައިގެން އޮއްއިރު ބޮނޑުވައި އިނގިލި އަނގައަށް ޖަހައިގެން ނިދިފައި އޮތެވެ. “މައި ޕްރިންސެސް. ސޮރީ އިގޭ. ގުޑް ނައިޓް.. ލަވް ޔޫ ސޯ މަޗް.” ލޫތް މަޑުމަޑުން މިހެން ބުނެލުމަށްފަހު ލޫލުގެ ނިއްކުރީގައި ބޮސްދިނެވެ. ލޫލުއަކީ އޭނާގެ މުޅި ދުނިޔެއެވެ. ހުރި ހަމައެކަނި ފުރާނައެވެ. އިރުކޮޅަކު ލޫލުގެ މައުސޫމް މޫނަށް ބަލަން އިނުމަށްފަހު ތެދުވެ ކޮޓަރިން ނިކުންނަށް ލޫތް ހިނގައިގަތެވެ.\nލޫތް އޭނާގެ ނިދާ ކޮޓަރިއަށް ވައިން އިރު މުޅި ކޮޓަރިއަށް ވަނީ ރަތް ނިދާބޮކީގެ ފަނޑުއަލި ފެތުރިފައެވެ. އޭސީގެ ފިނިކަމުން ގައިން ހީބިހި ނަގައިގެން ދިޔައިރު އޭނާ މަޑުހިނގުމެއްގައި ގޮސް ކޮޓަރީގެ މެދުގައި ހުރި ބޮޑު އެނދުކައިރީގައި މަޑުކޮއްލިއެވެ. ރަޖާވެސް ނާޅާ ކުރު ނިދާ ހެދުމެއްގައި ނިދިފައި އޮތް ލީނާ ފެނި ލޫތްގެ ހިއްސުތަށް ހޭލިއެވެ. ކިތަންމެ ވަރަކަށް ތޮޅުނަސް ރުޅިއައިސްގެން ނިކުމެގެން ދިޔަޔަސް އެންމެފަހުން އެނބުރި އަންނަން ޖެހޭނީ ހަމަ މިތަނަށްށެވެ.\nލައިގެން ހުރި ޓީޝާޓް ބޭލުމަށްފަހު ޓައިލްސްތަކު މައްޗަށް ވައްޓާލަމުން ލޫތް އެނދަށްއެރިއެވެ. އޭރު އެ ކަސްރަތީ ހަށިގަނޑު ރަތް ފަނޑުއަލީގައި މާ ރީތިކަމަށް ދައްކައެވެ. އޭނާ މިކައިވެނި ކުރީ ބައްޕަގެ އެދުމަށް ކަމަށް ވިއަސް އެހިތުގައި ލީނާއަށްޓަކައި ލޯބިވިއެވެ. ހަމަ ގައިމު ވެސް ލޫތް ހިތުން އެއީ ލޯތްބެވެ. ލޫލުގެ މަންމައަށް ވުމުން އެހިތުގައި ލީނާއަށްޓަކައި ދެވިފައިއޮތް މަޤާމް ބަދަލުނުވާނެ ކަމުގައި ވިޔަސް ބައެއް ފަހަރަށް މިއީ ލޯބި ބާއޭ ލޫތަށް އަމިއްލަ ނަފްސާއި ސުވާލު ކުރެވެއެވެ.\nރަޖާގަނޑުން ލީނާގެ ހަށިގަނޑައީއެކު އޭނާ ވެސް ފޮރުވާލަމުން އިތުރަށް ލީނާއާއި ކައިރިވެލިއެވެ. “ސޮރީ.. ޕްލީސް.” ލޫތް މަޑުމަޑުން ލީނާގެ ކަންފަތް ދޮށުގައި މިހެން ބުނިއިރު އޭނާ އޮތީ ނުނިދާކަން ލޫތްއަށް ހަމަ ރަނގަޅަށް އިނގެއެވެ. “ޕްލީސް ބޭބީ..” ލޫތްގެ ކުދިކުދި ގޯނާތައް އިތުރުވުމުން ލީނާއަށް ކެތްނުވެގެން ލޫތްއާއި ހަތަރު ކަޅި ހަމަކުރިއެވެ. އެލޮލުގައި ކުރިން ހުރި ރުޅިވެރިކަން ފިލާގޮސް މިހާރު ފެންނަމުން ދިޔައި މަސްތީކަމެވެ.\nމިއީ އަބަދުވެސް އާދައެވެ. ދުވާލުގެ އަރާރުންވުން ނިމޭނީ މިހެންނެވެ. ރޭގަނޑުގެ އަނދިރިކަމުގެ ތެރެއަށް ދެޖިސްމު ވިރިގެން ދާއިރު ހަޤީޤީ ލޯތްބާއި އިޝްކަކީ ކޮން އެއްޗެއްކަން ލޫތަށް އަދިވެސް އިހުސާސެއް ނުވެއެވެ. މިއީ ހަމައެކަނި މައްސަލަތައް ހައްލުވާނެ ގޮތް ނޫންކަން އިނގުނު ނަމަވެސް އެކަމަށް ލޫތް ބީރު ކަންފަތެއް ދިނެވެ. އެހިތަށް ލޯބި ދަސްނުވީތީ މިއަދު އޭނައަކީ އެހެން ހިތަކަށް ލޯބި ދޭން އިނގޭ މީހެއްނޫނެވެ.\nenjoy guys. nect part on Thursday in sha allah. ? and ramazaan mubaarik to all ?\nVvvvvvvvvv rythi…. sifa u can. Looth vaane saizah gennansho dhw. Hehehe\nvarah reethi. leena haadha fonye. but i like looth moms attitude varah zeelagadha! hehe keep it up. waiting for next part ❤\ninteresting. varah nice adhi.\nVvvv nice.. Next part miahvure dhigu koh dhehchey\nWow.. this is really nice .. waiting4next part …\nAbadhuwes konmes ekaku muhsandi waane.. anrh myhaa fageeru waane. Hate those kinda stories..\nhate vanya nukiya. keekuran kiyani ekahala story eh kan igey iru. lol ?\nWoww v nice waiting4the next part.\nVvvvvvvvvv nice sifakurun. best hama.\nThi vary vaahaka eh adhi nukiyan ummeedhu kuranyy next part vxx vr rythi vaane kamah best of luck\nnice. waiting waiting\nVaahakai ge sifa kurun varah rangalhu kan faahaga kurevey… kuriah huri baithah ves hama mi gothah kuriah gendhaane kamah unmeedhu kuran…..\nthank you. in sha allah i will try to do my best ❤\nvarah kamudhey adhi. waiting for next part.\nAdhi v salhi, nimun salhivunakee vaahaka reethi varakee\nGohehnoon adhi rangalhu fahunn vaane gotheh nenge ….\nލޯބީގެ ހައްގުގައި 3\nލޯބި August 25, 2020


އުފަންދުވަހުގެ ކޭކާއި އުއްބައްތި ދިއްލުމުގެ ފެށުންMikal News\nއުފަންދުވަހުގެ ޙަފުލާގެ ކޭކު\nއުފަންދުވަހުގެ ކޭކާއި އުއްބައްތި ދިއްލުމުގެ ފެށުން\n23 މެއި 2015, 20:48 |\nމިޒަމާނުގައި ބާތްޑޭ ޕާޓީއެއް ކޭކަކާއި ނުލައި ފުރިހަމަ ވާނެ ބާވައެވެ؟ އެއީ ކީއްވެ ހެއްޔެވެ؟ ކުދިން އުފާ ވަނީ ކޭކެއް ފަޅާލެވުމުން ކަމަށް ވުން ހެއްޔެވެ؟ ނުވަތަ ގިނަ ބަޔަކަށް ކޭކު މީރު ވީމަ ހެއްޔެވެ؟ މިޒަމާނުގައި ބާތްޑޭ ޕާޓީތަކުގައި ކޭކާއި، ކޭކުގައި ދިއްލާ އުއްބައްތީގެ އިތުރުން ބާތުޑޭ ލަވައެއް ހިމެނުމުގެ އާދަ ފެށިގެން އައިގޮތާއި މެދު ބަލާލުން އެން މެ ރަނގަޅު ކަމަށް ދެކެމެވެ.\nކޭކުގައި އުއްބައްތި ދިއްލުމާއި މެދު ތަފާތު ގޮތްގޮތަށް ވާހަކަ ދެކެވެއެވެ. ނަމަވެސް ކޭކުގައި އުއްބައްތި ޖަހައި ދިއްލުމުގެ ތާރީޚު ފެށިގެން އައީ ގަދީމީ ގްރީކުން ކަމަށް ތާރީޚި ގޮތުން ބެލެވެއެވެ.\nގަދީމީ ގްރީކު މީހުން ވަށްކޮށް އެޅި ކޭކު ރަމްޒުކޮށް ދިނީ ހަނދެވެ. ނުވަތަ އެމީހުންގެ ހަނދުގެ ކަލާނގެ “އަރުތެމީސް” އެވެ. އަދި މެދުގައި ދިއްލާ އުއްބައްތި ރަމުޒުކޮށް ދިނީ ހަނދުގައިވާ ރަތް އަލިކަމެވެ. ރީތި ކަމެވެ.\nމިޑްލްއޭޖެސް އިން ފެށިގެން ޖަރުމަނުން ކުޑަކުދިންގެ އުފަންދުވަސް ފާހަނގަކުރުމުގެ ގޮތުން ކޭކު އަޅަން ފެށި ކަމަށް ވެއެވެ. އެމީހުންގެ އެރަސްމިއްޔާތަށް ކިޔައި އުޅުނީ “ކިންޑަރފެސްޓް” އެވެ. އެމުނާސަބަތުގައި ބޭނުންކުރި ކޭކުގެ މެދުގައި ބޮޑު އުއްބައްތިއެއް ދިއްލައި އެއިން އެމީހުން ރަމްޒުކޮށް ދިނީ އުޖާލާ ހަޔާތެއް ނުވަތަ “ހަޔާތުގެ އަލި”ކަމެއް ގެ ގޮތުގައެވެ.\nއެންމެ ފުރަތަމަ ޖަރުމަނުންގެ ކޭކުތައް ބޮޑަށް ވައްތަރީ، ދިވެހި ކުޅި ބޯކިބަލާއެވެ. އެގޮތަށް ރާޅުފުށުގައި ފިހެފައިވާ ބޯކިބަލެއް ގޮތަށެވެ. ނަމަވެސް 17 ވަނަ ގަރުނާއި 18 ވަނަ ގަރުނުގައި އެ “ކޭކު” ބަދަލުވެގެން ދިޔައީ އޮމާން ފޮނި ކޭކަކަށެވެ. އެއަށް އެމީހުން ކިޔާ އުޅުނީ “ގެބާރޓްސްޓެގާޓަން” އެވެ. އެކޭކު ރީތިކުރުމުގެ ގޮތުން އައިސިން ޖެހުމާއި ޑިޒައިންތައް ލުން އަދި މާޖެހުން ހިމެނި އިތުރަށް ތަރައްގީވެގެން ދިޔައެވެ.\nމިޒަމާނުގެ ބާތުޑޭ ކޭކުގައި އުއްބަތި ޖެހުމާއި ގުޅެ ގޮތުން އައިސްފައިވާ ތަފާތު އެހެން ވާހަކަތައް ވެސް ހުރިކަން ހަނދާން ކުރަން ޖެހެއެވެ.\nބައެއް ދީންތަކުގެ މީހުން ގަބޫލުކުރާ ގޮތުގައި އުފަންދުވަހުގެ ކޭކުގައި ދިއްލާ އުއްބަތި އެއް ނޭވާއިން ފުމެ ނިއްވާލުމުން އަރައިގެންދާ ދުމުން އެމީހުންގެ އެދުންތައް (ވިޝް) ސުވަރުގެއާއި ހަމަޔަށް ގެންގޮސް ދެއެވެ. އަދި އެމީހުންގެ އެދުން (ބޭނުން) ސިއްރުކޮށްފިނަމަ އެއަހަރުގެ ތެރޭގައި އެކަމެއް ހާސިލު ވެއެވެ. އެސިއްރު ހާމަވެއްޖެ ނަމަ އެކަމެއް ހާސިލުނުވެ ދެއެވެ. އަދި ބައެއް މީހުން ގަބޫލުކުރާ ގޮތުގައި އެމީހަކަށް ކުރެވިފައިވާ އެންމެހައި ނުބައި ކަންތައްތައް އުއްބައްތީގެ ދުމާއެކު އެމީހެއްގެ ކިބައި ފިލައިގެން ދެއެވެ. ނުވަތަ އެންމެހާ ނުބައި ކަމަކުން އެމީހަކު ސަލާމަތްކޮށް ދެއެވެ.\nރާއްޖޭގެ މީހުން ބާތުޑޭ ކޭކާއި ކޭކުގައި ޖަހާ އުއްބައްތި ނިންވާލުމާއި ބާތުޑޭ ލަވަ ޖެހުން އަދި އުފަންދުވަސް ފާހނަގަކުރުން މާނަކުރަނީ ކޮން ގޮތަކަށް ހެއްޔެވެ ނުވަތަ ކޮން ކަމެއް ޙާސިލުކުރަން ބާއެވެ؟ ކުޑަކުދިންނަށް އުފާވެރިކަން ގެނެސްދިނުމުގެ ގޮތުން ކޮށްލާ އިޖުތިމާޢީ ކަމެއްގެ ގޮތުގައި ހެއްޔެވެ؟ އަހަރުތެރޭގައި އާއިލީ މީހުންނާއި އެކުވެރިންނާއި އެއްކޮށް ބައްދަލުކޮށްލުމަށް ރަނގަޅު އުފާވެރި ވަގުތު ކޮޅެއް ހޯދުމުގެ ގޮތުން ކުރާ ކަމެއް ހެއްޔެވެ؟ ނުވަތަ ބަޔަކު ކުރާތީ ހަމަ ކުރާ ކަމަކީ ހެއްޔެވެ؟ ނޫނީ އާއިލާގެ އެންމެން އެދުވަސް ފާހަނގަ ކޮށްދޭތީ ޝުކުރުވެރިވުމުގެ ގޮތުން ކުރާ ކަމެއް ހެއްޔެވެ؟


Foreign Minister Shahid Covid ah Positive Vejje - AO News\nފޮރިން މިނިސްޓަރ ޝާހިދު ކޮވިޑަށް ޕޮޒިޓިވް ވެއްޖެ\nފޮރިން މިނިސްޓަރ ޢަބްދުﷲ ޝާހިދު ކޮވިޑަށް ޕޮޒިޓިވް ވެއްޖެ އެވެ.\nއެކަން ހާމަކުރައްވާ އެމަނިކުފާނު ވަނީ ޓްވީޓެއް ކުރައްވާފަ އެވެ. އެ ޓްވީޓުގައި ވިދާޅުވެފައިވަނީ ޕޮޒިޓިވް ވީ މިއަދު ކަމަށާއި އަދި މިވަގުތު ހުންނެވީ ނިއުޔޯކްގައި ގޭގައި ކަރަންޓީނުވެވަޑައިގެން ކަމަށެވެ.\nއދ. ގެ އާންމު މަޖިލީހުގެ ރައީސް ކަންވެސް ކުރައްވާ ޝާހިދު ވިދާޅުވީ ކޮވިޑުގެ ބައެއް އަލާމާތްތައް މަދުން ނަމަވެސް ފެނިފައިވާ ކަމަށެވެ. އަދި ކޮވިޑް ވެކްސިންގެ ދެ ޑޯޒް ފުރިހަމަ ކުރައްވާފައިވާ ކަމަށާއި ބޫސްޓަރ ޑޯޒް ވެސް ޖައްސަވާފައިވާ ކަމަށެވެ.\nކޮވިޑުގައި ތަހަންމަލު ކުރަމުންދާ ފަރާތްތަކަށް ދުއާ ދަންނަވާ ކަމަށާއި ކޮވިޑް ވެކްސިން ނުލިބޭ ފަރާތްތަކަށް ވެސް ދުއާ ދަންނަވާ ކަމަށް ޝާހިދު ވަނީ ވިދާޅުވެފަ އެވެ. އަދި ވެކްސިން އިކުއަލިޓީ ހޭޝްޓެގް ބޭނުންކުރައްވައި ވެކްސިން ހަމަހަމައަށް ފޯރުކޮށްދިނުމަށް ވެސް ގޮވައިލައްވާފައި ވެއެވެ.\nއދ. ގެ އާންމު މަޖިލީހުގެ ރައީސް ކަމަށް އިންތިޚާބުވެ، އެމަގާމާ ހަވާލުވެވަޑައިގެންނެވުމަށްފަހު ޝާހިދު ދިރިއުޅުއްވަމުން ގެންދަވަނީ ނިއުޔޯކްގަ އެވެ. އެމަނިކުފާނު އެންމެ ފަހުން ރާއްޖެ ވަޑައިގެންފައިވަނީ މިދިޔަ އޮކްޓޯބަރު މަހުގެ ހަވަނަ ދުވަހު އެވެ.


Ingireysi parliament gai vas balaa kuhthaa beynun kuranee\nއިނގިރޭސި ޕާލަމެންޓްގައި ވަސްބަލާ ކުއްތާ ބޭނުންކުރަނީ\nއިނގިރޭސި ޕާލަމެންޓްގައި ޑްރަގް ބޭނުންކުރާތޯ ބަލަން ވަސްބަލާ ކުއްތާ ބޭނުން ކުރާނެ\nއިނގިރޭސި ޕާލަމެންޓް ސަރަހައްދުން ކޮކެއިން ފެނިއްޖެ އެވެ. ހައުސް އޮފް ކޮމަންސްގެ ރައީސް، ސާ ލިންޑްސީ ހޮއިލް ވިދާޅުވި ގޮތުގައި މަސްތުވާ ތަކެތި ފެނިފައި ވަނީ ހަމައެކަނި ޕާލަމެންޓް މެމްބަރުރުންނަށް ވަދެވޭ ސަރަހައްދަކުންނެވެ.\nޚަބަަރުތައް ބުނާ ގޮތުން އިނގިރޭސި ހޯމް ސެކްރެޓަރީ ޕްރީތީ ޕަޓެލްގެ އަމިއްލަ ގެކޮޅު ކައިރިނާއި ބޮޑުވަޒީރު ބޮރިސް ޖޯންސަންގެ އޮފީސް ދޮށުން ވެސް ކޮކެއިންގެ އަސަަރު ވަނީ ދެނެގަނެވިފަ އެވެ.\nޕާލަމެންޓްގެ ރައީސް، ވިދާޅުވި ގޮތުގައި ޑްރަގް ބޭނުންކުރާ ބަޔަކު މަޖިލީސްގައި ތިބެގެން ނުވާނެ އެވެ. އޭނާ ވިދާޅުވީ މަޖިލީހުގައި ޑްރަގް ބޭނުން ކުރާނަކަން ކަށަވަރު ކުރައްވާނެ ކަމާށާއި އެކަން ކުރައްވާނީ ވަސްބަލާ ކުއްތާ މަޖިލީހަށް ވައްދައިގެން ކަމަށެވެ.\nއިނގިރޭސިވިލާތަކީ މަސްތުވާ ތަކެތި ބޭނުންުރާ މީހުން ގިނަ ގައުމެކެވެ. މަސްތުވާ ތަކެތި ބޭނުންކުރާ މީހުން ހިފަން ދާ ޖެހުމަށް ސަރުކާރުން ވަރަށް ބޮޑު ހޭދައެއް ކުރަމުން ގެންދާއިރު ވެސް އެއްގޮތަކަށް ވެސް ތައްތަކު ނުވެ އެވެ.\nއޮފީސް އޮފް ނޭޝަނަލް ސްޓެޓިސްޓިކްސްއިން މިދިއަ އަހަރު ނެރުނު ރިޕޯޓެއް ބުނާ ގޮތުން ކޮކެއިން ކަހަލަ ބާރުގަދަ ޑްރަގް ބޭނުން ކޮށްގެން ތިން މިލިއަން މީހުން އަތުލާފައިވެ އެވެ.\nއިނގިރޭސިވިލާތުގައި ކޮކެއިން ބޭނުންކުރާ މީހުންނަށް ހަރުކަށި އަދަބު ކަނޑައަޅާފައި އޮވެއެވެ. ވަރުގަދަ ޖޫރިމަނާއެއްގެ އިތުރުން ކުރު ނޫން މުއްދަތަކަށް ޖަލަށް ލުމަކީ ވެސް ޑްރަގް ބޭނުން ކުރުމާ މެދު ވިސްންނަ ލިބޭ ފުރުސަތެކެވެ.\nއިނގިރޭސި ސަރުކާރުގެ އެންމެ މަތީ ގިންތިގެ މީހުންނަށް ޑްރަގް ބޭނުންކުރާ ކަމުގެ ތުހުމަތު ކުރެވިފައި އޮތްއިރު، މިއީ ޚާއްސަ މައްސަލައެއް ގޮތުގައި މަޖިލީސްގައި ބަހުސް ކުރެވޭނެ ކަމަށް ވެސް މެމްބަރުން ބުނެ އެވެ.\nޕާލަމެންޓްގެ ރައީސް ވިދާޅުވީ މަޖިލީސް މެމްބަރެއް ނަމަވެސް ޑްރަގް ބޭނުން ކުރާކަން ސާބިތުވެއްޖެ ނަމަ ހިނދުކޮޅެއް ވެސް ލަސް ނުކުރައްވާނެ ކަމަށެވެ. އެމީހަކު ފުލުހުން މެދުވެރިކޮށް ޑްރަގް އޮތޯރިޓީއަށް ފޮނުވާނެ ކަމަށެވެ. އަދި އައްސިފިލާ ވަރުގެ އަދަބެއް ދެއްވުމަށް އެދިވަޑައި ގަންނަވާނެ ކަމަށެވެ.\nމަސްތުވާތަކެތި އިނގިރޭސިވިލާތް ޕޮލިޓިކްސް + ބޮރިސް ޖޯންސަން\nއިނގިރޭސި ބޮޑުވަޒީރު އިންޑިއާގައި\nޔުކްރޭނަށް ދާން ތައްޔާރު: ބައިޑެން\nއިނގިރޭސީން ޔުކްރޭނަށް 100 މިލިއަން ޑޮލަރު\nޔުކްރޭން މަތީގައި ނޯފްލައި ޒޯނެއް ނުހެދޭނެ: ނޭޓޯ


Ingireysi Supreme Court ge aduehunthah Video Conference medhuverikoh - AO News\nއިނގިރޭސި ސުޕްރީމް ކޯޓުގެ އަޑުއެހުންތައް ވީޑިއޯ ކޮންފަރެންސް މެދުވެރިކޮށް\nއިނގިރޭސިވިލާތުގެ ސުޕްރީމް ކޯޓުގެ އަޑުއެހުންތައް ވީޑިއޯ ކޮންފަރެންސް މެދުވެރިކޮށް ކުރިއަށް ގެންދަން ނިންމައިފިއެވެ.\nމިފަދަ ނިންމުމެއް އެ ގައުމުގެ ސުޕްރީމް ކޯޓުން ނިންމާފައިވާއިރު އިއްޔެ އިން ފެށިގެން ތިން ހަފްތާގެ މުއްދަތަށް އިނގިރޭސިވިލާތް ވަނީ ފުރަބަންދު ނުވަތަ ލޮކްޑައުން ކޮށްފައެވެ. މި އެންގުމާޢި ޚިލާފުވާ ފަރާތްތައް ޖޫރިމަނާ ކުރާނެ ކަމަށް ވެސް އިނގިރޭސިވިލާތުގެ ސަރުކާރުން ވަނީ ބުނެފައެވެ.\nކޮވިޑް19 ފެތުރެމުންދާތީ މިއަދުން ފެށިގެން އިނގިރޭސިވިލާތުގެ ސުޕްރީމް ކޯޓު ހިންގާ އިމާރާތް ބަންދުވާނެއެވެ. އަދި ހުރިހާ ޝަރީޢަތެއް އަދި އެންގުތައް ވެސް އަންގާނީ ވީޑިއޯ ކޮންފަރެންސް މެދުވެރިކޮށް ކަމަށް އެ ކޯޓުން ވަނީ ބުނެފައެވެ.\nވީޑިއޯ ކޮންފަރެންސް މެދުވެރިކޮށް ޝަރީޢަތް ކުރިއަށް ގެންދިޔަ ނަމަވެސް އާއްމުންނަށް ޓީވީގެ ޒަރިއްޔާއިން ޝަރީޢަތްތައް ބެލޭނެ އިންތިޒާމު ހަމަޖައްސާނެ ކަމަށް އިނގިރޭސި ނޫސްތަކުން ވަނީ ރިޕޯޓްކޮށްފައެވެ.\nމިހާތަނަށް ފަރުވާއެއް ހޯދިފައި ނުވާ ނުރައްކާތެރި ކޮވިޑް-19 ޖެހުނު މީހުންގެ އަދަދު 372611 އަށް މިހާރު ވަނީ އަރައިފައެވެ. އެ ވައިރަސް ޖެހިގެން 16313 މީހުން މިހާތަނަށް ވަނީ މަރުވެފައެވެ.\nއިނގިރޭސިވިލާތުން 6724 މީހަކަށް ވަނީ ކޮވިޑް19 ޖެހިފައެވެ. އެގައުމުން ލޮކްޑައުންގެ އުސޫލުތައް މިހާރު ވަނީ ވަރުގަދަ ކުރަން ފަށާފައެެވެ. މިފިޔަވަޅުތައް އިނގިރޭސި ސަރުކާރުން އަޅަން ފެށީ ލޮކްޑައުންގެ ގަވާއިދުތައް ހަރުކަށި ނުކޮށްފިނަމަ، އެގައުމުން3ލައްކައެއްހާ މީހުން މަރުވާނެ ކަމަށް ސިއްހީ މާހިރުން ލަފާކޮށްފައި ވަނިކޮށެވެ.\nކޮވިޑް 19 ޖެހުނު މީހުންގެ އަދަދު 1 ލައްކައަށް އެރީ 67 ދުވަހުގެ ތެރޭގައި ނަމަވެސް އެ ވައިރަސް ޖެހުނު މީހުންގެ އަދަދު އެއަށްފަހު ވަރަށް ހަލުވިކަމާއި އެކު ވަނީ އިތުރުވެފައެވެ. އެގޮތުން 1 ލައްކައިން2ލައްކައަށް އެރުމަށް 11 ދުވަސް ނެގިއިރު ވައިރަސް ޖެހުނު މީހުންގެ އަދަދު3ލައްކައަށް އިތުރުވާން ނެގީ އެންމެ4ދުވަހެވެ.


ކުޑައިރުގެ ހުވަފެން: ބާޢީ ލުތުފީ ހައްޔަރުކޮށް މާލެ ގެންނަތަން ލޮލަށް ފެނުން! | | Sangu News\nކުޑައިރުގެ ހުވަފެން: ބާޢީ ލުތުފީ ހައްޔަރުކޮށް މާލެ ގެންނަތަން ލޮލަށް ފެނުން!\n7 ސެޕްޓެމްބަރ 2019 - 12:33\n1988 ވަނަ އަހަރުގެ ނޮވެމްބަރު މަހުގެ3ވަނަ ދުވަހު ލަންކާގެ ތަމަޅަ ގްރޫޕެއް ގޮވައިގެން މާލެ އެރި ހެންވޭރު ހާޖަރާގެ އަބްދުﷲ ލުތުފީ އެންމެފަހުން ރާއްޖެ ގެންނަ ވާހަކަ އަޑުއެހީ ވަރަށް އުފަލާއި އެކުގައެވެ. ހާޖަރާގޭ ލުތްފީއަށް މިހިތުގައި އޮތް ރުޅިވެރިކަމާއި ނަފްތަރު ދުވަހަކުވެސް ކުޑައެއް ނުވާނެއެވެ. އެކަމަށް ބަދަލެއް ވެސް ނާންނާނެއެވެ. 1997 ގައި އުފަންވިޔަސް، އެންމެ ޅަ އުމުރުން ފެށިގެން އައިސް މިއަދާއި ހަމައަށްވެސް އުމުރުން ދުވަސްވީ މީހުންގެ ފަރާތުން އަޑުއިވުނު ވާހަކައަކީވެސް އެއީއެވެ. ދަރިފުޅުމެންނަ ދުވަހަކުވެސް އެފަދަ ދުވަހަކާއި ކުރިމަތިލާން ނުޖެހޭނެކަމަށް އަބަދުވެސް ދުއާ ކުރާ ވާހަކައެވެ. އެދުވަހުގެ ބިރުވެރިކަމާއި ނާމާންކަމުގެ ވާހަކައެވެ. އެދުވަހު ގައުމުގެ ދިފާއުގައި، ދިވެހި ލޭ ހުރި ކުދިން ނިކުމެ ކުރި ޖިހާދުމަތިން ދުވަހަކުވެސް ހަނދާން ނައްތާނުލުމަށް މާމަމެންނާއި ކާފަމެން އެދުނެވެ. ސްކޫލުން އަޑުއިވުނީ، ގައުމުގެ ދިފާއުގައި ނިކުތް މީހުންގެ ހިތްވަރާއި އެ އަޒުމުގެ ވާހަކައެވެ. ގައުމަށްޓަކާ މޭ އަޑަނައަކަށް ހަދާ ނިކުތީ ކެރިގެންކަމެވެ. އެ ދުވަހު ޝަހީދުވި ޝަހީދުންގެ ވާހަކައިވޭވޭ ކޮންމެ ފަހަރަކު އަހަރެން ފަހުރުވެރިވަމެވެ.\nނޮވެމްބަރު3ގެ އުދުއާނީ ހަަމަލާގައި ގައުމަށްޓަކާ މޭ އައްޑަނައަކަށް ހެއްދެވި ޝަހީދުން\nއަހަންނަކީވެސް، މާ ވަތަނީ ވަތަނީ މީހަކަށް ނުވެދާނެއެވެ. އެހެން ނަމަވެސް، މިގައުމުގެ ފަސްގަނޑަށް ބޮންއުކާ، އަމިއްލަ އެދުމުން ފޯވެ ހުރެ މި ބިން ނައްތާލުމަށް އައި މީހަކަށް ނަފްރަތު ނޫން އެހެން އެއެއްޗެއް ނެތެވެ. ޝަހީދުން ގައުމަށްޓަކާ ވީ ގުރުބާނީއަށްވާ އެ ފަހުރާއި އެއްވަރަކަށް ބާޢީ ލުތްފީ ދެކެ އަހަރެން ނަފްރަތު ކުރަމެވެ. ސޯޝަލް މީޑިއާއަށް ވޭތުވެ ދިޔަ ދެ ހަފްތާއެއްހާ ދުވަހު އަހަރެންދޫކޮށްލީ ހަމަ އެ ނަފްރަތެވެ.\nނޫސްވެރިއެއްގެ ހައިސިއްޔަތުން ކަންކަން ހޯދާ ދެނެގަންނަން ލިބުނު ފުރުސަތުގައި ވަރަށް ގިނަ ކަންތަކެއް އެނގިގެންދިޔައެވެ. މިދިޔަ އަހަރުގެ ނަސްރުގެ ދުވަހުވެސް އަހަރެން ހަމަ ރިޕޯޓެއް ލިޔުނީމެވެ. ބާޢީ ލުތުފީ ކޮބައިތޯ އާއި، އޭނާ ފިލުވަން ޖާގަ ދިނީ ކޮން ބައެއް ކިހިނަކުންކަމާއި މެދު ވަރަށް ސުވާލު އުފެއްދީމެވެ. އޭރުވެސް، ނުވަ އަހަރަށްފަހު ވިޔަސް ނުވަތަ އެހެން ގޮތަކަށްވިޔަސް ލުތުފީ ގެންނަ ގޮތަކަށް މާލެ ގެންނައިރު އެއާޕޯޓުގެ އެރައިވަލް ކުރިމަތީ މައިކެއް ހިފައިގެން އެހެން ނޫސްވެރިންތަކަކާއި އެކު ހުންނަންޖެހިދާނެކަމަކަށް އެއްފަހަރުވެސް ހިތަކަށް ނާރައެވެ.\nރާއްޖެއަށް ދިން އުދުވާނީ ހަމަލާއާ ގުޅިގެން 25 އަހަރަށް ޖަލަށްލުމަށް ހުކުމްކޮށްފައި ވަނިކޮށް ގިނަ ދުވަސްތަކެއް ވަންދެން ސްރީލަންކާގައި ފިލައިގެން އުޅުނު ލުތުފީ މާލެ ގެނެވުނު ދުވަސް -- ސަން ފޮޓޯ/ އަހުމަދު އަވްޝަން އިލްޔާސް\n1988 ވަނަ އަހަރުގެ ނޮވެމްބަރު މަހުގެ3ވަނަ ދުވަހު ލަންކާގެ ތަމަޅަ ގްރޫޕެއް ގޮވައިގެން މާލެ އެރި ހެންވޭރު ހާޖަރާގެ އަބްދުﷲ ލުތްފީ އެންމެފަހުން ރާއްޖެ ގެންނަ ވާހަކަ އަޑުއެހީ ވަރަށް އުފަލާއި އެކުގައެވެ. މުޅި ދުވަސް ނިމެންދެން އޮފީހުގައި ހުރެ ކުރި ބުރަ މަސައްކަތަށް ވަރުބަލިކަމެއް ހުއްޓަސް، އެންމެ ފުރަތަމަ ވެސް އިސްވެ ބޯ ހިއްލާލަމުން ބުނެލެވުނީ "އެ ބާޢީ ގެންނަތަނަށް ދާނީ އަހަންނެވެ". އެއާއި އެކު، އިތުރު އެކަކު ގޮވާލާފައި ބުންޏެވެ. "މާތު، އަޅެ މަގޭ މަތިން އޭނަށް ތީ މިއަދުވެސް ބޮޑު ބާޢީއެކޭ" ގޮވާލަ ދެއްޗެވެ. ސަކަ ހިނިގަނޑެއްގައި އަހަންނަވެސް ބުނެވުނީ "މިރޭ ބިހާ ޓޮމާޓޯވެސް ގެންދަންވާނެ" މިހެންނެވެ. ކޮންމެއަކަސް، އެކުވެރި ނޫސްވެރިންނާއި، ތަނުގެ އޮންއެއާ އާއި އެކު ވަރަށް ތައްޔާޜުވެލީމެވެ. އެއާޕޯޓުގެ އެރައިވަލްއިން ލުތުފީ ނެރޭވަގުތު، ކަންތައް ކުރަންވީގޮތް އިސްމީހުން ދިޔައީ ފޯނު މެދުވެރިކޮށް ކިޔައިދެމުންނެވެ. އެރައިވަލްއިން ނިކުންނަ މީހުން ހުސްވުމާއި އެކު ކެމެރާތަކުގެ ފޯކަސް ހުރީ ދޮރު ހުޅުވޭނެ ވަގުތަކަށެވެ. އިރުކޮޅެއްގެ ތެރޭ ކުލަ ހެދުމުގައި ތިބި ފުލުހުން ނިކުންނަތަން ފެނުނެވެ. އެހެން ނަމަވެސް އަހަންނަ ލުތުފީ ފެންނަ ގޮތެއް ނުވިއެވެ.\nއެއްގޮތަކަށް ވެސް ބޮޑު ބާޢީއަކު ދެ އަތް ފުޅާކޮށްލާފަ ނިކުމެދާނެއެކޭ އަހަރެންގެ ހިތަކަށްވެސް ނާރާނެތާއެވެ. ސިކުންތު ކޮޅެއްގެ ހުސްވަގުތަކަށްފަހު، އެއީ ބާޢީ ލުތުފީކަން ރޭކާލިއެވެ. އެއާއި އެކު އަހަރެންވެސް މައިކުން ވާހަކަ ދައްކަމުން އޭނާގެ ފަހަތުން ހިނގައިގަތީމެވެ. އެކި ދިމަ ދިމާތަކުން ދެމިގަނެގެން އަހަރެން އެރީ ލުތުފީގެ ކުރިމައްޗަށެވެ. އެހެރަ ބޮޑާ ކަމެކެވެ. އޭނާގެ މޫނުމަތީ ހުރީ ނުބައި ނުލަފާ ހިނިތުންވުކެވެ. ހުރީ ފަހުގެ ޓީޝާޓަކާއި، ޖީންސްއެއް ލާފައެވެ. ބޮލުގައި ތޮތްޕެއް އޮތެވެ. މަގުމަތީ އުޅޭ މީހެއްހެން އައިނު އޮތީ ކަންފަތާއި ދިމާލުން ދަތްދޮޅީގައި އަޅުވާފައެވެ. މުޅި އެއާޕޯޓުގެ އޮތް މާހައުލު ބަދަލުވެ އަޑު ގަދަވާން ފެށިއެވެ. ބާއީއަށް ގޮވާ "ހަޅޭއްލަވަން" ފެށިއެވެ. ލުތުފީ ހިނގާފައި ކުރިޔަށް ދާން ޖެހުނީ ދިވެހިންގެ ރުޅިވެރިކަމާއި ނަފްރަތާއި ހަޅޭކުގެ އަޑުގެ އަހަމުންނެވެ.\nމަރަދޫ ދާއިރާގެ އިއްޒަތްތެރި މެމްބަރު އިބްރާހިމް ޝަރީފް ވިދާޅުވިހެން އޭނާ އެއިނީ މުސްކުޅިވެފައެވެ. ޝަރީފަށްވުރެންވެސް ޒުވާންހެން ހީވެއެވެ. އެހެން ނަމަވެސް، ވަރަށް ވެސް ފިޓެވެ. ގައިގަ ވަރުވެސް އެބަހުޓެވެ. ފާއިތުވި ނުވަ އަހަރު އުޅުނީ އުފަލާ، މަޖަލާއި، އަރާމާއި، ބޭނުންހާ އެއްޗެއް ކައިގެން ބޮއެގެންކަން އަހަންނަށް ޔަގީނެވެ.\nހާޖަރާގޭ އަބްދުﷲ ލުތުފީ މާލެ ގެނެވުނު ދުވަސް / ފޮޓޯ: ޙުސައިން މަޚްތޫމް | ދަޕްރެސް\nބާޢީ ލުތްފީ ހުރީ، ޝަރީފަށްވުރެ ވެސް ފިޓުކޮށެވެ. އެހެން ކަމުން، މުސްކުޅިއެކޭ ބުނެ، މައާފެއް ދެވޭނެ އެއްވެސް ޖާގައެއް ނެތެވެ. ހަމަ ގައިމުވެސް އަހަންނެއް ލުތުފީއަށް މާފެއް ނުކުރާނަމެވެ. މަގުމައްޗަށް ނިކުންނަން ޖެހިއްޖެ ހާލަތެއްގައި ހަމަގައިމުވެސް އެންމެ ކުރީގައި ހުންނާނަމެވެ.\nދެން އަނެއްކާވެސް އިތުރު ވާހަކައަކަށް ޖެހިލާނަމެވެ. ފަހުގެ ތާރީޚުގައި ރާއްޖެ ދުށް އެންމެ ބޮޑު ޚާއިނު ނެރުނު އިރު އަތުގައި ބިޑިއެއް ނެތެވެ. އެހެންވެ މިއީ ރަސްމީ އިއްޒަތުގައި ލުތުފީ މާލެ ގަނައުންކަމަށް ބައެއް މީހުން ސިފަކުރިއެވެ. ލުތުފީ މާލެ އަރުވައި ފުރަތަމަ ގެންގޮސް ވެއްދީ އެންމެ ފަހު ނޭވާއާ ހަމައަށް ވެސް ދިވެހި ގައުމަށްޓަކައި މޭ އައްޑަނައެއްގެ ގޮތުގައި ދިއްކޮށް، ނޮވެމްބަރު3ގައި ޝަހީދުވި ހުސެއިން އާދަމްގެ ހަނދާނުގައި އިމާރާތްކުރި ފުލުހުންގެ މައި މަރުކަޒަށެވެ. އޭރަކުވެސް އޭނާގެ މޫނުމަތިން އަމިއްލަ ކުށް ގަބޫލު ކުރިކަމުގެ ނިޝާނެއް ނެތެވެ. އިނގިރޭސި ބަހުން، ނުވަތަ މި ޒަމާނުގެ ގޮތަށް ބުނާނަމަ ބާޢީ ހުރީ ވަރަށް "ކޫލްކޮށް، އެޓިޓިއުޑާއިއެކު" ހަމަޖެހިލައިގެންނެވެ.\nނަވާރަ ދިވެހިން ޝަހީދުކުރި މީހަކު ސެލެބްރިޓީ އެއްގޮތަށް ރާއްޖެ ގެނައުމަކީ ދިވެހިންގެ މޫނުމަތީގައި ޖެހި ތަފާލެކެވެ. އެ ނޫން ގޮތަކަށް އަހަންނެއް ނުބުނާނަމެވެ. ދެން އޮތީ ގައުމުގެ ޒުވާނުންގެ ވާހަކައެވެ. ޒުވާނަކަށްވެ ހުރެ، އަހަރެންވެސް މިވާހަކަ ދައްކަން ލަދުގަނެއެވެ. މުޅި ސޯޝަލް މީޑިއާގައި ބާޢީ ލުތުފީއަށް މީމްތައް ހަދައިފިއެވެ. ބައެއް އަންހެނުންގެ ހިތް ކުދިކުދިވެސް ވެއްޖެ. ބައެއް އޮންލައިން ވިޔަފާރި ކުރާ ކުންފުނިތަކުން ލުތުފީ މާކެޓިން ޓޫލްއަކަށް ހަދައިފިއެވެ.\nގައުމުގެ ހާލަތު، ދަށް ވާނީ މިހާވަރަކަށެވެ. ރިޕޯޓު ކުރުކޮށްލުމުގެ ކުރިން ކުރު ވާހަކައެއް ކިޔައިދޭނަމެވެ. ކުރިން މިފާހަގަކުރި މީމްތަކާއި، ލުތްފީ މާ ރީތިވެގެން ވާހަކަ ދައްކައި، ވަރަށް ގިނަ ޒުވާނުން ސޯޝަލް މީޑީއާގައި ޕޯސްޓުކުރިއެވެ. އެހެން ނަމަވެސް އެފަދަ ޕޯސްޓުތަކަށް ނަފްރަތުކޮށް ކޮމެންޓު ކުރި ޒުވާނުންތައް މަދެއް ނޫނެވެ. އެކަމާ އަހަރެން ވަރަށް އުފާވެސް ކުރަމެެވެ. އެއީ މި ގައުމުގެ ހުންގާނުގައި ހަގީގަތުގައިވެސް ހިފަންތިބީ ޒުވާނުންނެވެ. މި ގައުމުގެ ފަސްގަނޑު ދެކެ ލޯބިވާ ޒުވާނުންނެވެ.\nލުތްފީ މާލެ ގެނައުމާއި ގުޅޭގޮތުން މީމް ހެދި މީހުންނަށް އަމާޒުކޮށް ޒުވާނަކު ކޮށްފައިވާ ފޭސްބުކް ޕޯސްޓެއް\nކޮންމެއަކަސް، ސޯޝަލް މީޑިއާގެ ޕޯސްޓުތަކުން އަހަރެންގެ ލޮލުގައި އަޅައިގަތް ޕޯސްޓެކެވެ. 2006 ވަނަ އަހަރު ކުޅުދުއްފުށީ ބޭއްވި ފޮޓޯ މައުރަޒަކުން އޭރު ކުޑަކުއްޖަކަށް ދިމާވި ހާދިސާއެކެވެ. ނަސްރުގެ ދުވަހާއި ގުޅުވައިގެން ބޭއްވި ފޮޓޯ މައުރަޒަށް މި ކުޑަކުއްޖާއަށް ދެވުނެވެ. ގަޔާ ކުރުވަނިވި ފޮޓޯތަކުން ހިތުގައި ގައުމީ ރޫޙު އާލާވަމުންދިޔަ އެ ކުއްޖާގެ ލޮލުގައި ކުއްލިއަކަށް އެޅައިގަތީ އަށް ފޫޓު ހަތަރު ފޫޓު ހުންނާނެ ބޮޑު ކުރެހުމެކެވެ. އެ ކުރެހުމުގައި ވަނީ، އަނިޔާވެރިންގެ ބަޑިތަކަށް ގައުމުގެ ދިފާއުގައި ނިކުތް ޒުވާން ޝަހީދު ހުސެއިން އާދަމްއެވެ. ފޮޓޯއިން ފެންނަނީ އެ ކުޑަ ގޮޅީގެ ތެރެއަށް ހުސެއިން އާދަމް ޝަހީދުވެފައި އޮއްވަ އެވެ. ނޭނގުމެއްގެ ތެރެއިން ކުށްލިއަކަށް ފެނުނު އެ ފޯޓޯއިން އެ ކުއްޖާއަށް ވަރަށް އަސަރުކުރިއެވެ. ހިތުގައި ބިރުވެރިކަން އުފެދުނެވެ. މިއަދު އެ ކުއްޖާ ޒުވާންވެ، ޖާނުން ވަރުގަދަޔަސް، އެ ކުރެހުން އޭނާގެ ފަހަތުން ދުވާކަހަލައެވެ.\nބާޢީ ލުތުފީދެކެ އޭނާ ކުރާ ނަފްރަތު އެ ޕޯސްޓުގައި ވެސް ލިޔުނެވެ. އޭނާ މީމްއަކަށް ހަދާމީހުންގެ ލަދުކުޑަކަމުގެ ވާހަކަ ދެއްކިއެވެ. ގައުމުގެ ހަލާކުގައި ނިކުތް ބާޢީއަށް މި ގައުމުގެ އެއްވެސް މީހަކު މައާފެއް ނުކުރާނެކަމަށް ބުންޏެވެ. ޕޯސްޓު ނިންމާލަމުން ބުނެފައިވަނީ މިހެންނެވެ. އަހަރެންގެ މި ޕޯސްޓު ކިޔާ މީހަކު ހިތަށް އަރާނީ އެ ކުޑަކުއްޖާއަކީ ކާކު ހެއްޔެވެ. އެ ކުއްޖާ މިއަދު ކޮބައިހެއްޔެވެ. އެއީ އެ ޕޯސްޓު ލިޔުނު ޒުވާނާއެވެ. އުމުރުން ވިހިއަހަރުން މައްޗެވެ. ޕޯސްޓު ކިޔާ ނިންމާލިއިރު އަހަންނަށްވެސް ބުނާނެ އެއްޗެއް ނޭނގުނެވެ. އާނއެކެވެ. ލުތުފީއަކީ ބާޢީއެކެވެ. ބޮޑު ބާޢީއެކެވެ. ހެވިފައިހުރިގޮތުން ލަދެއްގެ ކަންފުޅެއްވެސް ހުރިހެނެއް ހިއެއްނުވެއެވެ. ހިތުންމީނަމީ "ސެލެބްރިޓީ" އެކެވެ. ކޮންމެމީހަކު ކޮންމެ އެއްޗެކޭ ބުންޏަކަސް ބާޢީއަކަށް ސަލާމާތް ވެވޭނެ އެންމެ މަގެއް ވެސް ނޯންނާނެއެވެ!\nދިވެހި ގައުމާއި މި ފަސްގަނޑަށްޓަކާ މޭ އައްޑަނައަކަށް ހަދައި އެތައް ބަޔަކު ޝަހީދުވެގެން ދިޔައީ ރާއްޖޭގެ ނަން ރަންއަކުރުން ފަވާލާފައެވެ. އެ ހުރިހާ ބޭކަލުން ރާއްޖެއަށް ނަސްރު ހޯއްދަވައިދެއްވީ ވަރަށް ފުރިހަމަ ކަމާ އެކީގައެވެ. ނަމަވެސް އެދުވަހުގެ ބިރުވެރިކަމާ އެ ދުވަހުގެ ހަނދާންތައް ދިވެހިންގެ ލޯކުރިމަތިން ފެންނާނެ ކަމާއިމެދު އެއްވެސް ޝައްކެއްނެތެވެ. އެހެންކަމުން މިއަދު އެ ބޭކަލުން އެވީ މަތިވެރި ޤުރުބާނީގެ އަގުވަޒަންކުރުމަކީ ކޮންމެހެން ކުރަންޖެހޭ ކަމެކެވެ. އަދި ދަންނަވަންތޯއެވެ؟ ބާޢީ ލުތުފީއަށް ދިވެހިން އެއްފަހަރު މަޢާފްދީފިއެވެ. އެއީ އޭނާ މަރާލަން ކުރި ހުކުމް ލުއި ކޮށްދީ އުމުރު ދުވަހުގެ ޖަލު ހުކުމަކަށް ބަދަލުކުރުމެވެ. އެހެން ކަމުން ދެން ދިވެހިން ބާޢީ ލުތުފީއަށް ދޭނެ މާފެއް ނޯންނާނެއެވެ.\nދަންނައެވެ. ޓެރަރިސްޓުންނަކަށް މަޢާފެއް ނެތެވެ. އެހެންކަމުން އަދި އެތައް ހާސް އަހަރެއް ހުސް ވިޔަސް ލުތުފީ ވާނީ ހަމަ ބާޢީ އަކަށެވެ. އެ ހާދިސާ ދިވެހި ތަރީޚުގައި ލިޔާނީ ކަޅު ސަފްހާތަކުގައެވެ. ބާޢީން ޢާޒީންނަށް ހަދަން އުޅޭ މީހުންނަށް އަޅުގަނޑު ދަންނަވާލަން އޮތީ ހަމަ އެންމެ ވާހަކައެއްކެވެ. "ގައުމާ މަގެ ދީނާ މަގެ އަމްނާ ނުކުޅެއްޗޭ، ތާރީހު ބަލާ އެނގިތިބެ ޣައްދާރު ނުވައްޗޭ" އެވެ.


Shoping kuraa goyi dhivehinves badhalukollaifi!\nޝޮޕިން ކުރުން ދިވެހިންވެސް ބަދަލުކޮށްލައިފި!\nސޮނީ ހާޑްވެއާއިން ހުޅުމާލޭގައި ހުޅުވި ފިހާރަ\nއާ އެއްޗެހި ހޯދުމަކީ އެންމެވެސް އެންމެ ކުރާ ހިތްވާ ކަންތަކެވެ. ހިތުގައި ނޫނީ އަތުގައި އަބަދުވެސް ކޮންމެވެސް ޝޮޕިން ލިސްޓެއް އޮވެއެވެ. އޮންނަނީ ކޮންމެވެސް އެއްޗެހިތަކެއް ހޯދަން ޖެހިފަ އެވެ. ގޭތެރެއަށް ބޭނުންވާ ސާމާނައި އާ ފޯނާކާއި، ކޮންމެވެސް ބްރޭންޑެޑް ހެދުމަކާއި ބޫޓެކެވެ. އަތްދަބަހަކާއި ކުޑަކުދިންގެ ކުޅޭ ސާމާނާއި މިހެން ގޮސް ލައްކަ ސާމާނެވެ.\nދިރިއުޅުން ވެސް ޓެކްނޮލޮޖީއާ ގުޅި ލާމެހިފައިވާތީ މިހާރު މި ތަކެތި ހޯދަން ކޮންމެހެން އެއް ފިހަރާއިން އަނެއް ފިހާރައަށް ވަދެ ބާޒާރު ކުޑަ ކުރާކަށް ނުޖެހެ އެވެ.\nބާޒާރުގައި ދިވެހި އުފެއްދުންތައް\nއެއް ފިހާރައިން އަނެއް ފިހާރަ ދުވުމުގެ ބަދަލުގައި އެއްމެންވެސް މިހާރު ސޯފާގައި ހަމަޖެހިލައިގެން އިނދެ ވިޔަފާރިކޮށްލަނީ އޮންލައިންކޮށެވެ. ރާއްޖެއިން ބޭރުގެ "ފިހާރަ ސައިޓް" ތަކުގެ އިތުރުން ރާއްޖޭގެ އެކި ސައިޓުތަކުން ވެސް ބޭނުންވާ އެއްޗެތި ގަނެލަނީ އެވެ.\nއޮންލައިންކޮށް ބާޒާރު ކުރުމުން ފައިދާތަކެއް ވެސް ހުންނައިރު ގިނަ މީހުން އޮންލައިންކޮށް ތަކެތި ގަންނަނީ މާ ބޮޑު ހަރަދަކާއި ނުލައި ގަންނަން ބޭނުންވާ އެތި ލިބޭތީ އެވެ. އަދި އެކަމަށް މާ ގިނަ ދުއްވުމެއް ދުއްވާކަށް ވެސް ނުޖެހެއެވެ. ވަގުތު ސަލާމާތް ވެއެވެ. މީގެ އިތުރުން ގަންނަން ބޭނުންވާ އެއްޗެއް އެހެން ބްރޭންޑެއްގެ އެއްޗެއްކާއި އަޅާ ކިޔާލުމަށް ވެސް ފަސޭހަވެ އެހެން ކަސްޓަމަރުންގެ ރޭޓިން އާއި ރިވިއުތައް ފަސޭހައިން ބަލައި ލެވޭތީ އެވެ.\nއީވޯ ހޯމްގެ މަޖީދީ މަގު ފިހާރަ.\nކާޑުގައި ފައިސާ ހުރިއްޔާ ދުނިޔޭގެ ބާޒާރުތަކުން ކޮންމެ އެއްޗެއްވެސް ގަނެލުމުގެ ފުރުސަތު އެބައޮތެވެ. އެމޭޒަން އާއި އީބޭ އަދި އަލީ އެކްސްޕްރެސް މެދުވެރިކޮށް ކޮންމެ އެއްޗެއް ގަނެލައިގެން ގެއަށް ވެއްދިދާނެ އެވެ.\nބޭންކިން ނިޒާމް ފުޅާވެ ބޭންކުތަކުން ދޫކުރާ ދުނިޔޭގެ ފެންވަރުގެ ކާޑުތަކާއެކު ކަސްޓަމަރުންގެ އޮންލައިން ޝޮޕިން އެކްސްޕީރިއަން މުޅިން ބަދަލުކޮށްލައިފި އެވެ. އެއް ޒަމާނެއްގައި ބޭނުންވާ އެއްޗެއް ގަންނަން ރަށްރަށުން ވެސް މާލެއައިސް މަޖީދީމަގުގައި ގަދައަށް ދިއްލާފައި ހުންނަ ފިހާރަތަކަށް ވަދެ ހެދިޔަސް މިހާރު ބަދަލުވެއްޖެ އެވެ.\nއޮންލައިންކޮށް ތަކެތި ގަންނަން ދިވެހިންގެ މެދުގައި ޑިމާންޑެއް އެބައޮތެވެ. މިދިއަ އަހަރު ސެޕްޓެމްބަރުގައި ގިނަ ރީޓެއިލަރުންނާއިއެކު ލޯންޗް ކުރި ކޫ.އެމްވީ ވެބްސައިޓު ގައި އޮންލައިންކޮށް ތަކެތި ގަތުމަށް ރެޖިސްޓަކޮށްފައި 10000 އެކައުންޓް އެބައޮތްކަމަށް އެ ފަރާތުން މައުލޫމާތު ބުނެ އެވެ.\nގޭގައި ކައްކާ ކާއެތިކޮޅު ތައްޔާރު ކުރަން ބޭނުންވާ ކާނާ ގަނެލުމުގެ ފުރުސަތު ވެސް އަހަރުމެންނަށް މިހާރު އެބައޮތެވެ. ހަވީރު ސައިބޯލަން ގަންނަ ހެދިކާކޮޅުވެސް އިންސްޓަގްރާމް ޕޭޖަކުން ނުވަތަ ފޭސްބުކް ގްރޫޕަކުން ގަނެލެވެ އެވެ.\nމަސްރޮށި ފޮތި ޖަހާފައި: މިއީ ދިވެހިންނަށް އެންމެ ކަމުދާ އެއް ހެދިކާ\nއަހަރުމެންގެ ތެރޭގައި މަގުބޫލު އޮންލައިން ވިޔަފާރިތަކަށް ބަލާއިރު ބޭރުގެ ބޮޑެތި ވެބްސައިޓުތަކުން ތަކެތި ގަނެގެން އަމިއްލަ ފަރާތްތަކުން އެކި އެކި ޕޭޖުތައް ހަދައިގެން ވިއްކާ ފަރާތްތަށްވެސް މަދެއް ނޫނެވެ. މިގޮތަށް ގަނެވިއްކުމުގެ އެންމެ ބޮޑު އެއް ޕްލެޓްފޯމަކީ ސޯޝަލް މީޑިއާއެވެ.\nފޭސްބުކް އަދި އިންސްޓަގްރާމް ޕޭޖުތަކުން އަންނައުނާއި ބޫޓާއި ދަބަހާއި ފޮއްޗާއި ކުޑަކުދިންގެ ހެދުން ވަރަށް ހިނގައެވެ. މި ޕޭޖްތަކުން ވިޔަފާރިކުރާ ސްޓައިލް ވެސް ކުޑަކޮށް ތަފާތެވެ. ފުރަތަމަ ދައްކާލަނީ ވިއްކާ އެއްޗެއްގެ ފޮޓޯއެކެވެ. ކަސްޓަމަރަކު އެ އެއްޗަކަށް އޯޑަރު ދިނުމުން އެމީހެއް ބޭނުންވާ ސައިޒަކުން ހޯދައިދީ ޑެލިވާ ކުރަނީ އެވެ.\nރެއިންބޯ ލިވިން މޯލް\nގޭތެރޭ ފަރުނީޗަރާއި ހިފާ ގެންގުޅޭ ސާމާނަށް ބަލާއިރު ޒަމާނުއްސުރެ ވިޔާފާރީގައި އުޅޭ ބޮޑެތި ކުންފުނިތަކުން ވެސް އެމީހުންގެ ވިޔަފާރި ފުޅާ ކުރުމަށާއި އެމީހުންގެ ވިޔަފާރިތަކުގެ އޮންލައިން ދައުރު މި ދަނީ ފުޅާ ކުރަން ފަށައިފި އެވެ. މިގޮތުން ފަރުނީޗަރު ވިއްކާ ފިހާރަތަކުން ވެސް އެމީހުންގެ ކެޓަލޮގް ދައްކާލާ ފަރުނީޗަރުތަށް ވެސް އޮންލައިންކޮށް ބަލާލެވޭ ގޮތް މިއޮތީ ހަދާފަ އެވެ.\nދިރާގުން ސެމްސަން އެސް10 ލޯންޗްކުރުން\nއަސާސީ ހިދުމަތްތައް ކަމުގައިވާ ފެން ބިލާއި ކަރަންޓް ބިލާއި ފޯނު ބިލް ވެސް އޮންލައިންކޮށް ދެއްކުމަށް ގިނަ މީހުން ހިޔާރު ކުރެ އެވެ. މިފަދަ ހިދުމަތް ހޯދުމުގެ އެންމެ ބޮޑު ފަސޭހައަކީ ކިއުގައި ނުޖެހި އެއްވެސް ތުރާލެއް ދައްޗެއް ނެތި އަމިއްލަ އަށް ފަސޭހަ އިރަކު ބިލް ދައްކާލުމެވެ.\nއެއްޗެހި ގަނެފައި ބިލު ދެއްކުމަށް ކާޑު ދެނީ\nއޮންލައިން ވިޔަފާރީގައި އަނެއްކޮޅަށް ބަލާއިރު އޮންލައިންކޮށް އެއްޗެއް ގަންނަނަމަ ހޯދަން ބޭނުންވާ އެތި ދުރާލާ ހޯދަންޖެހެ އެވެ. ފިހާރައަކަށް ގޮސް އެތި ހިފައިގެން ގެއަށް އައުމުގެ ބަދަލުގައި އޯޑަރު ދީ، ފައިސާދައްކާ އަދި ދުވަސްކޮޅަކު އިންތިޒާރު ކުރަން ޖެހެއެވެ.\nމޯލްޑިވްސް ލިވިންގް އެކްސްޕޯ\nއަދި އެއްޗެއް ހޯދުމުގެ ކުރިން ހޯދުމަށް ކަނޑައަޅާ އެއްޗަކީ ރަނގަޅު އެއްޗެއްތޯ ބެލުމަށް ފިހާރަތަކަށް ގޮސް އެއެއްޗެއް ރަނގަޅަށް ބަލާލާ ޗެކްކޮށްލުމަށް އަތްލާ ކޮލިޓީ ބަލާ ލެވެއެވެ. އޮންލައިންކޮށް ގަންނަ އެއްޗެއް ފޮޓޯއިން ފެންނަ ގޮތާއި އަސްލާއި ތަފާތުވެ ހިތްހަމަ ނުޖެހޭ ފަހަރުވެސް އާދެއެވެ.\nދިވެހިންގެ މެދުގައި އޮންލައިން ޝޮޕިން އަށް ފޯރި އެބައޮތެވެ. އަދި ބައެއް މީހުން މިކަމަށް ދެވި ހިފާހެން ވެސް ހީވެއެވެ.


Miadhu ves Covid ge number thah 500 in dhashugai | Mihaaru\nމިއަދު ވެސް ކޮވިޑްގެ ނަމްބަރުތައް 500 އިން ދަށުގައި\nކޮވިޑް-19 އަށް ސާމްޕަލް ނަގަނީ-- މިހާރު ފައިލް ފޮޓޯ\n06 ޖޫން 2021 - 22:28\nފާއިތުވި 24 ގަޑިއިރުގެ ތެރޭގައި ކޮވިޑްގެ 5،082 ސާމްޕަލް ނަގާފައިވާ ކަމަށާއި އޭގެ ތެރެއިން ކޮވިޑް ޖެހުނީ 412 މީހަކަށް ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ބުނެފި އެވެ.\nއެޗްޕީއޭ އިން ބުނި ގޮތުގައި ޕޮޒިޓިވްވި 412 މީހުންގެ ތެރެއިން 239 މީހުންނަކީ މާލޭ ސަރަހައްދުން ޕޮޒިޓިވްވި މީހުން ކަމަށެވެ. އަދި ރަށްރަށުން ޕޮޒިޓިވްވި މީހުންގެ އަދަދު 162 ގައި އުޅޭއިރު ރިސޯޓުތަކުން ޕޮޒިޓިވްވެފައި ވަނީ 11 މީހަކު ކަމަށް އެޗްޕީއޭ އިން ބުނެ އެވެ.\nމިއާ އެކު ރާއްޖެއިން މި ބަލި ޖެހުނު މީހުންގެ ޖުމްލަ އަދަދު 67،950 ގައި އުޅޭއިރު ބަލިން ރަނގަޅުވެފައި ވަނީ 48،086 މީހެކެވެ. މި ވަގުތު ބަލިން ރަނގަޅު ނުވެ ތިބީ 19،670 މީހެކެވެ.\nކޮވިޑް ޖެހިގެން 166 މީހަކަށް ފަރުވާދެމުން އަންނައިރު ކޮވިޑަށް ފަރުވާދިނުމަށް ހާއްސަ ދަރުމަވަންތަ ހޮސްޕިޓަލުގެ 11 ވަނަ ފަންގިފިލާ މިވަގުތު އޮތީ ފުރިފަ އެވެ. އެހެންވެ، ހާލު ބޮޑު ބައެއް މީހުން އެތަނަށް ބަދަލު ނުކުރެވި، ޝަކުވާތަކެއް ވެސް ވަނީ ކުރިމަތިވެފަ އެވެ.\nމިއަދު ކޮވިޑްގައި މަރުވި ތިން މީހުންނާ އެކު އެ ބަލީގައި މަރުވި މީހުންގެ އަދަދު ވެސް އުޅެނީ 185 ގަ އެވެ. ކޮވިޑްގައި މިއަދު އުމުރުން 41 އަހަރުގެ އަންހެނަކު ވެސް މަރުވި އެވެ.\nތީކީ އަދި ދަށްވުމެއްނޫން. ސަބަބަކީ ޕޮޒިޓިވްވެ އެޗް.ޕީ.އޭ އަށް ނާންގަ ކިތަންމެ ބަޔަކު އެބައުޅޭ. އަދި ޕޮޒިޓިވްކަން އެނގުނަސް ޓެސްޓް ނުހަދާ އަމިއްލައަށް ގޭގައި ކަރަންޓީނުވެގެން އުޅޭމީހުންވެސް ވަކި މަދެއްނޫން. އަދި ޕޮޒިޓިވްކަން އަމިއްލައަށް އެނގޭ އިރުވެސް ޓެސްޓްނުކޮށް ބޭރުތަރޭގައިވެސް އެހާވަރަށް މީހުން އުޅޭ. އެހެންވީމާ ތީކީ އަދި އަޑި ނޭނގޭ ކަނޑެއްފަދަ ކަމެއް. ސީރިއަސް ޙާކަތުގައި ތިބިމީހުން މަދުވުމަކީ ލިބޭ ހިތްހަމަޖެހުމެއް.\nޔަހޫދީން ވެކްސިން ދިނުމުގަ ސަތޭކަޕަސެންޓް މުސްލިމް ގައުމުތަކަށް އިސްކަން ދިނުން ބޮލުގަރިއްސުން ފަދަކަމެކެވެ. ލެބެއްގައި އުފެއްދި އެއްޗަކަށް ކޮވިޑް އާއި ވެކްސިންވާއިރު ވެކްސިނަކުން ޑީއެން އޭ އަށް އަސަރެއް ކޮށްފާނެ ބިރުހީވާން ފަށައިފިއެވެ. މީގެ މާނަޔަކީ ނަސްލީ ތަފާތުކުރުމުގެ އޮޅުން ބޮޅުމެއް ގެ ތެރެއަށް އިންސާނީ ނަސްލު ގޮސްދާނެ ކަމުގެ ބިރެވެ.\nދޮންކަަލޯ ތިގޮވަނީ މޮޔަ.\nކޮވިޑަކީ ލެބެއްގަ އުފެއްދި އެއްޗެއްނަމަ އެއާ ދެކޮޅަށް ފުރިހަމައަށް މަސައްކަތްކުރާނެ ވެކްސިނެއް ވާނީ ހޯދިފައި. ކޮވިޑް އުފެއްދީ ޗައިނާއިންނަމަ އެންމެ ވަރުގަދަ ވެކްސިން އުފައްދާނީ ޗައިނާއިން. އެކަމު އެތަނުގެ ވެކްސިން މާ ދެރަ ކަމަށް ކިޔަނީ. އަދި ހުޅަނގުން އެންމެ ނަގާކިޔާ2ވެކްސިން އެހާ ފުރިހަމައަށް މަސައްކަތްކުރާނަމަ ކޮވިޑަކީ އެމީހުންގެ މަސައްކަތެއްކަމަށް ނުބެލެވެންވީ ސަބަބަކީ ކޮބާ؟


FINA World Championships gai rajjein baiveriva Team lanka ah - TrendingRED\n12 ޖުލައި 2017 - 15:31\nބައިނަލްއަޤްވާމީ 17 ވަނަ ފީނާ ވޯލްޑް ސްވިމިންގ ޗެޕްޕިއަންޝިޕްސް ގައި ރާއްޖޭގެ ފަރާތުން ބައިވެރިވާ ފެތުންތެރިން ސްރީލަންކާގައި ކޭމްޕް ކޮށްފިއެވެ. މިއީ ބައިނަލްއަޤްވާމީ ފެތުމުގެ ޖަމްއިއްޔާ ފީނާ އިން ހަންގޭރީގެ ބުޑަޕެސްޓްގައި ބާއްވާ ޗެޕްޕިއަންޝިޕްއެކެވެ.\nމިފަހަރު ކުރިއަށް ގެންދަނީ ލަންކާގެ ކްލަބެއް ކަމަށްވާ ރެއިންބޯ އެކުއަޓިކްސް އާއި ގުޅިގެން އެ ކުލަބުގެ ކޯޗު ޖޫލިއަން ބޯލިންގ ގެ ބެލުމުގެ ދަށުންނެވެ. އަދި މި މަހުގެ 19 ވަނަ ދުވަހާއި ހަމައަށް ކޭމްޕު ކުރިއަށް ގެންދާނެކަމަށް ވެއެވެ.\nރާއްޖޭގެ ފަރާތުން ކޭމްޕުގައި ބައިވެރިވާ ފެތުންތެރިންނަކީ އިސްމާޢީލް މުޢުތަސިމް އަދުނާނު އާއި، މުބާލް ޢައްޒާމް އިބުރާޙީމް އާއި، އައިޝަތު ސާޖިނާ އަދި އާމިނަތު ޝަޖަންއެވެ.\nމި ޓީމް ހަންގޭރީއަށް ލަންކާ މެދުވިރިކޮށް މި މަހު 19 ވަނަ ދުވަހު ފުރާގޮތަށް ވަނީ ހަމަޖެހިފައެވެ. އަދި ރާއްޖެ އަނބުރާ އަންނާނީ ޖުލައި 31 ވަނަ ދުވަހުއެވެ.


ލޭބަރ އެންޑް އެމްޕްލޯއިމަންޓް ސެކްޝަން / އެންޓި-ހިއުމަން ޓްރެފިކިންގ ޔުނިޓް\nނެޝަނަލް ސްޓިއަރިންގ ކޮމިޓީ އޮން އެންޓި ހިއުމަން ޓްރެފިކިންގގެ ލަފަޔާއެކު، އެންޓި ހިއުމަން ޓްރެފިކިންގ އެކްޓުގައި ލާޒިމުކުރާ ކަންތައްތައް ހިންގުމަށްޓަކައި ކުރަންޖެހޭ އިދާރީ އަދި އެހެނިހެން މަސައްކަތްކުރުން.\nނެޝަނަލް ސްޓިއަރިންގ ކޮމިޓީ އޮން އެންޓި ހިއުމަން ޓްރެފިކިންގގެ ސެކްރެޓޭރިއަޓްގެ އިދާރީ މަސައްކަތްކުރުން.\nއެންޓި ހިއުމަން ޓްރެފިކިންގގެ ނެޝަނަލް އެކްޝަން ޕްލޭނަށް ޢަމަލުކުރުމަށްޓަކައި ސަރުކާރުގެ ކަމާގުޅޭ އެޖެންސީތަކާއެކު ވިލަރެސްކުރުމާއި ކަމާގުޅޭ އިދާރީ މަސައްކަތްކުރުން.\nއެންޓި ހިއުމަން ޓްރެފިކިންގއާގުޅޭ ޤާނޫނުތަކާއި ޤަވައިދުތަކަށް ޢަމަލުކުރުމަށް ކުރަންޖެހޭ މަސައްކަތްކުރުން.\nރާއްޖޭގެ މައިގްރޭޝަން މެނޭޖްމަންޓް ރަނގަޅުކުރުމަށްޓަކައި ކަމާގުޅޭ ބައިނަލްއަޤްވާމީ ޖަމްޢިއްޔާތަކާގުޅިގެން ފަންނީ އަދި މާލީ އެހީތެރިކަން ހޯދުމަށް ކުރަންޖެހޭ މަސައްކަތްކުރުން.\nހިއުމަން ޓްރެފިކިންގގެ މައްސަލަތައް ބެލެހެއްޓުމަށްޓަކައި ރަނގަޅު އިންފޮރމޭޝަން ސިސްޓަމެއް ޤާއިމުކޮށް ކުރަންޖެހޭ މަސައްކަތްކުރުން.\nރާއްޖޭގެ ހިއުމަން ޓްރެފިކިންގ އަދި މައިގްރޭޝަން ޓްރެންޑްސްތައް ދިރާސާކޮށް މިފަދަ މަޢުލޫމާތުތައް ޤަވައިދުން ލިބޭނެ އިންތިޒާމު ހަމަޖެއްސުމަށް ކުރަންޖެހޭ މަސައްކަތްކުރުން.\nރާއްޖޭގައި މީހުން ޓްރެފިކްކުރުން ހުއްޓުވުމަށްޓަކައި ކުރަންޖެހޭ މަސައްކަތްތައް ރާވައި ހިންގުމުގެ އިދާރީ މަސައްކަތްކުރުން.\nއިންޓަރނޭޝަނަލް ލޭބަރ އޯގަނައިޒޭޝަންއާ ގުޅޭގޮތުން ކުރަންޖެހޭ މަސައްކަތްތައް ސުޕަވައިޒަރުގެ އިރުޝާދާއެކު ކުރުން.\nރާއްޖޭގައި މީހުން ޓްރެފިކްކުރުން ހުއްޓުވުމަށްޓަކައި ކުރަންޖެހޭ މަސައްކަތް ރާވައި ހިންގުމާއި އަދި އިދާރީ މަސައްކަތްތައް ކުރުން.\nއިންޓަރނޭޝަނަލް ލޭބަރ އޯގަނައިޒޭޝަންއާ ގުޅޭގޮތުން ކުރަންޖެހޭ މަސައްކަތްތައް ކުރުން.\nބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ޕަބްލިކް އެޑްމިނިސްޓްރޭޝަން ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން


Kasmir Aai Palestine Ge Muslimunnaa Medhu Dhivehin Hamdharudhee Vaathy Hameed Ge Kanboduvunthakeh! - Vaguthu\nކަޝްމީރާއި ފަލަސްތީނާމެދު ދިވެހިން ހަމްދަރުދީވާތީ ހަމީދުގެ ކަންބޮޑުވުންތަކެއް!\nކަޝްމީރު މުސްލިމުންނާއި ފަލަސްތީނު ރައްޔިތުންނާ މެދު ދިވެހިން ހަމްދަރުދީވާތީ ސީޕީ މުހައްމަދު ހަމީދުގެ ހުރި ކަންބޮޑުވުންތައް ހާމަކޮށްފިއެވެ. މިކަންކަން އޭނާ ހާމަކޮށްފައިވަނީ މިދިޔަ އަހަރު އިންޑިއާގައި، ޓެކްލިން އިންސަރޖެންޓު އައިޑިއޮލޮޖީސްގެ ނަމުގައި ބޭއްވި ކޮންފަރެންސުގައެވެ.\nއެ ކޮންފަރެންސުގައި އޭނާ އެމްޑީއެން ތަމްސީލުކުރައްވައި ވާހަކަ ދައްކަވަމުން ވިދާޅުވީ ނިރުބަވެރިކަން ރާއްޖޭގައި އޮތްކަން ސަރުކާރުން ގަބޫލުކުރީ މަޖުބޫރުވެގެން ކަމަށެވެ. އަދި ހައްދުފަހަނައަޅާފައިވާ މީހުންގެ ނިރުުބަވެރި އަމަލުތައް ހުއްޓުވުމާ ގުޅޭގޮތުން ސަރުކާރުން މަސައްކަތް ކުރަން ފެށީ 2016 ވަނަ އަހަރުގެ ތެރޭގައި ކަމަށާއި 2017 ވަނަ އަހަރު އެކަމާ ގުޅޭ ސްޓްރެޓޭޖިކް ޕްލޭނެއް އެކުލަވާލެވުނު ކަމަށެވެ. އަދި އެކަންކަމަކީ ހަމައެކަނި ދެއްކުންތެރިކަމެއްގެ ގޮތުގައި ސަރުކާރުން ކުރި ކަންކަމެއް ކަމަށް ދެކެވަޑައިގަންނަވާ ކަމަށްވެސް އޭނާ ވިދާޅުވިއެވެ.\n"އަޅުގަނޑަށް ފެނެން ފެނުމުގައި، އަޅުގަނޑަށް ފެނިފަ ވަނީ އެއީ މާނައެއް ނެތް ކަންކަން ކަމަށް. މީގެ އަމަލީ މަސައްކަތެއް ނުފެނޭ. އެންމެ ބޭފުޅުންނަށް އެނގިވަޑައިގަންނަވާނެ ފަދައިން ރާއްޖޭގައި ޑިމޮކްރަސީގެ ހާލަތު ދަނީ ދުވަހެއް ދުވަހެއްވާ ވަރަށް ދަށްވަމުން. 2012 ވަނަ އަހަރުން ފެށިގެން ރާއްޖެ މިދަނީ ޚުދުމުޚުތާރުކަމުގެ ތެރެއަށް. އަމިއްލަ މިންވަން ކަން ގެއްލެމުން ދަނީ. އެއަހަރު ފެބްރުއަރީ މަހު ހިނގައިދިޔަ ކަންކަމަށްފަހު ރާއްޖޭގައި ހައްދުފަހަނައަޅާފައިވާ ވިސްނުން ގެންގުޅޭ މީހުންގެ އަދަދު ވަނީ އިތުރުވެފަ. މުޅި ގައުމުވެސް ދަނީ މިހާރު އެކަމަށް ލެނބެމުން،" ހަމީދު ވިދާޅުވެފައިވެއެވެ.\nހަމީދު ވިދާޅުވީ ދުނިޔޭގެ އެކި ކަންކޮޅުތަކުގައި މުސްލިމުންނާ މެދު ހިނގަމުންދާ ލާއިންސާނީ އަމަލުތަކާމެދު ދިވެހި ޒުވާނުންގެ ބޮޑު އާބާދީއެއް ހަމްދަރުދީވާ ކަމަށެވެ. އެގޮތުން މީސްމީޑިއާގައިއާއި އެކި ޕްލެޓްފޯމުތަކުގައި "އިސްލާމް ދީން ސަލާމަތް ކުރުމަށާއި" "ހުޅަނގުގެ ގައުމުތަކުން އިސްލާމް ދީނާ ދެކޮޅު"ކަން ފާހަގަކޮށް ޝުއޫރު ފާޅު ކުރާ ކަމަށެވެ.\n"ރާއްޖޭގެ އާބާދީގެ 44 ޕަސެންޓަކީ ޒުވާނުން. އެއީ އުމުރުން 18 އަހަރާއި 35 އަހަރާ ދެމެދުގެ އާބާދީ. ދުނިޔޭގެ އެކި ކަންކޮޅުތަކުގައި ހިނގަމުންދާ މުސްލިމުންނާ ދެކޮޅު ކަންކަމާ ގުޅިގެން އެމީހުންގެ ކަންބޮޑުވުން އޮވޭ. އިސްލާމް ދީން ސަލާމަތްކުރާށޭ، ހުޅަނގު އޮތީ އިސްލާމް ދީނާ ދެކޮޅަށޭ ކަމަށް ބުނެ ޝުއޫރު ފާޅުކުރޭ. އަދި ކަޝްމީރު މައްސަލާގައި އެސަރަހައްދުގެ މުސްލިމުންނާ މެދު ޒުވާނުން ހަމްދަރުދީ ހީވޭ. އަދި އިސްރާއީލާއި ފަލަސްތީނުގެ ހަމަނުޖެހުންވެސް ޒުވާނުން ވަރަށް ގާތުން ބަލާ. މިކަންކަމަކީ ދިވެހިންނަށް އަސަރުކުރާ ކަންކަން. އެއީ ދިވެހިރާއްޖެ އަކީ ސައްތައިން ސައްތަ މުސްލިމް ގައުމަކަށްވާތީ. ނަމަވެސް ބައެއް މީހުން މި ޒުވާނުންގެ ބޭނުން ނާޖާއިޒު ގޮތުގައި ބޭނުންކޮށް ހައްދުފަހަނައަޅައި ދިއުމުގެ ފިކުރަށް ބަދަލުކުރޭ. ދީނީ ގޮތަކުންނެއް ނޫން. މިދެންނެވީ ކުށުގެ މާހައުލަށް އެ ޒުވާނުން މަގު ހަދައޭ،" ހަމީދު ވިދާޅުވެފައިވެއެވެ.\nއޭނާ ވިދާޅުވީ އެ އުމުރުގެ ޒުވާނުންގެ ސިކުނޑިއާ ކުޅެލުމަކީ ރާއްޖޭގެ "ރެޑިކަލް" މީހުން އާންމުކޮށް ކުރާ ކަމެއް ކަމަށެވެ. އެގޮތުން އެކުދިންގެ ހިތްތަކުގައި ހަމަނުޖެހުން ހިންގުމާއި ތަޅާފޮޅުމަށް ވާގިދޭ ގޮތަށް ކަންކަން ކުރާ ކަން ސީޕީ ފާހަގަކުރިއެވެ.\nމުޙައްމަދު ޙަމީދު މި ކޮންފަރެންސުގައި ބައިވެރިވެވަޑައިގެންނެވި އިރު އޭނާ ހުރީ ފުލުހުންގެ ވަޒީފާގައެއް ނޫނެވެ. ފުލުހުން ވިދާޅުވީ އެ ކޮންފަރެންސުގައި ސީޕީ ހަމީދު ބައިވެރިވެވަޑައިގަތީ އަމިއްލަ ހައިސިއްޔަތުން ކަމަށެވެ، މޯލްޑިވިއަން ޑިމޮކްރަސީ ނެޓްވޯކް (އެމްޑީއެން)ގައި ސީޕީ މަސައްކަތް ކުރެއްވި ކަމަށާއިި އެ ޖަމިއްޔާގައި ހަމީދު މަސައްކަތް ކުރެއްވީ ކުޑަ ދުވަސްކޮޅަކަށް ކަމަށް ފުލުހުން ވިދާޅުވިއެވެ.\nއޮކްޓޯބަރ 20, 2019 13:35\nއޮކްޓޯބަރ 20, 2019 13:38\nބޯހަލާކު މިހިރަ ބައިގަޑާހުރެ\nއޮކްޓޯބަރ 20, 2019 13:40\nދެންވީ ކޮނޑުހުޅުން ނެއްޓެންދެން އަތްޖަހަންތަ؟\nއޮކްޓޯބަރ 20, 2019 13:51\nއަހަރެމެން ދެރަވޭ ފަލަސްޠީނު މުސްލުންނަށް ދެރަ ގޮތްތައްވާތީ! އަހަރެމެން ދެރަވޭ ކަޝްމީރު މުސްލިމުން އުޅޭ ހާލު ފެނުނީމާ! އެކަމަކު ސީޕީ ހަމީދު ދެރައެއްނުވޭ! އެއީ އޭނާގެ ހަށިގަނޑުގައި މުސްލިމެއްގެ ލޭ ނުހިނގާތީ! މިހާރުވެސް އައިޖީއެމްއެޗަށް ގެންގޮސް ސީޕީ ހަމީދު ލޭ ޓެސްޓުކޮށްބަލަ! ދައްޖާލު ލޭކަން ސާބިތުވާނެ!\nއޮކްޓޯބަރ 20, 2019 13:56\nމުސްލިމުންގެ މިސާލަކީ އެއްހަށިގަނޑެއްގެ މިސާލުކަން ނަބަވީ އިރުޝާދުން އެނގޭ، އެހެންވީމާ ދުނިޔޭގެ ކޮންމެ ހިސާބެއްގައި މުސްލިމުންނަށް މުސީބާތެއް ނުވަތަ ދަތިކަމެއް ޖެހުނަސް އެހެން ހިސާބުތަކުގައި އުޅޭ މުސްލިމުން އެކަމާ ހަމްދަރުދީ ފާޅުކޮށް އެހީތެރިކަން ފޯރުކޮށްދީ ހެޔޮ ދުއާކޮށްދޭނެ. އެހެންނޫނީ އީމާންކަން ފުރިހަމަ ނުވާނެ ކަމަށްވެސް ނަބަވީ އިރުޝާދުގައި ބަޔާން ކޮށްދީފައިވޭ. ދެން ބަޔަކު މީހުން އެއީ ދާޚިލީ ކަމެކޭ އަޅާ ނުލާށޭ ބުންޏަސް މުސްލިމުން ނުތިބޭނެ އަޅާނުލައެއް. އެހާ ހިތްނުބައި ބައެއްނޫން މުސްލިމުންނަކީ. ހަމީދުމެންނަށް އަދި ތިއުޅެނީ އޮޅިގެން. މުސްލިމުންގެ އެއްބައިވަންތަކަން ފެނިގެން ޣައިރު މުސްލިމުން އިސްލާމްދީނަށް ހިތްޖެހި އުފަލާއެކު ހިތުން ރުހުމުން ވަންނަތަން ފެންނަނީ މަދެއްކޮށްނޫން.\nއޮކްޓޯބަރ 20, 2019 14:03\nއިސްތިއުފާ ދިނުމައްފަހު ޕާޓީ އެކްޓިވިސްޓެއްގޮތުގަ މަސަތްކަތްކުރުން ރަންގަޅުވާނެ ހަމީދައް ޕޮލިސް މުއައްސަސާ ރަންގަޅެއް ނުކުރެވޭނެ.\nއޮކްޓޯބަރ 20, 2019 14:04\nދައުލަތުގެ ތިކަހަލަ މަގާމުތަކުގެ ފެންވަރު ނުވަތަ ޝަރުތަކަށް ވަނީ ގޮންޑިއެއްގަ ބޭންދީމާ އެކިދިމަދިމާލުން ފޮޓޯނަގާއިރު ރީއްޗަށް ގޮނޑީގަ އިންނަން އެނގުން. އެވަރުން މަގާމުތަކަށް ކުފޫހަމަވޭ.\nއޮކްޓޯބަރ 20, 2019 14:05\nމިވަރުގެ ނުލަފާ މީހުންމިތިބެނީ ދިވެހި ރައޔިތުންނަށް ހިދުމަތްދޭ ބޮޑެތި މަގާމުތަކަށް ލާފަ. އެމްޑީޕީގެ ޓްވީޓްކުރާ ކުދިންކޮޅު ކީކޭބާ ބުނަނީ މިކަމާ؟\nއޮކްޓޯބަރ 20, 2019 14:07\nޔަހޫދީންގެ ބޭނުމަކީ މުސްލިމުން ބައިބައިކޮށް ނިކަމެތިކޮށްލުން. އެގޮތުން މުސްލިމުން އެއްވެރިކަމެއްގައި ތިބެ މުޅި ދުނިޔޭގައި ވެރިކަން ކުރާތީ ކާފަރުންނަށް ހަޖަމު ނުވެގެން ގައުމުތަކުގެ ބޯޑަރު ލައިން ކުރަހާ އެއްބަޔަކު އަނެއްބަޔަކާ ވަކިކުރުވީ. ދެންވެސް ހަޖަމު ނުވެގެން މުސްލިމު މެޖޯރިޓީ މުޖުތަމައުތަކުގައި ކާފަރުން ވަޒަންވެރި ކުރުވީ. އަދި އެވަރުންނުވެގެން މުސްލިމުންގެ ތެރޭގައި ބަރަހަނާ އަންހެނުންނާއި ބަނގުރާ އާންމުކުރީ، އެވަރުންވެސް މުސްލިމުންގެ އެއްބައިވަންތަކަމަށް އެއްވެސް ގުޑުމެއްނޭރި. ދެން ގައުމުތަކަށް ޑިމޮކުރަސީ ތައާރަފުކޮށް ޖާހިލިއްޔަތުގެ ގަބީލާ ވަންތަކަމަށް ގޮވާލާ ދޭދޭ ފަރުދުން ބައިބައިކުރަން މަސައްކަތްކުރީ. މިހާރު މުސްލިމުން އެއްބަޔަކު އަނެއްބަޔަކަށް ހަމްދަރުދީ ފާޅުކުރުން ޓެރަރިޒަމްގެ އަމަލަކަށް ހަދައިގެން މުސްލިމުން ބައިބައިކުރަން މަސައްކަތް ކުރަނީ. ވަކިވުމަކީ ނެތި ދިއުމެވެ. އެކުވުމަކީ ބާރެވެ.\nއޮކްޓޯބަރ 20, 2019 14:08\nއަހަރެންބަލާކަށް ބޭނުމެއްނޫން ތިޔަލާދީނީ ކަލޭގެ ހުރީ ފުލުހަކަށްތޯ މުލުވަގަކަށްތޯއެއް. އަހަރެން ބަލަން ބޭނުންވަނީ އެއީ ތިކަލޭގެ ދެއްކި ވާހައެއްތޯ؟\nއޮކްޓޯބަރ 20, 2019 14:11\nއޭނާ އަމިއްލަ ގޮތުން ބައިވެރިވި ނަމަ، ކުރިމަތީ "ޑެޕިޔުޓީ ޗެއަރ، ބޯރޑް، މޯލްޑިވްސް ޑިމޮކްރެސީ ނެޓްވަރކް" ޖަހާފަ އޮތްކަން ނޭނގެން މީ ކުޑަކުދިންތަ؟ ޓިރިޕޯޓް ލިޔުމުގައި އެއްމެ ބޮޑަށް އެހީވި އެކަކީ ތި ލާދީނީ ޔަހޫދީ ކަލޭގެ. ދޮގެއް ނޫނީ މިމީހުން ނަހަދާނެ.\nއޮކްޓޯބަރ 20, 2019 14:13\nއޮކްޓޯބަރ 20, 2019 14:21\nބައިވެރި ވީ އެމްޑީއޭ ގެ ފަރާތުންނެވެ.\nކާފަރުން ވަރައް އަސަރު ކުރާނެ މޭކަރާނެ މުސްލިމުން މުސްލިމުން ގޮތުގައި އުޅޭނަމަ\nއޮކްޓޯބަރ 20, 2019 14:35\nގާނޫނުގެ ދަށުން ވާނީޓެރަރިސްޓުން ނަށް ހަމްދަރުދީވާ މީހުންނަށް، ޖަލައްލެވޭނެ?!\nއޮކްޓޯބަރ 20, 2019 14:40\nމުސްލިމުންނަށް ތާއީދު ކުރާތީއާއި މުސްލިމުންނަށް ހަމްދަރުދީ ވާތީ ކާފަރުން ކަންބޮޑުވާނެ އެއީ މިއަދު އެކަނި ހިގާކަންކަމެއްނޫން\nއޮކްޓޯބަރ 20, 2019 14:42\nމީނާ ބޭރުކުރޭ ސީޕީކަމުން. އިސްލާމީ ގައުމެއްގައި ފުލުހުންގެ ވެރިއަކަށް ލާފަބަހައްޓަން ހެޔޮވާވަރު މީހެއްނޫން މީ. މީ އެކްޓިވިސްޓެއް، ލާދީނީ ފިކުރުގެ މީހެއް. ބޭރުކުރޭ!\nއޮކްޓޯބަރ 20, 2019 14:49\nޕޮލިހުގަ ހުއްޓަސް ނެތަސް އެއީ މީނަގެ ފިކުރު ހުރިލެއް ނުބައިކަން، މުހިންމީ ޕޮލިހުގަ އޭރުހުރުމެއް ނުހުރުމެއް ނޫން\nއޮކްޓޯބަރ 20, 2019 14:56\nހަމީދުވާނީ ހަމީދަށް ހަތްފަހަރަށްދޮވުނަސް....\nއޮކްޓޯބަރ 20, 2019 15:42\nސީޕީހަމީދު އިސްތިއުފާދޭންޖެހޭ މިހާރުން މިހާރަށް\nއޮކްޓޯބަރ 20, 2019 16:01\nމިދެން ބޮޑު ވަރު މި މީހުންނާ ހެދި މުޅި މިގައުމު ފަސާދަ ކޮނށްފި\nއޮކްޓޯބަރ 20, 2019 16:03\nއެންމެނައްވެސް އެނގޭނު ކަލެއާ ސަކިންދާޔާ އުފާވާނެކަން މުސްލިމުން ހާލުގަ އުޅެންޔާ. އެކަމް އަހަރެމެން ދެރަވެ ދުއާކުރަން މުސްލިމުންނައް ހެޔޮގޮތްވޭތޯ\nއޮކްޓޯބަރ 20, 2019 16:10\nމީނާއާއި މެދު ޔާމީނުގެ ސަރުކާރުން ޢަމަލު ކުރީ ރަނގަޅަށް. ދެރަކަމަކީ މީނާ މާގުމަތީގައި އުޅެނުވުކަން. މީނާޔާއިދެތެރޭ ފިޔަވަޅު އެޅިނަމަ ވަރަށް ރަނގަޅުވީސް!\nއޮކްޓޯބަރ 20, 2019 16:15\nމުސްލިމުންނަކީ އެއް ހަށިޑެއް ފަދަ ބައެކޭ ރަސޫލާ ސއވ ޙަދީޝް ކުރެއްވީ، އަދި ޙަދީޝް ކުރެއްވީ މުސްލިމެއްގެ ލެއި ގެފުޅަށް ވުރެ ހުރުމަތްތެރިވެގެންވާ ވާހަކަ... ދެން އަހަރުން ހަމްދަރުދީ ވާންވީ ނަތަންޔާޙު އާއި ނޫނީ ގެރި މޮޑީ ދެކެ ބާ؟؟؟\nއޮކްޓޯބަރ 20, 2019 16:16\nމީނަ މިހާރު މަޤާމުން ދުރުކުރޭ\nއޮކްޓޯބަރ 20, 2019 16:24\nހަމީދު ކަންބޮޑު ވިއްޔާ ނުވިއްޔާ ކޮން ކަމެއް\nއޮކްޓޯބަރ 20, 2019 17:02\nމާތްކަލާކޯ. މިވަރުގެ މީހަކު މިހުރީ އަހަރުމެން ގައުމުގެ ފުލުހުންގެ ބޮޑަކަށްލައިފަ. ހެޔޮނުވާނެ މީނަ މިތަނުން ބޭރުކުރޭ.\nއޮކްޓޯބަރ 20, 2019 17:17\nކަންބޮޑުވުން ފާޅު ކޮށްފައިވަނީ ހަމްދަރުދީ ވާޒުވާނުންގެ ނާޖައިޒް ފައިދާ ނަގާތީ ނޫންތޯ؟؟\nއޮކްޓޯބަރ 20, 2019 20:07\nﷲ އަކުބަރު... ކީކޭ ބުނާނީ މީ އަޅުގަޑުމެންގެ ހާލަތު .. ފަރަންޖީންގެ ރުހުން ހޯދަން ގައުމާ، ދީނާ، އިނދެގެން އުޅޭ އަނބި މީހާޔާ، ދަރިން ވިއްކާލާ ބަޔަކު ފަހަތުގަ ނުތިބެވޭނެ... އިސްތިއުފާދީ ހަރާމް ކޯރު ކޮމިޟަނާރ!


Rashun beyrugai United in Atletico aah evvaru koffi - One Online\nއެލަންގާގެ ގޯލަށްފަހު އޭނާ އުފާފާޅުކުރަނީ --- ފޮޓޯ/ ގެޓީ\nރަށުން ބޭރުގައި ޔުނައިޓެޑުން އެތުލެޓިކޯއާ އެއްވަރުކޮށްފި\nޔުއެފާ ޗެމްޕިއަންސް ލީގުގެ ގަދަ 16ގެ ފުރަތަމަ ލެގުގައި މެންޗެސްޓާ ޔުނައިޓެޑާއި އެތުލެޓިކޯ މެޑްރިޑް ކުޅުނު މެޗު އެއްވަރު ވެގެން ނިމިއްޖެއެވެ.\nއެތުލެޓިކޯގެ ވަންޑާ މެޓްރޮޕޮލިޓާނޯ ސްޓޭޑިއަމްގައި ކުޅުނު މެޗު އެއްވަރުވީ 1-1ގެ ނަތީޖާއަކުންނެވެ. ރަށުން ބޭރުގައި ޔުނައިޓެޑުން ގޯލެއް ޖަހައިގެން އެއްވަރު ކުރި ނަމަވެސް އަވޭ ގޯލު އުސޫލު އުވާލައިފައިވުމުން އެ ގޯލަކީ މާބޮޑު ފައިދާއަކަށް ނުވެދާނެއެވެ. މިއަހަރުގެ ޗެމްޕިއަންސް ލީގުގެ ނޮކްއައުޓް ބުރަށް ޔޫއެފާއިން ވަނީ އަވޭ ގޯލު އުސޫލު އުވާލައިފައެވެ. އަވޭ ގޯލަކީ ފައިދާ ބޮޑު ގޯލެއްގެ ގޮތުގައި އޮތް އޮތުމަށް މިއަހަރު ނިމުން ގެންނަން ޔޫއެފާއިން ނިންމާފައިވާ އިރު، މިއީ 1965 ވަނަ އަހަރަށްފަހު އަވޭ ގޯލުން ފައިދާވާ އުސޫލު ޔޫއެފާއިން އުވާލި ފުރަތަމަ ފަހަރެވެ.\nރޭގެ މެޗު ފެށިގެން، މެޗުގެ ކުރީކޮޅުގައި އެތުލެޓިކޯއިން ވަނީ ލީޑު ނަގައިފައެވެ. މެޗުގެ ހަތް ވަނަ މިނެޓުގައި އެތުލެޓިކޯއަށް ލީޑު ނަގައިދިނީ ޕޯޗުގަލްގެ ޖާއޯ ފެލިކްސްއެވެ. އަރިމަތިން ރެނާން ލޯޑީ ނެގި ހުރަހެއް އޭރިއާ ތެރެއިން ހޯދައި، ފެލިކްސް ގޯލު ޖެހީ ބޮލުންނެވެ.\nމެޗުގައި އިތުރު ހަމަލާތައް މަދުން ފެނުނު އިރު، ޗެމްޕިއަންސް ލީގުގެ އެންމެ ކާމިޔާބު ފޯވަޑް ކްރިސްޓިއާނޯ ރޮނާލްޑޯވެސް ފެނުނީ މަޑު ރާގެއްގައެވެ. އޭނާގެ ފަރާތުން އެންމެ ރަނގަޅު ކުޅުމެއް ނުފެނު އިރު، ޔުނައިޓެޑުގެ މާޔޫސްކަން އުފާވެރި ކަމަށް ބަދަލުކޮށްލަ ދިނީ ބެންޗުން އަރައި އެންތަނީ އެލަންގާ ޖެހި ގޯލުންނެވެ.\nމެޗު ނިމެން 10 މިނެޓަށް ވެފައި ވަނިކޮށް އެލަންގާ ގޯލު ޖެހީ ބްރޫނޯ ފެނާންޑޭޒްގެ އެސިސްޓަކުންނެވެ. މިދިޔަ ހަފުތާ ތެރޭ ލީގުގައި ކުޅުނު މެޗުގައިވެސް ބަދަލު ކުޅުންތެރިއެއްގެ ގޮތުގައި އަރައި އެލަންގާ ވަނީ ގޯލު ޖަހައިފައެވެ. އެލަންގާގެ އެ ގޯލަކީ ޔޫރޮޕިއަން ޗެމްޕިއަންސް ލީގުގައި ޔުނައިޓެޑް ޖެހި 500 ވަނަ ގޯލެވެ.\nރޭ ކުޅުނު ޗެމްޕިއަންސް ލީގު ގަދަ 16ގެ އަނެއް މެޗުގައި ބެންފީކާ ދަނޑުގައި އަޔަކްސްއާ އެއްވަރުވީ 2-2ގެ ނަތީޖާއަކުންނެވެ. ޑޫސާން ޓަޑިޗްގެ ގޯލާއެކު އަޔެކްސްއިން ލީޑު ނެގި އިރު، ބެންފީކާ އިން ނަތީޖާ ހަމަހަމަ ކުރީ މިއަހަރު ޗެމްޕިއަންސް ލީގުގެ ޓޮޕް ސްކޯރާ ސަބެސްޓިއަން އަލެއާ އަތުން ބައިކޮޅަށް ވަން ގޯލުންނެވެ.\nއަލެއާ މެޗުގައި އިތުރު ގޯލެއްވެސް ޖެހި އިރު، އެއީ މިއަހަރުގެ ޗެމްޕިއަންސް ލީގުގައި އޭނާ ޖެހި 11 ވަނަ ގޯލެވެ. މެޗުގައި ބެންފީކާއަށް ދެވަނަ ފަހަރަށް އެއްވަރު ކޮށްދިނީ ބަދަލެއްގެ ގޮތުގައި ކުޅެން އެރި ޔޫކްރެއިންގެ ފޯވާޑް ރޯމަން ޔަރެމްޗުކެވެ.\nގުޅޭ ޓެގު މެންޗެސްޓާ ޔުނައިޓެޑް ފުޓްބޯޅަ ޔޫއެފާ ޗެމްޕިއަންސް ލީގު އެތުލެޓިކޯ މެޑްރިޑް


Iyye Enmme Ginain Vaarey Vehunee Rakeedhoo Ah - Vaguthu\nއިއްޔެ އެންމެ ގިނައިން ވާރޭ ވެހުނީ ރަކީދޫއަށް\nރާއްޖޭގެ އެކި ކަންކޮޅުތަކަށް މިހާރު ކުރަމުންދާ ވިއްސާރާގައި އިއްޔެ އެންމެ ގިނައިން ވާރޭވެހިފައި ވަނީ، ވ. ރަކީދޫއަށް ކަމަށް މޯލްޑިވްސް މީޓްރޮލޮޖީ ސާވިސް (މެޓް)ގެ ޑާޓާތަކުން ދައްކައިފިއެވެ.\nފާއިތުވެދިޔަ ހަފްތާއެއްހާ ދުވަހުގައި ރާއްޖޭގެ އެކި ކަންކޮޅުތަަކަށް ބޯކޮށް ވާރޭ ވެހި ބައެއް ރަށްތަކުގައި ފެންބޮޑުވެފައި ވެއެވެ. އަދި ބައެއް ގޭގެއަށް ފެންވަދެ ގެއްލުންތައް ވެފައިވެއެވެ.\nމެޓް އޮފީހުން މިއަދު އާއްމު ކުރި ފާއިތުވެދިޔަ 24 ގަޑިއިރު ތެރޭގައި ވާރޭ ރެކޯޑް ކުރެވިފައިވާ ރަށްތަކަށް ބަލާއިރު، އެންމެ ގިނައިން ވާރޭ ވެހިފައި ވަނީ ރަކީދޫއަށެވެ. އެރަށަށް 168.2 މިލިމީޓަރަށް ވާރޭ ވެހިފައި ވެއެވެ. ދެވަނައަށް އެންމެ ގިނައިން ވާރޭ ވެހިފައި ވަނީ ކ.ދިއްފުއްޓަށެވެ. އެރަށަށް 68.0 މިލިމީޓަރަށް ވާރޭ ވެހިފައި ވެއެވެ. ތިންވަނަށް އަށް އެންމެ ގިނައިން ވޭރޭ ވެހިފައި ވަނީ، ލ.ކައްދޫއަށެވެ. އެރަށަށް 50.0 މިލިމީޓަރަށް ވާރޭވެހިފައި ވެއެވެ.\nމެޓް އޮފީހުގެ އޮފިޝަލަކު ވިދާޅުވީ، މިހާރު ރާއްޖޭގެ މޫސުން މީގެ ދެ ދުވަހާއި އަޅާ ބަލާއިރު، ރަނގަޅުވެފައިވާ ކަަމަށެވެ. އަދި މިއަދު އިރާކޮޅުން ފެށިގެން ރައްޖޭގެ މޫސުން ރަނގަޅުވަމުންދާނެ ކަމަށްވެސް މެޓް އޮފީހުގެ އޮފިޝަލަކު ވިދާޅުވިއެވެ.\nއެ އޮފިޝަލް ވިދާޅުވިގޮތުގައި، އުތުރުގެ ސަރަހައްދުތަކަށް މޫސުން ރަނގަޅެވެ. ނަމަވެސް މެދު ރާއްޖެ ތެރޭގެ އަތޮޅުތަކަށް ވިއްސާރަ ކުރަމުންދާ ކަމަށާއި، މެދުރާއްޖެ ތެރެެއާ ދެކުނުގެ އަތޮޅުަކަށް ވައި ބާރު ކަމަށް އޮފިޝަލް ވިދާޅުވިއެވެ.\nރާއްޖެއަށް މިހާރު ކުރަމުން ދަނީ މޫސުމީ ވިއްްސާރައެވެ.


India aai Saudi Arabia ge gulhun vanee alhugandumenge DNA aa gulhifai: Prince Mohammed | Mihaaru\nސައުދީ ވަލީ އަހުދު މުހައްމަދު ބިން ސަލްމާން (ވ) އަށް އިންޑިއާގެ ބޮޑު ވަޒީރު ނަރެންދުރަ މޯދީ (ކ) އާއި ރައީސް ރާމް ނާތު ކޮވިންދު މިއަދު މަރުހަބާ ދަންނަވަނީ. --ފޮޓޯ:އޭއެފްޕީ\nއިންޑިއާ އާއި ސައުދީގެ ގުޅުން ވަނީ އަޅުގަނޑުމެންގެ ޑީއެންއޭއާ ގުޅިފައި: ޕްރިންސް މުހައްމަދު\n20 ފެބުރުއަރީ 2019 - 11:29 8 comments\nނިއު ދިއްލީ (ފެބްރުއަރީ 20) - އިންޑިއާ އާއި ސައުދީ އަރަބިއާގެ ގުޅުން ވަނީ "އަޅުގަނޑުމެންގެ ޑީއެންއޭއާ ގުޅިފައި" ކަމަށް ސައުދީ ވަލީ އަހުދު މުހައްމަދު ބިން ސަލްމާން ވިދާޅުވެއްޖެ އެވެ.\nއިންޑިއާ އަށް ރޭ ވަޑައިގެންނެވި ޕްރިންސް މުހައްމަދަށް އެއާޕޯޓުން މަރުހަބާ ވިދާޅުވީ ބޮޑު ވަޒީރު ނަރެންދުރަ މޯދީ އެވެ. އެއަށް ފަހު ރާޝްތުރަޕަތީ ބަވަންގައި މިއަދު ވަނީ ރަސްމީކޮށް މަރުހަބާ ދެންނެވުމުގެ ރަސްމިއްޔާތު ބާއްވައިފަ އެވެ.\n"ދެ ގައުމަށް ވެސް ފައިދާހުރި ގޮތަށް މި ގުޅުން އަބަދަށް ދަމަހައްޓަން ބޭނުންވޭ. ރައީސް އާއި ބޮޑު ވަޒީރުގެ ލީޑަޝިޕުގެ ދަށުން އިންޑި އާއި ސައުދީ އަށް ވެސް ފައިދާ ހުރި ކަންކަން ހޯދޭނެ،" ޕްރިންސް މުހައްމަދު ވިދާޅުވި އެވެ.\nސައުދީ ވަލީ އަހުދު މުހައްމަދު ބިން ސަލްމާން (ވ) އަށް އިންޑިއާގެ ބޮޑު ވަޒީރު ނަރެންދުރަ މޯދީ މަރުހަބާ ދަންނަވަނީ. --ފޮޓޯ:އޭއެފްޕީ\nއިންޑިއާ އާއި ސައުދީ އަރަބިއާގެ ރަސްމީ ވާހަކަތައް ބާއްވާނީ މިއަދު އެވެ. ބޮޑު ވަޒީރު މޯދީއާ އެކު ޕްރިންސް މުހައްމަދު ބާއްވަވާ ބައްދަލުވުމުގައި ވިޔަފާރި އާއި އިންވެސްޓްމަންޓް، ދިފާއީ އަދި ސެކިއުރިޓީއާ ގުޅޭ ގޮތުން މަޝްވަރާ ކުރާނެ ކަމަށް އިންޑިއާގެ ފޮރިން މިނިސްޓްރީން ވަނީ ބުނެފަ އެވެ. މީގެ އިތުރުން ސައުދީ ގައުމީ ތެޔޮ ކުންފުނި އަރާމްކޯ އިން އިންޑިއާގައި ރިފައިނަރީ ހެދުމާ ގުޅޭ ގޮތުން ވެސް މަޝްވަރާ ކުރައްވާނެ އެވެ.\nސައުދީ ވަލީ އަހުދު މުހައްމަދު އިންޑިއާގައި\nޕްރިންސް މުހައްމަދު އިންޑިއާގައި\nސައުދީގައި އިންޑިއާގެ 2.7 މިލިއަން މީހުން ދިރިއުޅެ އެވެ. އިންޑިއާގެ ހަތަރު ވަނަ އަށް އެންމެ ބޮޑު ވިޔަފާރި ޕާޓްނަރަކީ ސައުދީ އަރަބިއާ އެވެ. އިންޑިއާ އަށް ބޭނުންވާ ސާފު ނުކުރާ ތެލުގެ 20 ޕަސެންޓް ސަޕްލައިކޮށްދެނީ ސައުދީންނެވެ. ދެ ގައުމުގެ ވިޔަފާރި އަހަރަކު 28 ބިލިއަން ޑޮލަރަށް އަރަ އެވެ.\nޕްރިންސް މުހައްމަދު އިންޑިއާ އަށް ވަޑައިގެންނެވީ ޕާކިސްތާނަށް ކުރެއްވި ދަތުރުފުޅަށް ފަހު އެވެ. ޕާކިސްތާނާ އެކު ސައުދީން ވަނީ 20 ބިލިއަން ޑޮލަރުގެ އިންވެސްޓްމަންޓް އެއްބަސްވުން ގާއިމްކޮށްފަ އެވެ. އިންޑިއާ އަށް ފަހު ޕްރިންސް މުހައްމަދު ދެން ވަޑައިގަންނަވާނީ ޗައިނާއަށެވެ.\nއިތުރު ލިޔުންތައް އިންޑިއާ ސައޫދީ އަރަބިއްޔާ ނަރެންދުރާ މޯދީ މުހައްމަދު ބިން ސަލްމާން\nއިންޑިއާގެ ހައްޖު ކޯޓާ ވަލީ އަހުދު އިތުރުކޮށްދެއްވައިފި\nކަޝްމީރުގެ މަޝްރަހު ހަމައަކަށް އަޅުވައިދޭނަން: ސައުދީ


ރައްޔިތުންގެ ތެޔޮފިހާރަ ކުއްޔަށްދިނުމަށް\nހައްދުންމަތީ މާވަށު ރައްޔިތންގެ ތެޔޮފިހާރަ ކުއްޔަށް ދިނުމަށް ބޭނުންވެއްޖެއެވެ.\nމިއިދާރާގެ IUL)400/INDIV/2015/59)ފ08 ޑިސެންބަރު 2015 ގައި ކުރެވިފައިވާ ނަންބަރު އިޢުލާނާ ގުޅިގެން ހުށަހެޅި އަންދާސީހިސާބުތައް ބަލައި އިވެލުއޭޓްކުރިއިރު ހުށަހަޅާފައިވާ އަންދާސީހިސާބުތަކުގައި ބައެއްލިޔުންތައް ފުރިހަމަނުވާތީ އެ އިޢުލާން ބާޠިލުކޮށް، އަލުން އެފުރުޞަތު ހުޅުވާލަމެވެ.\nވީމާ، މި އިންވެސްޓްމަންޓް ކުއްޔަށް ހިފުމަށް ޝައުޤުވެރިވާ ފަރާތްތަކުން 17 ޖަނަވަރީ 2016 ވާ އާދީއްތަ ދުވަހުގެ 13:00 އަށް މިއިދާރާއަށް ވަޑައިގެން މަޢުލޫމާތު ސާފުކުރުމަށްފަހު 28 ޖަނަވަރީ 2016 ވާ ބުރާސްފަތި ދުވަހުގެ 13:00 އަށް މިއިދާރާއަށް އަންދާސީހިސާބު ހުށަހެޅުއްވުން އެދެމެވެ.\nއަދި ދަންނަވަމެވެ. މަޢުލޫމާތު ސާފުކުރަން ވަޑައިނުގަންނަވާ ފަރާތްތަކާއި މަޢުލޫމާތު ފުރިހަމަނުވާ ފަރާތްތަކުގެ އަންދާސީހިސާބު ބަލައިނުގަނެވޭނެ ވާހަކަ ދަންނަވަމެވެ.\n27 ރަބީޢުލްއައްވަލް 1437\nޕަބްލިޝްކުރި ތާރީޚު: 14 ޖަނަވަރީ 2016\nސުންގަޑި: 17 ޖަނަވަރީ 2016 1300


LIFE: Mueenaa ge asarugai Zahir jehunu goyi!\nނުވަދިހައިގެ މެދުތެެރެއިން ފެށިގެން ދެހާހުގެ ބޮޑު ބައެއްގައި މާލޭގެ އެންމެ މަޝްހޫރު ކެފޭއަކީ "އަސަރީ ކެފޭ" އެވެ. އެންމެ މަޝްހޫރު ކޭޓަރިން އަކީ "އަސަރީ ސާވިސް" އެވެ. އިރެއްގައި މުޅި ރާއްޖެއަށް އެންމެ މަޝްހޫރު ދަތުރުފަތުރުގެ ނިޒާމަކީ މުހައްމަދު ޒާހިރު (ވާހޫ ޒާހިރު) ގެ "ވާހޫ ލޯންޗު ސާވިސް" އެވެ. އިރެއްގައި މީހުންގެ މެދުގައި އެންމެ މަގުބޫލު ވާހޫ ޒާހިރަކީ ހަމަ އަސަރީ ޒާހިރެވެ.\nއިރެއްގައި މި އަސަރީ ޒާހިރަކީ ވަރަށް ގިނަ ދިވެހި އަންހެނުންނަށް ވަރަށް ރީތިވި އަސަރީ ޒާހިރެވެ. އަދި އެއްއިރެއްގައި ވާހޫ ޒާހިރު / އަސަރީ ޒާހިރަކީ ރާއްޖޭގައި އެންމެ ބޮޑެތި މަހުޖަނުންގެތެރޭ ހިމެނި ވަޑައިގެންނެވި އެކެކެވެ. އެ ހުރިހާ ވާހަކައެއްގެ ތަފުސީލް ބާވާފައިވާ ޒާހިރުގެ ހަޔާތުން ލޯބީގެ ތަންކޮޅެއް ބަލައިލަމާ ހެއްޔެވެ؟\nޒާހިރާއި މުއީނާ އަވަސް އަށް އިންޓަވިއު ދެއްވަނީ: އުމުރުގެ ތަފާތު ހުއްޓަސް ލޯބީގައި ތަފާތެއް ނެތެ -- އަހުމަދު އަޔާދު | އަވަސް\nޒާހިރުގެ އަސަރީ ކެފޭގެ އަސަރުގައި މީހުން ޖެހި އެ ހިދުމަތް މަގުބޫލުވީ އެ ތަނުން ރާއްޖެއަށް ގެނެސްދިން ރަހަތަކާއި ތައާރަފުކުރި އާ ހިދުމަތްތަކާއި ޒަމާނީ ވައްޓަފާޅީގެ ސަަބަބުންނެވެ. މުޅި ރާއްޖެ ޒާހިރުގެ "އަސަރީ ސާވިސް" ގައި ޖެހިފައި އޮތް ދަނޑިވަޅު އަސަރީ ކެފޭން މީހުން ހޯދަން ކުރި އިއުލާނަކުން ފުރުސަތެއް ހޯދައި އަސަރީ ކެފޭ ހިންގުމުގައި އެންމެ އިސް ދައުރެއް އަދާ ކުރި ޒުވާން އަންހެން ކުއްޖެއްގެ އަސަރުގައި ޒާހިރު ޖެހިވަޑައިގެންނެވި އެވެ. އަދި އަސަރު ގަދަ ލޯތްބަކަށް ބަދަލުވި އެވެ.\nއަސަރީ ސާވިސް އާއި ކެފޭގެ ތެރެއިން ފުން ލޯތްބެއްގެ ޖާދޫގައި ޒާހިރު ޖެއްސުވީ އޭނާގެ މުވައްޒަފުންގެ ތެރެއިން އޭރު ޓީނޭޖުގެ ފަހުބައި ގުނަމުން ގެންދިޔަ އައިޝަތު މުއީނާ އެވެ. އަސަރީ ކެފޭގެ ކައުންޓަރުގެ ވަޒީފާއަށް ނުކުމެ، މުއީނާ ވާސިލްވީ ކުންފުނީގެ ވެރިޔާ، ވާހޫ ޒާހިރު / އަސަރީ ޒާހިރުގެ ސީދާ ހިތަށެވެ. ޒާހިރަށް މުއީނާގެ އަސަރުގައި ޖެހިވަޑައިގަތީ މުއީނާގެ ހީވާގި ކަމާއި ހިންގުންތެރިކަމުގެ ސަބަބުންނެވެ. މިއީ މުއީނާ އާއި ޒާހިރުގެ ގުޅުން ހިތާއި ހިތުގެ ގުޅުމަކަށް ބަދަލުވި ހިސާބެވެ.\nމުއީނާ: ޒާހިރާ ކައިވެނި ބައްލަވައިގަތީ 19 އަހަރުގައި\n"އަޅުގަނޑުގެ އަސަރީ ކެފޭއަށް މީހުން ބޭނުން ވެގެން އިއުލާނެއް ކުރުމުން ކުރިމަތިލި ކުދީންގެ ތެރެއިން ކުއްޖެއް މުއީނާއަކީ. ވަޒީފާ ލިބުނު އިރު އަޅުގަނޑު ނުވެސް ދެކެން މުއީނާއެއް! އެކަމަކު ފެނުނު ދުވަހު ވެސް އަޅުގަނޑަށް އެނގިއްޖެ ވަަރަށް މަސައްކަތްތެރި ކުއްޖެއްކަން. އެކުގައި މަސައްކަތް ކުރެން ފެށީމަ ބޮޑަށް އެނގުނީ މުއީނާގެ ހީވާގި ކަމާއި ހިންގުންތެރި ކަމާއި މަސައްކަތްތެރިކަން. އެހެންވީމަ އަޅުގަނޑު ގަބޫލުކުރީ މުއީނާއަކީ ކުންފުނީގެ ޕާޓްނަރެއްގެ ގޮތުގައި ހުންނަން ޖެހޭ މީހެއް ކަމަށް،" ކުރިން މަޝްހޫރު އަންގާގާ ރިސޯޓާއި އެފަދަ އެހެން އެތައް ޕްރޮޕެޓީއެއްގެ ވެރިޔާ، ޒާހިރު ވިދާޅުވި އެވެ.\nޒާހިރު މުއީނާއަށް މާލެއް ދެއްވަނީ\nއަސަރީ ޒާހިރާއި މުއީނާ ކައިވެނި ކުރެއްވި އިރު މުއީނާގެ އުމުރަކީ 19 އަހަރެވެ. މިހާރު ޒާހިރަށް 70 އަހަރު ފުރިފައިވާއިރު، މުއީނާގެ އުމުރަކީ 40 އަހަރެވެ. ދެ ބޭފުޅުންގެ ކައިވެންޏަށް 20 އަހަރުވީއިރު ދެ ބޭފުުޅުންގެ ލޯބި ވަނީ އިތުރަށް ބަދަހިވެ "ޒުވާން" ވެފަ އެވެ. މުއީނާ އާއި ޒާހިރު ވިދާޅުވާ ގޮތުގައި "މިއީ ވަކިނުވާނެ ލޯތްބަކުން ގުޅިފަައިވާ ދެ ހިތެ" ވެ.\nމުއީނާގެ ލޯބީގެ އަސަރުގައި ޒާހިރު ޖެހިވަޑައިގަތެވެ. އެކަމަކު ޒާހިރު މުއީނާއާ ކައިވެނި ބައްލަވައިގަތީ ރައްޓެހިވެ އެކުގައި ހިނގާލަން ގޮސް ލޯބި ހުށަހަޅައިގެނެއް ނޫނެވެ. މުއީނާގެ އަސަރުގައި ޖެހިވަޑައިގަތުމާއެކު ވަގުތުން ކައިވެނި ކުރެއްވީ އެވެ.\nއަސަރީ / ވާހޫ ޒާހިރު\nމުއީނާ ވިދާޅުވި ގޮތުގައި ޒާހިރު ފުރަތަމަ ވެސް އެދި ވަޑައިގަތީ ކައިވެއްޏަށެވެ.\n"ޒާހިރު ހަމަ އެއްވެސް އިޝާރާތެއް ކުރެއްވުމަކާ ނުލައި ވަޑައިގެން އެދި ވަޑައިގަތީ އަޅުގަނޑާ ކައިވެނި ކުރައްވަން އަދި އަޅުގަނޑަށް އަތަށް މަލެއް ދެއްވާފައި ކައިވެންޏަށް އެދި ވަޑައިގެންނެވީ،" މުއީނާ ވިދާޅުވި އެވެ.\n"ފުރަތަމަ ވެސް ލޯބި ހުށަހެޅުއްވީއެއް ނޫން. ފުރަތަމައިނުން ވެސް ވަޑައިގެން ކައިވެންޏަށް އެއްސެވީ ދެން ކައިވެނި ކުރެއްވީ.... އޭގެ ފަހުން ދެން ލޯބީގެ ހަޔާތެއް ފެށިގެން އައީ... އާއްމުކޮށް މީހުން ލޯބި ހުށަހަޅައިގެން ދެއްތޯ ކައިވެނި ކުރަނީ. އަޅުގަނޑުމެންގެ އެ ބައެއް ނެތް ފުރަތަމައަކު، އެބައި ފަހުން ފެށުނީ އަދިވެސް މިދަނީ އެބައި،" އަސަރީ މާލަމްގައި އިންނަވައިގެން މުއީނާ ވިދާޅުވި އެވެ.\nއަބަދުވެސް ވަރަށް ލޯބިން އުޅުއްވާ ޒާހިރާއި މުއީނާ ވިދާޅުވި ގޮތުގައި އެ ކައިވެނީގެ ފުރަތަމަ ދެ އަހަރު ދިޔައީ ދަތިކޮށެވެ. ޒާހިރު ސިފަ ކުރެއްވި ގޮތުގައި އެ މުއްދަތުގައި ޒާހިރާއި މުއީނާ "ސިންކްރޮނައިޒް" ވުމުގައި ދަތިތަކާ ކުރިމަތިވީ އެވެ.\n"އަޅުގަނޑަކަށް ޓައިމެއް ނޯވެ، އަތު ގުޅައިގެން ބީޗުގައި ހިނގާކަށް ވެސް، ދުވާކަށް. އޭރު މުއީނާ އުޅުނީ ކިޔަވަން. އެކަމަކު އޭގެ ދެ އަހަރެއްހާ ދުވަސް ފަހުން ހަމައަށް އެޅިއްޖެ،" ޒާހިރު ވިދާޅުވި އެވެ.\nމުއީނާ އާއި ޒާހިރުގެ ލޯތްބަށް ވިހި އަހަރު ވެގެން ދިޔައިރު މުއީނާގެ ކިބައިގައި ހުރި ޒާހިރު އެންމެ ގަޔާވާ ކަމަކީ ކްރިއޭޓިވިޓީ އާއި އިސްވެ ކުރިޔަށް ނުކުމެ ވަޑައިގަތުމެވެ. ޒާހިރު ވިދާޅުވާ ގޮތުގައި ދެ ބޭފުޅުންގެ އުމުރުގައި 30 އަހަރުގެ ތަފާތެއް ހުއްޓަސް ލޯބީގައި ވެސް އަދި މަސައްކަތާއި ހިތްވަރާއި ކެތްތެރިކަމުގައި ވެސް ތަފާތެއް ނެތެވެ.\nލޯބި ހުށަހެޅުއްވީއެއް ނޫން. ފުރަތަމައިނުން ވެސް ވަޑައިގެން ކައިވެންޏަށް އެއްސެވީ ދެން ކައިވެނި ކުރެއްވީ.... އޭގެ ފަހުން ދެން ލޯބީގެ ހަޔާތެއް ފެށިގެން އައީ... އާއްމުކޮށް މީހުން ލޯބި ހުށަހަޅައިގެން ދެއްތޯ ކައިވެނި ކުރަނީ. އަޅުގަނޑުމެންގެ އެ ބައެއް ނެތް ފުރަތަމައަކު، އެބައި ފަހުން ފެށުނީ އަދިވެސް މިދަނީ އެބައި،" އަސަރީ މާލަމްގައި އިންނަވައިގެން މުއީނާ ވިދާޅުވި އެވެ.\n"މުއީނާއަށް އަޅުގަނޑުގެ މައިންޑް ސެޓްވި ދުވަހެއް އައީ! އެ ދުވަހު އެއްޗެއް ކުރަހާލާފައި އެދުނިން ޓޭބަލެއް ހަދައި ދީބަލާށޭ. ހަނދާންވާ ގޮތުން އެއީ އެ ދުވަހުގެ އެގާރަ ޖެހިއިރު، އެކެއް ޖަހާއިރު މުއީނާ އައިސްފައި ވިދާޅުވި މި އޮތީއޭ. އެކަމަކު ތިއަށް ވުރެ މި ރަނގަޅު ވާނެ ނޫންހޭ. އެހެންވެ އޭތި އަޅުގަނޑަށް ގޯހަސް އަޅުގަނޑު އެ ގަބޫލު ކުރީ. އޭގެ ތެރެއިން އަޅުގަނޑުގެ މައިންޑް ސެޓަށް މުއީނާ ކަމުދިޔައީ،" ޒާހިރު ވިދާޅުވި އެވެ.\nމުއީނާ ވިދާޅުވި ގޮތުގައި ޒާހިރުގެ ކިބައިން ފެންނާނެ އެންމެ ގަޔާވާ އެންމެ ރީތި ސިފައަކީ އިހުތިރާމު ކުރެއްވުމެވެ. އަޅާލުމާއި ލޯބި ދެއްވުމެވެ.\n"ވަރަށް ތަފާތު ބޭފުޅެއް ޒާހިރަކީ. އެންމެ ބޮޑަށް ފާހަގަވާ ކަމަކީ އިހުތިރާމު ކުރެއްވުން.... އެހެން އެފަދަ ބޭފުޅުން ކަހަލަ ކޮންޓްރޯލް ލައިފެއް ނޫން އޮންނަނީއަކީ.. ވަރަށް ރެސްޕެކްޓް ކުރައްވާނެ." މުއީނާ ވިދާޅުވި އެވެ.\nމުއީނާގެ އަސަރުގައި އަސަރީ ޒާހިރު ޖެހިވަޑައިގެން އުފެދުނު ރީތި ސާފު ލޯބި އޮތީ ވަރަށް ތާޒާކަން ކަމާއެކު އެވެ. ފުރަތަމަ ދުވަހުން ފެށިގެން މިއަދާ ހަމައަށްވެސް އޮތީ ވަކިވުމެއް ނެތް ލޯބީގެ ގުޅުމެކެވެ.


Miadhakee Dhuniyeyge "Buruga" Dhuvas!\nމިއަދަކީ ދުނިޔޭގެ "ބުރުގާ" ދުވަސް!\n11 މަސް,2ހަފްތާ,2ދުވަސް, 22 ގަޑި, 17 މިނެޓް, 54 ސިކުންތު ކުރިން 2950ފަތޯނާ ފާއިޒް\nނަޒްމާ ޚާން- އޭނާއަށް ބުރުގާ އަޅާތީ ގައިރު މުސްލިމުންގެ އުނދަގޫތައް ކުރިމަތިވި.\nއެމެރިކާގެ ނިޔުޔޯކް ސިޓީގައި ދިރިއުޅެމުން އަންނަ އުމުރުން 35 އަހަރުގެ ނަޒްމާ ޚާން އަކީ، ބަންގްލަދޭޝްއަށް ނިސްބަތްވާ އަންހެނެކެވެ. ނަޒްމާއަކީ މިއަދު ފާހަގަ ކުރަމުން އަންނަ ވޯލްޑް ހިޖާބް ޑޭގެ ބާނީއެވެ. ނަޒްމާ ނިޔުޔޯކްއަށް ބަދަލުވެފައިވަނީ 2011 ވަނަ އަހަރުގައެވެ. ޣައިރު މުސްލިމުން ގިނަ ޤައުމެއްގައި އުޅެން ފެށުމުން ދީނީ ތަފާތު ކުރުންތަކާއި، އެކި ފަރާތްތަކުގެ ފުރައްސާރައަށް ވަރަށް ހަގު އުމުރަކުން ފެށިގެން ނަޒްމާއަށް ވަނީ ކުރިމަތިލާން ޖެހިފައެވެ.\nއަދި ސްކޫލްގައި ކިޔަވަމުން ދިޔައިރުވެސް ނަޒްމާވަނީ ބުލީގެ ޝިކާރައަކަށްވެ، ހިތްދަތި އެތައް ކަމެއް ތަޖުރިބާވެސް ކޮށްފައެވެ. ނަޒްމާ ބުނީ 2001 ވަނަ އަހަރުގެ ސެޕްޓެމްބަރު މަހުގެ 11 ވަނަ ދުވަހު އެމެރިކާގެ ޓްވިން ޓަވަރަށް ދިން ހަމަލާއަށް ފަހު، އޭނާއަށް ސްކޫލް މާހައުލުގައި ކުރިމަތިވި ފުރައްސާރަވެސް އިތުރުވެގެންދިޔަ ކަމަށެވެ. އަދި ފައިމަގުގައި ހިނގުންވެސް އުނދަގޫ ކަމަކަށް ވެގެން ދިޔަ ކަމަށް ނަޒްމާ ވަނީ ކިޔައިދީފައެވެ.\nއެގޮތުން މަގުމަތިން ހިނގާފައިދާއިރު، އޭނާގެ ފަހަތުން އައުމާއި، ގަޔަށް ކުޅު ޖެހުން ފަދަ މުޑުދާރު އަމަލުތައް ބައެއް ފަރާތްތަކުން ހިންގާފައިވާ ކަމަށް ނަޒްމާ ވަނީ ބުނެފައެވެ. މީގެ އިތުރުން "އުސާމާ ބިން ލާދިން" ނުވަތަ "ޓެރަރިސްޓް"ގެ ނަމުންވެސް އޭނާއަށް މުޙާތަބު ކުރި ކަމަށް ނަޒްމާ ވަނީ ކިޔައިދީފައެވެ. ނަޒްމާ ބުނީ އޭނާއަށް ކުރިމަތިވި ފުރައްސާރައާއި މަލާމާތާއި، ރުޅިވެރިކަމަކީ އޭނާ އަޅާ ބުރުގާއާއި ގުޅިގެން ކުރިމަތިވިކަންކަން ކަމަށެވެ.\nއަދި މިފަދަ ކަންކަން ބުރުގާ އަޅާ އެހެން އަންހެނުންނަށް ކުރިމަތިވާނެކަން އެނގޭތީ އެކަމާ ދެކޮޅަށް އަޑު އުފުލުމަށް ނަޒްމާ ނިންމިއެވެ. ނަޒްމާ ބުނީ ޣައިރު މުސްލިމުން ގިނަ ޤައުމުތަކުގައި ދިރިއުޅޭ އޭނާގެ އަންހެން ރަހްމަތްތެރިންވެސް ސޯޝަލް މީޑިއާގައި އެކި ފަރާތްތަކުގެ ހަނގާ ކުރުމާއި ކުރިމަތިލާން ޖެހޭކަމަށް ބުނެ، އެމީހުންނަށް ދިމާވި ކަންކަން ހިއްސާކޮށްފައިވާ ކަމަށެވެ. ނަޒްމާ ބޭނުންވީ ބުރުގާ އެޅުމުގެ ސަބަބުން އޭނާގެ ރަހްމަތްތެރިންނަށްވެސް ދިމާވާ ކަންތައްތަކުން އެފަރާތްތައް ސަލާމަތް ކޮށްދިނުމަށެވެ.\nއެގޮތުން އޭނާ ވަނީ "ވޯލްޑް ހިޖާބް ޑޭ" ނުވަތަ ދުނިޔޭގެ ބުރުގާ ދުވަސް ފާހަގަ ކުރަން ފަށާފައެވެ. ނަޒްމާ އުފައްދާފައިވާ ހިލޭ ސާބަހަށް މަސައްކަތް ކުރާ ޖަމުއިއްޔާއިން އެންމެ ފުރަތަމަ ވޯލްޑް ހިޖާބް ޑޭ ފާހަގަ ކޮށްފައިވަނީ ފެބްރުއަރީ މަހުގެ 1 ވަނަ ދުވަހުއެވެ. މި ދުވަސް ފާހަގަ ކުރާއިރު، ބުރުގާ އަޅާ މުސްލިމް އަންހެނުންނާއި އެކީގައިވާކަން ހާމަކޮށްދިނުމަށްޓަކައި، ޣައިރު މުސްލިމް އަންހެނުންވެސް ވޯލްޑް ހިޖާބް ޑޭގައި ބުރުގާ އަޅާކަން ފާހަގަ ކޮށްލެވެއެވެ.\nދުނިޔޭގެ ބުރުގާ ދުވަސް ފާހަގަ ކުރަން ފެށީސުރެ މިއަދާއި ހަމައަށް 45ގައުމެއްގެ 70 ގްލޯބަލް އެމްބެސެޑަރުން މިދުވަހުގެ ހަރަކާތްތަކުގައި ބައިވެރިވެފައިވެއެވެ. އަދި 190 ގައުމަކުން މިދުވަސް ފާހަގަ ކުރުމަށް ބާއްވާ އަހަރީ ހަރަކާތުގައި ބައިވެރިވާކަން ފާހަގަ ކޮށްލެވެއެވެ.


SunOnline: މެމްބަރު ހުސައިން ވަހީދުގެ ދަރިފުޅު އައިސީޔޫ އިން ނެރެފި\nމެމްބަރު ހުސައިން ވަހީދުގެ ދަރިފުޅު އައިސީޔޫ އިން ނެރެފި\nއަހުމަދު ސާއިލް އަލީ 06 Nov 2013, 10:07\nކޮމަންޑޫ ދާއިރާގެ މެމްބަރު ހުސައިން ވަހީދުގެ އަނބިކަނބަލުންނަށާއި އޭނާގެ ހަތަރު އަހަރުގެ އަންހެން ދަރިފުޅަށް ތޫނު އެއްޗަކުން ހަމަލާދިނުމުގެ ސަބަބުން އޭރު ހާލު ސީރިއަސްވި އެ ތުއްތު ކުއްޖާ މިހާރު އައިސީޔޫ އިން ނެރެފައިވާ ކަމަށާއި އެކުއްޖާގެ ހާލު ރަނގަޅުވަމުން އަންނަ ކަމަށް އޭޑީކޭ އިން ބުނެފި އެވެ.\nއޭޑީގެ އޮފިޝަލަކު މިއަދު ސަން އަށް ވިދާޅުވީ އެ ތުއްތު ކުއްޖާގެ ހާލު ރަނގަޅުވަމުން އަންނާތީ މިހާރު އައިސީޔޫ އިން ނެރެފައިވާ އިރު އެ ކުއްޖާގެ މަންމަގެ ހާލު ވެސް ރަނގަޅު ކަމަށެވެ.\nއޭނާ ވިދާޅުވީ އެ ތުއްތު ކުއްޖާގެ ކަރުގެ ދެ ތަނަކަށް ތޫނު އެއްޗަކުން ހަމަލާދީފައިވާ ކަމަށެވެ. އަދި މެމްބަރު ހުސެއިންގެ އަންހެނުންގެ ބޮލަށާއި އަތަށާއި ކަރަށް ތޫނު އެއްޗަކުން ހަމަލާދީފައިވާ ކަމަށެވެ. ނަމަވެސް އޭނާގެ ފުރާނަ އަށް ނުރައްކާ ނޫން ކަމަށް އެ އޮފިޝަލް ވިދާޅުވި އެވެ.\nއެ ހަމަލާދީފައި ރޭ އިރާކޮޅު އެ ދެމައިން ދިރިއުޅޭ ހ. އަޒުމްގޭގެ ހަ ވަނަ ފަންގިފިލާގައި ހުއްޓަ އެވެ.\nފުލުހުންގެ މީޑިއާ އޮފިޝަލަކު ރޭ ވިދާޅުވީ އެ ހާދިސާއަކީ "އާއިލީ ކަންތައްތަކަކާ ގުޅިގެން ހިނގައި ދިޔަ" ކަމެއް ކަމަށާއި އެކަމާ ގުޅިގެން 30 އަހަރުގެ ފިރިހެނަކު ހައްޔަރުކޮށްފައިވާ ކަމަށެވެ. "ސަން"އަށް އެނގިފައިވާ ގޮތުގައި ފުލުހުން ހައްޔަރުކޮށްފައި ވަނީ ހުސައިން ވަހީދުގެ އަންހެނުންގެ އެއްބަނޑު ބޭބެ އެކެވެ. އަދި އެ ދެމައިންނަށް ވަޅިން ހަމަލާދީފައި ވަނީ ވެސް އޭނާ އެވެ.


SunOnline: Gaumee inaamah nann hushahelhumuge muhdhathu hamavanee!\nޤައުމީ އިނާމް ދިނުން\nގައުމީ އިނާމަށް ނަން ހުށަހެޅުމުގެ މުއްދަތު ހަމަވަނީ!\nމި އަހަރުގެ ގައުމީ އިނާމަށް ނަން ހުށަހެޅުމުގެ ފުރުސަތު، މި އަންނަ އަންގާރަ ދުވަހަށް ހަމަވާނެއެވެ.\nގައުމީ އިނާމަށް ނަންހުށަހެޅުމަށް ހުޅުވައިލީ ޖޫންމަހުގެ 21 ވަނަ ދުވަހުއެވެ. އިނާމަށް އެދި ހުށަހަޅާ ފޯމުތައް ފޮނުއްވަންޖެހެނީ، ޤައުމީ އިނާމާބެހޭ ކޮމިޓީއަށް އެޑްރެސް ކޮށް، ރައީސުލްޖުމްހޫރިއްޔާގެ އޮފީހަށެވެ.\nއިނާމަށް ނަން ހުށަހަޅާ ފޯމު، ރަސްމީ ގަޑީގައި ރައީސުލްޖުމްހޫރިއްޔާގެ އޮފީހުން ދޫކުރާނެއެވެ. އަދި އެއޮފީހުގެ ވެބްސައިޓުންވެސް ޑައުންލޯޑް ވެސް ކުރެއްވޭނެއެވެ.\nޤައުމީ އިނާމު ދިނުމުގައި، ސަރުކާރުގެ މެނިފެސްޓޯގައިވާ ހާއްސަ ލަނޑުދަނޑިތަކެއްވަނީ ކަނޑައަޅައިފައެވެ. އެ ލަނޑުދަނޑިތަކުގެ ތެރެއިން ޚާއްޞަ ގޮތެއްގައި އަންހެނުންނާއި ޒުވާނުންގެ ދާއިރާއާ ގުޅޭ ކަންކަމަށް ވަރަށްބޮޑު އިސްކަމެއް މިއަހަރުވެސް ދީފައިވެއެވެ.\nރާއްޖޭގައި ތިބި އެކި ފަންނުގެ ހުނަރުވެރިންނަށް ފުރުޞަތު ދިނުމަށްޓަކައި އިނާމުދެވޭ ދާއިރާތަކުގެ ތެރޭގައި، މިދިޔަ އަހަރެކޭ އެއްގޮތަށް، ޒުވާނުންނާއި އަންހެނުންގެ ދާއިރާ ވަކިން ހިމަނައި، މި ދެ ދާއިރާއިން އިނާމު ދޭނެ ވަކި ރޮނގުތަކެއް ވަނީ ކަނޑައަޅައިފައެވެ.\nސަރުކާރުގެ އިދާރާތަކުންނާއި، މިނިވަން މުއައްސަސާތަކުން އެހެން އަހަރުތަކެކޭ އެއްގޮތަށް މިއަހަރުވެސް ޤައުމީ އިނާމަށް ނަން ހުށަހެޅޭ ގޮތަށް ވަނީ ހަމަޖައްސައިފައެވެ.\nއަދި ޤައުމީ އިނާމަށް އެދޭ އަމިއްލަ ފަރާތްތަކުންނާއި، ޤައުމީ އިނާމަށް އެހެން ފަރާތެއްގެ ނަން ހުށަހަޅަން ބޭނުންވާ ފަރާތްތަކުންނާއި، ކުންފުނި، ޖަމުޢިއްޔާ ޖަމާޢަތް ފަދަ ތަންތަނުންވެސް ސަރުކާރުގެ އިދާރާއެއް މެދުވެރިނުކޮށް، ނަން ހުށަހެޅޭގޮތަށް ވަނީ ހަމަޖައްސައިފައެވެ.\nމިއަހަރުވެސް ޤައުމީ އިނާމު ދެއްވާނީ، ޖުމްހޫރީ ދުވަހުގެ މުނާސަބަތުގައި ބާއްވަވާ ރަސްމީ ޖަލްސާގައެވެ.\nޤައުމީ އިނާމު ރައީސް އޮފީސް\nމަތީ ދަރަޖަ ހޯދާ ފަރާތްތަކަށްދޭ އިނާމަށް ނަން ހުށަހެޅުން ބުރާސްފަތީގެ ނިޔަލަށް3ހަފްތާ 1 ދުވަސް ކުރިން\nމަތީ ދަރަޖަ ހޯދާ ފަރާތްތަކަށް ދޭ އިނާމަށް ނަން ހުށަހަޅަން ހުޅުވާލައިފި2މަސް 1 ދުވަސް ކުރިން\nގައުމީ އިނާމަށް ކުރިމަތިލުމުގެ ފުރުސަތު ހުޅުވާލައިފި3މަސް2ހަފްތާ ކުރިން\nމަތީ ދަރަޖަ ހޯދާ ފަރާތްތަކަށް އިނާމުދޭ ކޮމިޓީ އަލުން އެކުލަވާލައިފި5މަސް 1 ހަފްތާ ކުރިން\nމިއަހަރުގެ ގައުމީ އިނާމު ދިނުން މިނިވަން ދުވަހުގެ ހަފުލާގައި5މަސް 1 ހަފްތާ ކުރިން


Dhaulathah libenjehey 190 million ahvure gina rufiyaa hoadhan ACC in edhijje - vNews.mv\nދައުލަތަށް ލިބެންޖެހޭ 190 މިލިއަނަށްވުރެ ގިނަ ރުފިޔާ ހޯދަން އޭސީސީން އެދިއްޖެ\nހަދީޖާ އާނަސްތު 06 November 2019, 12:53\nއެންޓި-ކޮރަޕްޝަން ކޮމިޝަން (އޭ.ސީ.ސީ) އިން ނިންމި މައްސަލަތަކުގެ ތެރެއިން، ސެޕްޓެމްބަރު މަހުގެ ނިޔަލަށް 190 މިލިއަށްވުރެ ގިނަ ރުފިޔާ ދައުލަތަށް އަނބުރާ ހޯދުމަށް ދައުލަތުގެ އެކި އިދާރާތަކަށް އަންގައިފިއެވެ.\nއޭސީސީން ބުނީ މިއަހަރުގެ ފުރަތަމަ9މަސްދުވަހުގެ ތެރޭގައި ޖުމްލަ 190,674,529.01 (ސަތޭކަނުވަދިހަ މިލިއަން ހަލައްކަ ހަތްދިހަހަތަރުހާސް ފައްސަތޭކަ ނަވާވީސް ރުފިޔާ އެއް ލާރި) ދައުލަތަށް އަނބުރާ ހޯދުމަށް އެ ކޮމިޝަނުން އެކި އިދާރާތަކަށް އަންގާފައިވާ ކަމަށެވެ.\nއޭގެތެރެއިން، މިއަހަރުގެ ތިންވަނަ ކުއާޓަރގައި ދައުލަތަށް އަނބުރާ ހޯދުމަށް އެކި އިދާރާތަކަށް އަންގާފައިވަނީ، ޖުމްލަ 1,852,713.97 (އެއް މިލިއަން އަށް ލައްކަ ފަންސާސް ދެ ހާސް ހަތް ސަތޭކަ ތޭރަ ރުފިޔާ ނުވަދިހަ ހަތް ލާރި) ކަމަށްވެސް އޭސީސީން މައުލޫމާތުދެއެވެ.\nއޭސީސީން ބުނީ މިއަހަރުގެ ފުރަތަމަ9މަސްދުވަހުގެ ތެރޭގައި ދަޢުލަތަށް އަނބުރާ ހޯދުމަށް އޭ.ސީ.ސީ އިން އެކި އިދާރާތަކަށް އަންގާފައިވާ ފައިސާއަކީ އެކޮމިޝަނުން ތަހުގީގުކޮށް ނިންމި 16 މައްސަލައެއްގައި ހިމެނޭ ފައިސާ ކަމަށެވެ.\nއަދި ދަޢުލަތަށް އަނބުރާ ހޯދުމަށް އަންގާފައިވާ ފައިސާގެ ތެރެއިން ޖުމްލަ 78,763.33 (ހަތްދިހަ އަށްހާސް ހަތް ސަތޭކަ ފަސްދޮޅަސް ތިން ރުފިޔާ ތިރީސް ތިން ލާރި) މި އަހަރުގެ3ވަނަ ކުއާޓަރުގެ ތެރޭގައި ދަޢުލަތަށް އަނބުރާ ހޯދިފައިވާކަން އޭސީސީ އިން ވަނީ ފާހަގަކޮށްފައެވެ.\nއެންޓި ކޮރަޕްޝަން ކޮމިޝަން ރާއްޖެ


Male' in 163 meehunnaa eku 323 meehun alah positive vejje - vNews.mv\nމާލެއިން 163 މީހުންނާއެކު އަލަށް ޕޮޒިޓިވްވީ 323 މީހުން\nސައިފް އަޒްހަރު 10 June 2021, 22:09\nކޮވިޑްބަލީގައި މިއަދު އެއްވެސް މީހަކު މަރުވިކަމަށް އަދި ރިޕޯޓްކޮށްފައެއް ނުވޭ\nވޭތުވެދިޔަ 24 ގަޑިއިރު 1،663 މީހުން ކޮވިޑްބަލިން ފަސޭހަ\nއެކްޓިވް ކޭސްގެ އަދަދު ބޮޑުތަނުން ދަށަށް، ހޮސްޕިޓަލްތަކުގަ 115 މީހުން\nރާއްޖެއިން 323 މީހުން ކޮވިޑް ބައްޔަށް އަލަށް ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އޭޖެންސީން ބުނީ، އިއްޔެގެ ހަވީރު 6:00 އިން ފެށިގެން މިއަދުގެ ހަވީރު 6:00 ގެ ނިޔަލަށް، ވޭތުވެދިޔަ 24 ގަޑިއިރުގެ ތެރޭގައި ޓެސްޓު ކުރެވުނީ 3،819 ސާމްޕަލް ކަމަށާއި، އޭގެތެރެއިން ޕޮޒިޓިވްވީ 323 ސާމްޕަލް ކަމަށެވެ.\nއަލަށް ޕޮޒިޓިވްވި މީހުންގެ ތެރެއިން 163 މީހަކު ނިސްބަތްވަނީ ގްރޭޓަރ މާލެ ސަރަހައްދަށެވެ. 143 މީހަކު ނިސްބަތްވަނީ އަތޮޅުތެރޭގެ ރަށްތަކަށެވެ.9މީހުން ނިސްބަތްވަނީ ރިސޯޓްތަކަށެވެ. 8 މީހަކު ނިސްބަތްވަނީ ކަނޑުމަތީގެ އުޅަނދަކަށެވެ.\nއަލަށް ޕޮޒިޓިވްވި 323 މީހުންނާއެކު، މިހާތަނަށް ކޮވިޑް-19 އަށް ރާއްޖެއިން ޕޮޒިޓިވްވި ކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 69،536 އަށް އަރާފައެވެ.\nއެޗްޕީއޭއިން ބުނެފައިވަނީ، ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން 1،663 މީހުން ބަލިން ފަސޭހަވެފައިވާ ކަމަށެވެ. މިއާއެކު، ރާއްޖެއިން މިހާތަނަށް ބަލިން ފަސޭހަވި މީހުންގެ އަދަދުވަނީ 55،055 އަށް އަރާފައެވެ.\nއެކްޓިވް ކޭސަސްގެ އަދަދު މިހާރުވަނީ 14،281 ގައެވެ. މީގެތެރެއިން 115 މީހަކަށް ހޮސްޕިޓަލްތަކުގައި އެޑްމިޓްކޮށްގެން ފަރުވާދެމުން ގެންދާ ކަމަށް އެޗްޕީއޭއިން ބުނެފައި ވެއެވެ.\nކޮވިޑްބަލީގައި މިއަދު ރާއްޖެއިން އެއްވެސް މީހަކު މަރުވި ކަމަށް ރިޕޯޓްކޮށްފައެއް ނުވެއެވެ.


BREAKING: Slovakia Furabandhu Kohffi - Vaguthu\nފާއިތުވެދިޔަ ދެ ދުވަހު ރެކޯޑް އަދަދަކަށް މީހުން ކޮވިޑް-19އަށް ފައްސިވުމުން، ޔޫރަޕްގެ ގައުމެއް ކަމަށްވާ ސްލޮވާކިއާ ފުރަބަންދުކޮށްފިއެވެ.\nއެ ގައުމުގެ އިކޮނޮމީ މިނިސްޓަރ ރިޗާޑް ސުލިކް އިއްޔެ ވިދާޅުވީ، އެ ގައުމުން ކޮވިޑަށް ފައްސިވާ އަދަދުތައް ކޮންޓްރޯލުން ނެއްޓިފައިވާ ކަމަށާއި، މިއަދުން ފެށިގެން އެ ގައުމު ދެ ހަފްތާއަށް ފުރަބަންދު ކުރުމަށް ނިންމާފައިވާ ކަމަށެވެ.\nވަޒީރުންގެ ބައްދަލުވުމަކަށްފަހު ސުލިކް ވިދާޅުވީ، ރެސްޓޯރެންޓްތަކާއި ފިހާރަތައްވެސް ބަންދު ވާނެ ކަމަށެވެ. އެހެން ނަމަވެސް ކޮންމެހެން ބޭނުންވާ ޒަރޫރީ ތަކެތި ވިއްކާ ފިހާރަތަކާއި ބޭސްފިހާރަތައް ހުޅުވާފައި ބެހެއްޓޭނެ ކަމަށް އޭނާ ވިދާޅުވިއެވެ.\n"އަޅުގަނޑުމެން އުއްމީދު ކުރަނީ ދެ ހަފްތާއިން ބަދަލުތަކެއް އަންނާނެ ކަމަށް، 10 ދުވަހުން އަޅުގަނޑުމެން ހާލަތު ވަަޒަން ކުރާނަން". އޭނާ ވިދާޅުވިއެވެ.\nމީގެ އިތުރުން އެ ގައުމުގެ ސަރުކާރުން ވަނީ ކުއްލި ނުރައްކަލުގެ ހާލަތު ކުރިއަށް އޮތް 90 ދުވަހަށް އިއުލާނުވެސް ކޮށްފައެވެ. މި ހާލަތު އިއުލާނު ކުރުމާއެކު ކާފިއު ހިންގާނެއެވެ. އެގޮތުން ރޭ ދަންވަރުން ފެށިގެން އެއަށް އަމަލު ކުރަން ފަށާފައިވާއިރު، މީހުންނަށް ބޭރަށް ދެވޭނީ ހަމައެކަނި ފިހާރައަށް ނޫނީ މަސައްކަތަށެވެ. އަދި ޑޮކްޓަރަށް ދެއްކުމަށާއި، ޕާކަށް ހިނގާލުމަށްވެސް ދެވޭނެއެވެ.\nއަދި އަންނަ ހަފްތާއިން ފެށިގެން ވެކްސިން ޖަހާފައިވާ މުވައްޒަފުންނަށާއި، ކޮވިޑުން ރަނގަޅުވިތާ ހަ މަސް ނުވާ މީހުންނަށް މަސައްކަތަށް ދެވޭނެ ކަމަށް ބުނެފައިވާއިރު، ދެން ތިބި މީހުން މަސައްކަތަށް ނުކުންނަ ނަމަ ކޮންމެ ހަތް ދުވަހަކުން އެއް ފަހަރު ކޮވިޑަށް ޓެސްޓު ކުރަން ޖެހޭނެއެވެ.\nއެ ގައުމުގައި ކޮވިޑާއި ގުޅިގެން ހަރުކަށި ފިޔަވަޅުތަކެއް އަޅާފައި ވަނީ ބުދަ ދުވަހު އެކަނިވެސް 10،315 މީހަކު ކޮވިޑަށް ފައްސިވުުމުންނެެވެ. މިއީ އެ ގައުމުން ކޮވިޑް ފެނުނު ފަހުން އެއް ދުވަހެއްގެ ތެރޭގައި މިހާ ގިނަ އަދަދެއްގެ ބަޔަކު ކޮވިޑަަށް ފައްސިވި ދުވަހެވެ. މިއާއެކު އެ ގައުމުން 641,903 މީހުން ވަނީ ކޮވިޑަށް ފައްސިވެފައެވެ. އަދި 14,107 މީހަކު ވަނީ އެ ބަލީގައި މަރުވެފައެވެ.\nއަދި މިހާރުވެސް އެ ގައުމުގައި ބަލި ޖެހިފައި އެއްލައްކަށްވުރެ ގިނަ މީހުން ތިބިއިރު، 3200 މީހަކަށް ހޮސްޕިޓަލްގައި އެޑްމިޓްކޮށްގެން ފަރުވާދެމުން ދެއެވެ.\nސްލޮވާކިއާ ވެފައި ވަނީ ޔޫރަޕްގެ ގައުމުތަކުގެ ތެރެއިން ޗެކް ރިޕަބްލިކް އާއި އޮސްޓްރިއާ ހިމެނޭހެން ކޮވިޑްގެ ހަތަރު ވަނަ ރާޅު އަރައި ގިނަ ބަޔަކު ކޮވިޑަށް ފައްސިވަމުންދާ ގައުމުތަކުގެ ތެރޭގައެވެ. އޮސްޓްރިއާގައިވެސް ކޮވިޑްގެ ހާލަތު ގޯސްވެ މި ހަފްތާ ތެރޭގައި ފުރަބަންދުކޮށްފައިވެއެވެ.\nޔޫރަޕްގެ ގައުމުތަކުގައި ކޮވިޑް ފެތުރެމުންދާއިރު، ދުނިޔޭގެ ސިއްހަތު ޖަމިއްޔާ (ޑަބްލިވްއެޗްއޯ)އިން ވަނީ ކުރިއަށް އޮތް ތިން މަސް ތެރޭގައި ޔޫރަޕުން އިތުރު ފަސް ސަތޭކަ ލައްކަ މީހުން އެ ބަލީގައި މަރުވެދާނެ ކަމުގެ އިންޒާރު ދީފައެވެ.\nކޮވިޑް-19: ޕޯޗުގަލް ގައި "ކާރިސާގެ ހާލަތު" އިއުލާނު ކޮށްފި